|চার্বাক সিদ্ধান্ত পর্যালোচনা-১৮ : চার্বাক ও বেদ| | h-o-r-o-p-p-a-হ-র-প্পা\nবৈদিক সংস্কৃতির বিরুদ্ধে বিদ্রোহের মধ্যে চার্বাক দর্শনের মূল ধারার আবির্ভাবের যে ইঙ্গিত পণ্ডিতেরা দিয়েছেন তার উল্লেখ আগেই করা হয়েছে। এই বিদ্রোহের পটভূমিতে চার্বাক সিদ্ধান্তকে বিচার করতে গেলে বৈদিক চিন্তাধারার সমান্তরালে চার্বাকী মনোভাব মিলিয়ে দেখাটাই প্রাসঙ্গিক হবে। ইতঃপূর্বে আমরা প্রাচীন বৈদিক সাহিত্য ও তার চিন্তাধারার পরিচয় অধ্যায়ান্তরে আলোচনা করেছি। সেখানেই আমরা অবগত হয়েছি যে, বেদের সংখ্যা চার– ঋক্, সাম, যজুস্ ও অথর্ব। অবশ্য বহুক্ষেত্রে বেদ ‘ত্রয়ী’ নামের মাধ্যমে পরিচিত; কারণ, অথর্ব বা চতুর্থ বেদকে স্বীকৃতি দেওয়া হয়েছে অনেক দেরিতে। প্রত্যেক বেদের আবার তিনটি বিভাগ– মন্ত্র বা সংহিতা, ব্রাহ্মণ এবং উপনিষৎ। সংহিতা, ব্রাহ্মণ এবং উপনিষদে বিভক্ত বেদ এক বিপুল সাহিত্য সম্ভার। বৈদিক সাহিত্য হিসেবে এর পরিচিতি এবং যে যুগের পরিধির মধ্যে এই সাহিত্যের সৃষ্টি, বৈদিক যুগ বলতে সাধারণত তাকেই বোঝায়।\nতবে সূক্ষ্ম বিচারের মাপকাঠিতে কিন্তু সংহিতা এবং ‘ব্রাহ্মণ’ই কেবল বৈদিক যুগের সাক্ষ্য বহন করে, কারণ, বৈদিক মন্ত্র এবং ‘ব্রাহ্মণে’র অনুসরণে উদ্ভূত হলেও বৈদিক সাহিত্যের অন্তিম অংশ উপনিষৎ এক ভিন্নধর্মী ভাবের পরিচায়ক, যার অনুবৃত্তি পরবর্তী চিন্তাধারায় সুপরিস্ফূট। এই বিচারের পরিপ্রেক্ষিতে বৈদিক যুগ বলতে বিশিষ্ট অর্থে মন্ত্র এবং ‘ব্রাহ্মণে’র যুগকেই বোঝায়। এবং আমাদের খেয়াল রাখা আবশ্যক, চার্বাক দর্শনে বেদ প্রধানত মন্ত্র এবং ‘ব্রাহ্মণ’ পর্যায়ের বৈদিক সাহিত্যের অর্থে ব্যবহৃত।\nআমরা আগেই দেখেছি, বৈদিক যুগের চিন্তাধারা মূলত পার্থিব কামনাভিত্তিক। সাধারণ মানুষ সুখ, সম্পদ, ঐশ্বর্য ইত্যাদির অধিকারী হতে চায়। কামনার লক্ষ্য সেই সব বিষয়। বৈদিক যুগের সমস্ত প্রচেষ্টার উদ্দেশ্য প্রথমত এই কামনাগুলির পূর্তি এবং দ্বিতীয়ত এই কামনাপূর্তির পথের অন্তরায়গুলির দূরীকরণ। বৈদিক সংহিতায় এই প্রয়াসই রূপ পেয়েছে বিভিন্ন কল্পিত দেবদেবীর উদ্দেশ্যে রচিত প্রার্থনার মাধ্যমে। প্রকৃতির বিভিন্ন রূপে দেবত্বের মহিমা আরোপ করে মানুষ তাঁর পূজা করেছে; দেবতার কাছে তাঁর প্রার্থনা, তিনি যেন তাঁর মঙ্গলময় প্রকাশের মধ্য দিয়ে সর্বদা আবির্ভূত হন এবং রুদ্ররূপকে সংবরণ করেন। আর এই প্রার্থনা ছাড়াও মানুষের কামনা পূর্তির উদ্দেশ্য সাধনের অঙ্গ হিসেবে যজ্ঞ ইত্যাদি নানা রকম ক্রিয়াকর্মের বিধান বা প্রচলনও স্থান পেয়েছে বৈদিক সংহিতাতে।\nএই যজ্ঞাদির অনুষ্ঠান সংহিতা-উত্তর ‘ব্রাহ্মণের’ যুগে অত্যন্ত প্রাধান্য পায় এবং প্রধানতঃ এই অনুষ্ঠানগুলিকে কেন্দ্র করেই ‘ব্রাহ্মণের’ যুগের রূপায়ণ।\n‘ক্রিয়াকর্মের খুঁটিনাটিবহুল এই সব বৈদিক যজ্ঞের যথাযথ ফল প্রদানের ক্ষমতা বৈদিক নির্দেশনা অনুসারে মন্ত্রাদির বিশুদ্ধ উচ্চারণ এবং বিভিন্ন ক্রিয়ার অনুষ্ঠানের বিশুদ্ধতার উপর নির্ভরশীল ছিল। এ ধরণের বিশুদ্ধতা পালন সাধারণ লোকের পক্ষে কোনক্রমেই সম্ভব নয়; ফলে, একটা দুর্বোধ্যতার আবরণ এই যাজ্ঞিক অনুষ্ঠানগুলিকে সাধারণ লোকের বুদ্ধির জগৎ থেকে সম্পূর্ণ পৃথক করে রাখত। অনুষ্ঠানের জটিলতা সম্বন্ধে অনভিজ্ঞ ব্যক্তিদের যজ্ঞানুষ্ঠানে প্রবৃত্ত হতে নিষেধ করা হয়েছে। অনভিজ্ঞ অথচ যাজ্ঞিক ক্রিয়ায় রত ব্যক্তির শোচনীয় অবস্থার এক বর্ণনা ‘শতপথ ব্রাহ্মণে’ (শঃব্রাঃ-১২/২) পাওয়া যায়। অন্তবর্তী পথগুলির বিবরণ সম্বন্ধে অজ্ঞ হয়েও যে ব্যক্তি গভীর অরণ্যে প্রবেশ করে তার দশার সঙ্গে এই অবস্থা তুলনীয়। এইভাবে অরণ্যে প্রবেশকারীকে যেভাবে ক্ষুধা, তৃষ্ণা, দুর্জনের প্রতারণা ইত্যাদি প্রতিকূলতার কাছে পরাভব স্বীকার করতে বাধ্য হতে হয়, অনভিজ্ঞ যজ্ঞকারীরও সেইভাবে নানা ধরনের দুর্বিপাকের সম্মুখীন হওয়া ছাড়া গত্যন্তর থাকে না। অপর পক্ষে, যজ্ঞ সম্বন্ধে ‘বিস্তারিত জ্ঞান’ যাঁদের আছে, সেই ব্যক্তিদের দ্বারা যজ্ঞ পরিচালিত হলে যজ্ঞানুষ্ঠানের মাধ্যমে সব রকম বিপদ থেকে পরিত্রাণ এবং পরিশেষে সুখ, শান্তি এবং স্বর্গলাভ হয়।’- (লতিকা চট্টোপাধ্যায়, চার্বাক দর্শন, পৃষ্ঠা-১২০)\nযজ্ঞের ব্যাপারে এই ‘বিস্তারিত জ্ঞানের’ যাঁরা অধিকারী, স্বাভাবিকভাবেই বৈদিক সমাজে তাঁদের সর্বাধিক প্রতিপত্তি ছিলো; কারণ, সাধারণ মানুষের সুখ, সমৃদ্ধি এবং স্বর্গের চাবিকাঠি ছিলো তাঁদের হাতে। এই অভিজ্ঞ ব্যক্তিদের নিয়ে পুরোহিত বা যাজক সম্প্রদায় নামে বিশেষ এক শ্রেণীর উদ্ভব হয় এবং যজ্ঞ পরিচালনার সম্পূর্ণ দায়িত্ব বিশেষ এই শ্রেণীর অধিকারে আসে। যজ্ঞাদির অনুষ্ঠান প্রসঙ্গে সাধারণ ব্যক্তিদের এই পুরোহিত বা যাজকদের উপর নির্ভর করতে হতো, কারণ যজ্ঞের জটিল ক্রিয়াপদ্ধতির জ্ঞান একমাত্র এঁদেরই অধিগত ছিলো। যাঁর কামনাপূর্তি যজ্ঞানুষ্ঠানের লক্ষ্য, সেই যজমান বস্তুতপক্ষে যাজ্ঞিক অনুষ্ঠান থেকে বিচ্ছিন্ন থাকতেন। এই পুরোহিত বা যাজক সম্প্রদায়ের ব্যক্তিরা জাতিগতভাবে পৌরোহিত্যকেই বৃত্তি হিসেবে অবলম্বন করতেন।\nকেবল পৌরোহিত্যকে বৃত্তি হিসেবে গ্রহণ করেই ক্রমান্বয়ে এই পরাশ্রিত পুরোহিত বা যাজক সম্প্রদায় যে সমাজের স্তরবিনাসে সর্বোচ্চ স্তরে অধিষ্ঠিত হন, তার দৃষ্টান্ত হলো, বৈদিক সাহিত্যের বহু অংশে এই যাজক শ্রেণীভুক্ত ব্যক্তিরা দেবতা হিসেবে বর্ণিত হয়েছেন। যেমন, ‘শতপথ ব্রাহ্মণে’ (শতপথ-ব্রাহ্মণ-২/২/২/৬, ৪/৩/৪/৪, ২/৪/৩/১৪) দেবতাকে দু’শ্রেণীতে ভাগ করা হয়েছে– স্বর্গের দেবতা আর মানুষ দেবতা বা পুরোহিত, যাঁরা বৈদিক শাস্ত্রে অভিজ্ঞ এবং যজ্ঞ পরিচালনার ভার যাঁদের উপর অর্পিত।\nএই পুরোহিতেরা সমাজজীবনে যে বিশেষ ধরনের সুযোগ সুবিধার অধিকারী ছিলেন বৈদিক সাহিত্যের বিভিন্ন জায়গায় সে সম্বন্ধে বিস্তারিত বর্ণনা পাওয়া যায়। ইতঃপূর্বে ভিন্ন অধ্যায়ে ‘মনুস্মৃতি’ বা ‘মনুসংহিতা’র বিবরণে এ-বিষয়ে প্রয়োজনীয় আলোকপাতের চেষ্টা করা হয়েছে। পুরোহিতদের স্থান অপর ব্যক্তির তুলনায় উচ্চুর স্তরে নির্দেশিত ছিলো এবং এঁদের সঙ্গে ব্যবহারে এই বিশেষ ব্যবধানটির অস্তিত্ব সম্বন্ধে সকলেই সচেতন থাকতেন। এই যাজকদের সব সময়ে সম্মান দেখাতে হতো, উপহার বা দক্ষিণা দিতে হতো এবং এঁদের হত্যা বা উৎপীড়ন করার অধিকার কারও থাকতো না। এমনকি এঁদের সঙ্গে ব্যবহারের সময় দেশের রাজাকেও এই একই নিয়ম পালন করতে হতো। এই যাজকদের সম্পত্তিতে রাজা কোন পরিস্থিতিতেই হস্তক্ষেপ করতে পারতেন না। সাধারণ লোকের সঙ্গে বিরোধের ব্যাপারে বিচারক সব সময়ে যাজকদের পক্ষে রায় দিতেন; কারণ, এই যাজকদের কোন কাজে ত্রুটির সম্ভাবনা অকল্পনীয় ছিলো। কৃষ্ণযজুর্বেদ বা তৈত্তিরীয় সংহিতায়ও এর বিশদ আলোচনা রয়েছে। তবে সার-কথা বা মর্ম-উপদেশটা হলো–\n‘যৎ ব্রাহ্মণশ্চাব্রাহ্মণশ্চ প্রশ্নমেয়াতাং ব্রাহ্মনায়াধি ব্রূয়াদ্যৎ ব্রাহ্মণায়াধ্যাহাহত্মনেহধ্যাহ যৎ ব্রাহ্মণং পরাহাহত্মানং পরাহহ তস্মাৎ ব্রাহ্মণো ন পরোচ্যঃ।’- (তৈত্তিরীয়-সংহিতা-২/৫/১১)\nএ জগতে ব্রাহ্মণ ও অব্রাহ্মণের মধ্যে কে শ্রেষ্ঠ এ নিয়ে বিবাদ করে কোন অভিজ্ঞ লোকের কাছে গেলে, সে অভিজ্ঞ ব্যক্তি যদি ব্রাহ্মণের শ্রেষ্ঠত্বের কথা বলে, তবে তার নিজের আধিক্য হয়। ব্রাহ্মণের পরাভব হলে, তারও পরাভব হয়। অতএব কখনও ব্রাহ্মণের পরাভব করা উচিত নয়।\nকিন্তু ক্ষমতা ও অর্থের লোভ মানুষের মধ্যে চিরন্তন এবং এই যাজকসম্প্রদায়ের লোকেরাও তা থেকে অব্যাহতি পাননি।\n‘জনসাধারণের অজ্ঞতার পূর্ণ সুযোগ নিয়ে এঁরা সমাজে এঁদের বিশেষ সুযোগ সুবিধার অপব্যবহারে রত হলেন। কেবলমাত্র জাতিগত ব্রাহ্মণতার ভিত্তিতেই পৌরোহিত্যের মর্যাদা দাবী করে বহু লোক সাধারণের কাছে নিজেদের উপস্থাপিত করলেন এবং এইভাবে সমাজে তাঁদের প্রভুত্ব বিস্তারের প্রস্তুতি শুরু হল। পরলোকে প্রচুর সুখ ও সম্পদের প্রলোভন দেখিয়ে সাধারণ মানুষের কাছ থেকে নানাভাবে অর্থ সংগ্রহ করা এঁদের মধ্যে অনেকের জীবিকার উপায় হয়ে দাঁড়াল। এই জাতীয় লোকের অন্তর্ভুক্তি স্বাভাবিকভাবেই যাজকসম্প্রদায়ের মধ্যে অধঃপতনের সূচনা করতে থাকে এবং এইভাবে সংহিতার যুগে যে বৈদিক সংস্কৃতির উদ্ভব, সংহিতোত্তর ‘ব্রাহ্মণে’র যুগে তা এ বিকৃত আকার ধারণ করে। বৈদিক কর্মকাণ্ডের প্রভাব যে সময়ে সর্বাপেক্ষা প্রবল, সেই ‘ব্রাহ্মণের’ যুগেই বেদের যজ্ঞভিত্তিক সংস্কৃতির বিরুদ্ধে প্রতিরোধের প্রস্তুতি আরম্ভ হল। পরবর্তী ভাবনা বিভিন্নমুখী ধারায় নূতন খাতে প্রবাহিত হয়ে ভারতের চিন্তাজগতে পরিবর্তন সূচনা করল।’- (লতিকা চট্টোপাধ্যায়, চার্বাক দর্শন, পৃষ্ঠা-১২১-২)\nবৈদিক সাহিত্যে উপনিষদের স্থান সংহিতা এবং ‘ব্রাহ্মণের’ পরবর্তী যুগে। ফলে উপনিষদীয় সাহিত্যে একে একে পূর্ববর্তী যুগের কামনাভিত্তিক দৃষ্টিভঙ্গির বিপরীতধর্মী সুরের পরিচয়ই পরিস্ফূট হতে দেখা যায়। যে বৈষয়িক সুখভোগ বৈদিক যাগযজ্ঞের প্রধানতম লক্ষ্য তার অসারতা প্রতিপাদিত হতে থাকে উপনিষদীয় চিন্তায়। নিজেদের কামনাপূর্তির সহায়ক হিসেবে বৈদিক আর্যরা বিভিন্ন দেবদেবীর কল্পনা করেছিলেন। কিন্তু উপনিষদীয় ঋষি বহু দেবতার উৎসরূপে অদ্বৈততত্ত্ব প্রতিপাদন করলেন। উপনিষদীয় সাহিত্যের বহু অংশে যজ্ঞীয় সংস্কৃতির নিন্দা বা নতুন ব্যাখ্যা লক্ষিত হয়। এ-প্রসঙ্গে বিভিন্ন উপনিষদে অজস্র দৃষ্টান্ত উপস্থাপন করা যায়। নমুনা হিসেবে যেমন, প্রাচীনতম ছান্দোগ্য-উপনিষদে অদ্বৈততত্ত্ব প্রতিপাদনে বলা হয়েছে–\n‘তেনোভৌ কুরুতো যশ্চৈতদেবং বেদ যশ্চ ন বেদ। নানা তু বিদ্যা চাবিদ্যা চ যদেব বিদ্যয়া করোতি শ্রদ্ধয়োপনিষদা তদেব বীর্যবত্তরং ভবতীতি খল্বেতস্যৈবাক্ষরস্যোপব্যাখ্যানং ভবতি।। (ছান্দোগ্য-১/১/১০)\nওঁকার বা অক্ষর-ব্রহ্মের মহিমা কেউ জানুন বা না জানুন উভয়েরই কর্মক্ষমতা ওঁকার থেকে আসে। কিন্তু এই দুই ক্ষেত্রে কর্মের ফল হয় ভিন্ন ভিন্ন। ‘ওম্’-কে জেনে, শাস্ত্রবাক্য ও গুরুবাক্যে শ্রদ্ধাবান হয়ে এবং শাস্ত্রবিধি অনুযায়ী কর্ম বা যাগযজ্ঞ করলে সেই কর্ম অধিকতর ফলপ্রসূ হয়। এ-ই হলো ওঁকারের যথার্থ ব্যাখ্যা।\nঅন্যদিকে ‘মুণ্ডক-উপনিষদ’-এ (মুণ্ডক-১/২/৭-১০)-তে বৈদিক কর্মকাণ্ডের প্রতি উপনিষদীয় ঋষির তীব্র বিরাগ সপরিস্ফুট। যেমন–\n‘প্লবা হ্যেতে অদৃঢ়া যজ্ঞরূপা অষ্টাদশোক্তমবরং যেষু কর্ম।\nএতচ্ছ্রেয়ো যেহভিনন্দন্তি মূঢ়া জরামৃত্যুং তে পুনরেবাপি যন্তি।।’ (মুণ্ডক-১/২/৭)।\n‘অবিদ্যায়াং বহুধা বর্তমানা বয়ং কৃতার্থা ইত্যভিমন্যন্তি বালাঃ।\nযৎ কর্মিণো ন প্রবেদয়ন্তি রাগাৎ তেনাতুরাঃ ক্ষীণলোকাশ্চ্যবন্তে।।’ (মুণ্ডক-১/২/৯)।\nযজ্ঞে আঠারো জন ব্যক্তির প্রয়োজন– যজমান স্বয়ং, তাঁর পত্নী ও ষোলজন ঋত্বিক বা পুরোহিত। তাঁরা সকলেই মরণশীল, অতএব তাঁরা যা করেন তাও ক্ষণস্থায়ী ও বিনাশী। সেই অর্থে তাঁরা যে যজ্ঞ করেন তা নিকৃষ্ট কর্ম। ভেলার মতোই তাঁদের যজ্ঞকর্ম অনিত্য এবং (সংসার সমুদ্র পার করতে) অক্ষম। তবু কিছু নির্বোধ মানুষ আছেন যাঁরা এই কর্মকে শ্রেয়োলাভের উপায় বলে মনে করেন। বস্তুত এই কর্মের ফলে স্বর্গলাভ হতে পারে, কিন্তু এই স্বর্গসুখ নেহাতই সাময়িক। স্বর্গের মেয়াদ ফুরিয়ে গেলেই তাঁদের পুনর্জন্ম হয়, এবং আবার তাঁরা জন্মমৃত্যুর চক্রে প্রবেশ করেন। (মুণ্ডক-১/২/৭)।। কিছু নির্বোধ ব্যক্তি আছেন যাঁদের আচরণ শিশুসুলভ। বহু বিষয়েই তাঁরা অজ্ঞানতার অন্ধকারে আচ্ছন্ন, তবু নিজেদের সর্বজ্ঞ এবং বুদ্ধিমান বলে জাহির করেন। তাঁরা নিজেদের বিশেষ কৃপাপ্রাপ্ত বলে দাবি করেন। আসলে কর্মফলে আসক্তিবশত তাঁরা যাগযজ্ঞ নিয়ে মত্ত থাকেন। সঠিক পথ তাঁদের অজানা। তাই তাঁরা কিছুকাল স্বর্গসুখ ভোগ করেন ঠিকই, কিন্তু অচিরেই মেয়াদ শেষ হয়ে গেলে তাঁরা স্বর্গ থেকে বিচ্যুত হন এবং অশেষ দুঃখকষ্ট ভোগ করেন। (মুণ্ডক-১/২/৯)।।\nতাছাড়া, ছান্দোগ্য উপনিষদের এক স্থানে পরস্পরসংলগ্ন কুকুরবাহিনীকে বহিষ্পবমান স্তোত্রগায়কের সঙ্গে তুলনা করা হয়েছে। যেমন–\n‘তে হ যথৈবেদং বহিস্পবমানেন স্তোষ্যমাণাঃ সংরব্ধাঃ সর্পন্তীত্যেবম আসসৃপুস্তে হ সমুপবিশ্য হিং চক্রুঃ।।’ (ছান্দোগ্য-১/১২/৪)।\n‘ও৩ মদা৩ মোং৩ পিবা৩মোং৩ দেবো বরুণঃ প্রজাপতিঃ সবিতা২ হন্নমিহা২ হরৎ, অন্নপতে৩হন্নমিহা২ হরো৩মিতি।।’ (ছান্দোগ্য-১/১২/৫)।\n‘বহিষ্পবমান’ স্তোত্র উচ্চারণ করতে করতে উদ্গীথ ঋষিরা যেমন পরস্পর হাত ধরাধরি করে সর্পগতিতে পরিক্রমা করেন, কুকুরগুলিও তেমনি পরস্পরের লেজ মুখে ধরে পরিভ্রমণ করতে লাগলো। তারপর কিছু পরে উপবেশন করে তাঁরা উচ্চারণ করে উঠলো ‘হিং’। (ছান্দোগ্য-১/১২/৪)।। তারা হিংকার করে গান গাইতে লাগলো– ‘ওম্ অদাম’, আমরা আহার করবো, ‘ওম্ পিবাম’, আমরা পান করবো। হে দেব বরুণ! হে প্রজাপতি! হে সবিতা! হে অন্নপতে! আমাদের জন্য এখানে অন্ন আহরণ করুন…অন্ন এনে দিন, এনে দিন– ওম্ । (ছান্দোগ্য-১/১২/৫)।।\n‘প্রকৃতপক্ষে উপনিষদীয় চিন্তাধারার আবির্ভাবের সূচনা বৈদিক সংহিতার মধ্যেই পরিদৃশ্যমান। প্রকৃতির বিভিন্ন শক্তিকে দেবতার মর্যাদা দিলেও এদের মধ্যে একত্বের অনুসন্ধানে সংহিতার যুগেই আর্যমানস উদ্গ্রীব হয়ে উঠেছিল। বহু দেবতার মধ্যে প্রাধান্যের অধিকারী কোন্ দেবতা– এ সম্বন্ধে দ্বন্দ্বের সূচনাও বৈদিক সংহিতার যুগেই লক্ষ্য করা যায়। ঋগ্বেদের দশম মণ্ডলের বিভিন্ন মন্ত্রে বহুর মধ্যে একত্বের অনুসন্ধানের যে প্রারম্ভিক রূপ প্রকাশমান তারই পূর্ণ পরিণতি উপনিষদীয় চিন্তায়। এই দিক দিয়ে বিচার করলে উপনিষদে বৈদিক কর্মকাণ্ডের নিন্দা থাকলেও উপনিষদকে বেদেরই অনুবৃত্তি বলা চলে।’- (লতিকা চট্টোপাধ্যায়, চার্বাক দর্শন, পৃষ্ঠা-১২২)\n‘মুণ্ডক-উপনিষদে’ই দুই রকম বিদ্যার উল্লেখ আছে– পরা এবং অপরা। পরা বা শ্রেষ্ঠ বিদ্যা উপনিষদের ব্রহ্মজ্ঞান এবং অন্যান্য সব বিষয়ের জ্ঞান অপরা বা নিকৃষ্ট বিদ্যার অন্তর্গত। যেমন–\n‘তস্মৈ স হোবাচ। দ্বে বিদ্যে বেদিতব্যে ইতি হ স্ম যৎ ব্রহ্মবিদো বদন্তি পরা চৈবাপরা চ।।’ (মুণ্ডক-১/১/৪)।\n‘তত্রাপরা ঋগ্বেদো যজুর্বেদঃ সামবেদোহথর্ববেদঃ শিক্ষা কল্পো ব্যাকরণং নিরুক্তং ছন্দো জ্যোতিষমিতি। অথ পরা যয়া তদক্ষরমধিগম্যতে।। (মুণ্ডক-১/১/৫)।\nঅঙ্গিরস শৌনককে বললেন, ‘ব্রহ্মজ্ঞানীরা বলেন জ্ঞান দুই প্রকার, ব্রহ্মজ্ঞান অর্থাৎ পরম-জ্ঞান; আর আপেক্ষিক জ্ঞান অর্থাৎ এই দৃশ্যমান জগৎ সম্পর্কীয় জ্ঞান।’ (মুণ্ডক-১/১/৪)।। এই দুই শ্রেণীর বিদ্যা হলো পরা বিদ্যা এবং অপরা বিদ্যা। অপরা বিদ্যা হলো– ঋগ্বেদ, যজুর্বেদ, সামবেদ, অথর্ববেদ, শিক্ষা (উচ্চারণ বিদ্যা), কল্প (অনুষ্ঠান সংক্রান্ত বিদ্যা), ব্যাকরণ, নিরুক্ত (শব্দার্থ বিদ্যা), ছন্দ, জ্যোতিষ– এই দশটি। আর পরা বিদ্যা দ্বারা ব্রহ্মকে জানা যায়, যে ব্রহ্ম শাশ্বত ও নিত্য। (মুণ্ডক-১/১/৫)।।\nস্বাভাবিকভাবেই উপনিষৎকার তাঁর নিজ শাস্ত্রের অন্তর্গত বিদ্যাকে শ্রেষ্ঠত্বের আসন দিয়েছেন। কিন্তু বৈদিক কর্মকাণ্ড সম্পূর্ণ অবহেলিত হয়নি, নিকৃষ্ট হলেও তা বিদ্যার স্বীকৃতি লাভ করেছে। এ ব্যাপারে উপনিষদের মধ্যে বহু ক্ষেত্রে দ্বিমুখী মনোভাব লক্ষণীয় বলে বিদ্বানেরা মনে করেন। বৈদিক যাগযজ্ঞবহুল ক্রিয়াপদ্ধতি উপনিষদীয় চিন্তার দ্বারা সমর্থিত হয়নি বটে, কিন্তু উপেক্ষার দৃষ্টিতে সব সময় এগুলির বিচার করা হয়নি, বরং নূতন ব্যাখ্যার দ্বারা এগুলির তাৎপর্য বিবেচনা করা হয়েছে। এর মধ্যে সূচিত হয় নূতন দৃষ্টিভঙ্গির সঙ্গে পুরাতন ভাবধারার সমন্বয়ের প্রয়াস। তাই লতিকা চট্টোপাধ্যায় মন্তব্য করেন, ‘উপনিষদের মধ্যে বৈদিক কর্মকাণ্ডের সমালোচনা থাকলেও একই ঐতিহ্যের ধারা যে উপনিষদীয় সংস্কৃতিকেও প্লাবিত করেছিল তা বোঝা যায়।’\nবৌদ্ধ ও জৈন দর্শনের আবির্ভাব কালকে কোন কোন উপনিষদীয় রচনার সমসাময়িক বলে মনে করা হয়। এই দর্শন দুটির মধ্যেও বৈদিক কর্মকাণ্ড থেকে মুক্তির এক প্রবল প্রচেষ্টা দেখা যায়। বৈষয়িক সুখের যে নশ্বরতার চিন্তা উপনিষদীয় সাহিত্যের কেন্দ্রবিন্দু, বৌদ্ধ এবং জৈন দর্শনেও তা পূর্ণ প্রভাব বিস্তার করেছে বলে পণ্ডিতদের অভিমত। কিন্তু এই দর্শন দুটিকে উপনিষদের মতো বৈদিক সংস্কৃতির অনুবৃত্তি বলা চলে না। কারণ এগুলির মধ্যে বেদের প্রাধান্যের বিরুদ্ধে প্রকাশ্য বিদ্রোহের ঘোষণা আছে। তবে ভারতীয় ঐতিহ্যের সাধারণ ভাববাদী ধারা থেকে এই দর্শন দুটি বিচ্যুত নয়। কাজেই নাস্তিক পঙক্তিতে জৈন ও বৌদ্ধদের স্থান নির্দেশিত হলেও আস্তিকতার প্রভাবকে বোধকরি তাঁরা সম্পূর্ণ অতিক্রম করতে পারেননি।\n‘বৈদিক সংস্কৃতির উত্তরাধিকার মূলতঃ এক অতীন্দ্রিয় এবং অলৌকিক জগৎকে কেন্দ্র করে। এ জগতের পরিচয় প্রত্যক্ষ বা ব্যবহারিক অনুমান, যা চার্বাক মতে একমাত্র প্রমাণ– তার মাধ্যমে লাভ করা সম্ভব নয়। জাগতিক সুখ ও সমৃদ্ধির কামনার পরিপূর্তির লক্ষ্যে বৈদিক সংস্কৃতি তার নিজস্ব পথ ধরে অগ্রসর হয়েছিল। এই পথের প্রসার যে অলৌকিক রাজ্যকে ঘিরে সেই রাজ্যের রহস্য উন্মোচনে উপনিষদীয় এবং বৌদ্ধ ও জৈন দর্শনও ব্রতী– যদিও তাদের লক্ষ্যের কেন্দ্রবিন্দু ভিন্ন। বৈদিক চিন্তাধারায় যে অতিজাগতিক রহস্যের ইঙ্গিত পাওয়া যায় এই দর্শনগুলি তাকে উপেক্ষা করেনি, বরং নিজেদের স্বতন্ত্র পদ্ধতিতে এই রহস্যের সন্ধান করেছে।’\n‘একমাত্র চার্বাকী চিন্তার উপরই বৈদিক সংস্কৃতি তার উত্তরাধিকারের কোন ছাপ রেখে যেতে পারেনি। আর বেদের বিরুদ্ধে প্রতিবাদের ক্ষেত্রে চার্বাকের ভূমিকা বোধ হয় প্রধানতম। বস্তুবাদী চার্বাক কাম্য বস্তুর উপভোগকেই তার মুখ্য উপজীব্য করেছে। কাজেই লক্ষ্যের বিচারে বৈদিক দর্শনের সঙ্গে চার্বাক দর্শনের মৌল সাদৃশ্য সহজ সিদ্ধান্তের বিষয় হতে পারে, কিন্তু এ সাদৃশ্য নেহাতই গৌণ। কারণ কামনা পূর্তির উপায়ের নির্দেশনায় উভয় দর্শনের মূল ব্যবধানের ইঙ্গিত নিহিত আছে। কামনাকারীর চিত্তের তাৎক্ষণিক তুষ্টি বৈদিক বিধানের অনুসরণে সম্ভব নয়। বেদের মধ্যে আছে কেবল কামনার পরিপূর্তির প্রতিশ্রুতি, তাও বহু ক্ষেত্রে ব্যবহারিক জগতের অন্তরালে এবং লৌকিক অনুভূতির সীমার বহির্দেশে। বৈদিক বিধানের অনুসরণে কামনাকারী তখনকার মত যা লাভ করে তার মধ্যে সুখের স্বাদের সম্পূর্ণ অভাব, বরং অর্থব্যয় এবং সংযম ও কৃচ্ছ্রসাধনের মাধ্যমে তা দুঃখের অনুভূতিই বহন করে। সুখলাভের এই উপায়ের বিরুদ্ধে প্রতিবাদ চার্বাক দর্শনে বিদ্রোহের রূপ ধারণ করেছে। লৌকিক সুখ লাভের জন্য দৈব সাহায্য প্রার্থনায় চার্বাকপন্থী সম্মত নন।’- (লতিকা চট্টোপাধ্যায়, চার্বাক দর্শন, পৃষ্ঠা-১২৪-৫)\nবস্তুত যাজকগোষ্ঠির প্রভাবে বৈদিক যজ্ঞীয় চর্চা ক্রমশ জটিল রূপ পরিগ্রহ করে অনুষ্ঠানগত আড়ম্বর বৃদ্ধি পেতে থাকলে এরই প্রতিক্রিয়ায় ব্রাহ্মণোত্তর যুগে বৈদিক সংস্কৃতির বিরুদ্ধে বিদ্রোহের যে সূচনা– তার পূর্ণ রূপায়ণ চার্বাক মতবাদেই সুস্পষ্ট লক্ষ্য করা যেতে পারে। প্রাসঙ্গিক বিবেচনায় আমরা এখন সেদিকেই দৃষ্টি নিক্ষেপ করতে পারি।\nভারতীয় অধ্যাত্ম বিশ্বাস অনুসারে বেদমন্ত্র ব্যক্তিবিশেষের রচনা নয়, বৈদিক ঋষির নিকট এই মন্ত্র প্রকটিত হয়েছে মাত্র। তাই বেদের অপর নাম ‘শ্রুতি’। ‘শ্রুতি’ শব্দের মধ্যে বৈদিক মন্ত্রের সঙ্গে অতীন্দ্রিয় এক জগতের যোগাযোগের ইঙ্গিত রয়েছে। কিন্তু চার্বাকী দৃষ্টিভঙ্গি এই বিশ্বাসের বিরোধী এবং বেদের অপৌরুষেয়ত্ব চার্বাক মতে সমর্থনযোগ্য নয়। অন্যান্য বিভিন্ন গ্রন্থের মতো বেদও চার্বাকদের মতে ব্যক্তিবিশেষের দ্বারা রচিত। চার্বাকেতর বিভিন্ন সম্প্রদায়ের দার্শনিকদের রচিত নানান গ্রন্থ যেমন ‘সর্বদর্শনসংগ্রহ’, ‘সর্বসিদ্ধান্তসংগ্রহ’, ‘সর্বমতসংগ্রহ’, ‘প্রবোধচন্দ্রোদয়’, ‘ষড়্দর্শনসমুচ্চয়’, ‘তর্কসংগ্রহদীপিকা’ ইত্যাদি গ্রন্থাবলিতে এবং অন্যত্র লোকায়তিক চার্বাক বা বৃহস্পতিবচনের যে উদ্ধৃতি আছে তাতে বেদের বিভিন্ন ক্রিয়াকলাপের সঙ্গে বেদমন্ত্রের রচয়িতারা চার্বাকী আক্রমণের লক্ষ্যবস্তু হয়েছে। যেমন, ঋগ্বেদের দশম মণ্ডলে সায়ণভাষ্য অনুযায়ী দেববৈদ্য অশ্বিনীকুমারদ্বয়ের নিকট জরায়ু-জাতের অজরত্ব প্রার্থনার মন্ত্র হিসেবে উক্ত হয়েছে–\n‘সৃণ্যেভ্য জর্ভরী তুর্ফরীতূ নৈতোশেব তুর্ফরী পর্ফরীকা।\nউদন্ যজেব জেমনা মদেরূ তা মে জরায্বজরং মরায়ু।।’- (ঋগ্বেদ-১০/১০৬/৬)\n(যদিও ঋগ্বেদ গ্রন্থে তার তর্জমাটি দেয়া হয়েছে)–\nঅঙ্কুশ তাড়িত মত্ত হস্তীর ন্যায় তোমরা শরীর অবনত করে শত্রু সংহার কর। শত্রুনিধনকারীর সন্তানের ন্যায় তোমরা শত্রুকে বিদীর্ণ ও বধ কর। তোমরা এমনি নির্মল, যেন জলমধ্যে জন্মেছ, তোমরা বলবান ও জয়শীল। সে তোমরা আমার মরণধর্মশীল দেহকে পুনর্বার যৌবনাবস্থা দান কর।\nকিন্তু চার্বাকমতে, জর্ভরী তুর্ফরী ইত্যাদি অপ্রচলিত এবং আপাতদৃষ্টিতে অর্থহীন শব্দের অন্বয়ে গঠিত বেদমন্ত্রগুলি যে পণ্ডিতবাক্য হিসেবে বিবেচিত হবার সম্পূর্ণ অযোগ্য, বৃহস্পতিবচনে তা প্রমাণ করার প্রয়াস দেখা যায়। যেমন–\n‘ত্রয়ো বেদস্য কর্ত্তারো ভণ্ডধূর্তনিশাচরাঃ ।\nজর্ফরীতুর্ফরীত্যাদি পণ্ডিতানাং বচঃ স্মৃতম্।।’ (সর্বদর্শনসংগ্রহ)\nঅর্থাৎ : যারা তিন বেদ রচনা করেছেন তাঁরা নেহাতই ভণ্ড, ধূর্ত ও চোর (নিশাচর)। জর্ফরীতুর্ফরী (প্রভৃতি অর্থহীন বেদমন্ত্র) ধূর্ত পণ্ডিতদের বাক্যমাত্র।\nচার্বাক গুরু বৃহস্পতির অভিমত অনুসারে এই মন্ত্রগুলিকে প্রলাপ বলা চলে এবং এগুলির প্রণেতারা পাণ্ডিত্যে না হলেও ভণ্ডামিতে অনেকের চেয়েই উন্নততর। ‘ভণ্ড’ ছাড়াও ‘ধূর্ত’, ‘নিশাচর’ অর্থাৎ রাক্ষস বা চোর ইত্যাদি নিন্দাসূচক নানা শব্দ চার্বাকপন্থীদের মতে এইসব ‘বেদস্য কর্তারঃ’ সম্বন্ধে প্রযোজ্য।–\nঅর্থাৎ : বৃহস্পতির মতে, (বেদের কর্তা) ভণ্ড, ধূর্ত, নিশাচর ত্রয়ী।\nযে যাজকশ্রেণীর লোকেরা ‘ব্রাহ্মণে’র যুগে দেবতার স্তরে উন্নীত হয়েছিলেন, চার্বাক দর্শনে তাঁদের নানাভাবে হেয় প্রতিপন্ন করার চেষ্টা দেখা যায়। চার্বাক মতে এই সব পুরোহিতেরা বুদ্ধি ও পৌরুষবিহীন। এ কারণে জীবিকার অন্য উপায় অবলম্বন করতে না পেরে এরা প্রতারণার আশ্রয় নিয়েছেন।–\n‘অগ্নিহোত্রং ত্রয়ো বেদাস্ত্রিদণ্ডং ভস্মগুণ্ঠনম্ ।\nবুদ্ধিপৌরুষহীনানাং জীবিকেতি বৃহস্পতিঃ।।’ (সর্বসিদ্ধান্তসংগ্রহ-২/১৪)।।\nঅর্থাৎ : অগ্নিহোত্র, তিন বেদ, ত্রিদণ্ডধারণ (সন্ন্যাস), ভস্মানুলেপন প্রভৃতি বুদ্ধি ও পৌরুষহীন মানুষের জীবিকার্জনের উপায় বলে বৃহস্পতি মনে করেন।\n‘অগ্নিহোত্রং ত্রয়ো বেদাস্ত্রিদণ্ডং ভস্মগুণ্ঠনম্।\nবুদ্ধিপৌরুষহীনানাং জীবিকা ধাতৃনির্মিতা ।।’ (সর্বদর্শনসংগ্রহ)\nঅর্থাৎ : (চার্বাক বলেন,) যাদের না-আছে বুদ্ধি, না খেটে খাবার মুরোদ তাদের জীবিকা হিসাবেই বিধাতা যেন সৃষ্টি করেছেন অগ্নিহোত্র যজ্ঞ, তিন বেদ, সন্ন্যাসীদের ত্রিদণ্ড, গায়ে ভস্মলেপন প্রভৃতি ব্যবস্থা।\nস্বর্গ ইত্যাদি যে সব সুখপ্রদ স্থানের বর্ণনা বেদে আছে এবং মানুষকে যার প্রলোভন দেখিয়ে পুরোহিতেরা বঞ্চনা করেন সেগুলিতে চার্বাকদের কোন অনুমোদন নেই। এমনকি স্বর্গের সঙ্গে স্বর্গের দেবতাদেরও চার্বাকী ধারণায় প্রবেশাধিকার নেই।\nএছাড়া, বৈদিক মন্ত্রগুলির মধ্যে চার্বাকেরা বিভিন্ন ধরনের ত্রুটির সন্ধান পেয়েছেন। ‘সর্বদর্শনসংগ্রহ’ মতে চার্বাক প্রদর্শিত এই ত্রুটিগুলি তিন ভাগে বিভক্ত– অনৃত, ব্যাঘাত এবং পুনরুক্তি। যেমন–\n‘অনৃত-ব্যাঘাত-পুনরুক্ত দোষৈর্দূষিততয়া’। (সর্বদর্শনসংগ্রহ)\nঅর্থাৎ : (চার্বাক মতে) বেদ অনৃত দোষ (মিথ্যা কথা), ব্যাঘাত দোষ (পরস্পর বিরুদ্ধ কথা) ও পুনরুক্ত দোষে দূষিত হওয়ায় অপ্রমাণ এবং তা কেবল প্রতারকদের জীবিকার উপায় হয়েছে।\nবৈদিক প্রামাণ্যের বিরুদ্ধে বিরুদ্ধবাদীদের ঠিক এই জাতীয় অভিযোগের (বার্হস্পত্যসূত্র-৫৮) উল্লেখ ন্যায়সূত্রের মধ্যেও দেখা যায়। যেমন–\nঅর্থাৎ : (পূর্বপক্ষ বলেন,) অনৃতদোষ, ব্যাঘাতদোষ এবং পুনরুক্তদোষ-বশত অর্থাৎ বেদে মিথ্যা কথা আছে, পদদ্বয় বা বাক্যদ্বয়ের পরস্পর বিরোধ আছে এবং পুনরুক্তি-দোষ আছে, এজন্য তার (বেদরূপ শব্দবিশেষের) প্রামাণ্য নেই।\nমন্ত্রগত অনৃত বা অসত্য দোষের উদাহরণ প্রসঙ্গে কতকগুলি উক্তির উল্লেখ করা যেতে পারে। যেমন, পুত্রকামী ব্যক্তি তাঁর কামনা পূরণের জন্য ‘পুত্রেষ্টি’ যজ্ঞের অনুষ্ঠানে রত হবেন, পশুকামীর কামনা পূর্তি হবে ‘চিত্রা’ যজ্ঞের মাধ্যমে– বেদের বিধান এই রকম। কিন্তু ব্যবহারিক ক্ষেত্রে নির্দেশিত যজ্ঞগুলির অনুষ্ঠানের পরেও পুত্রলাভ বা পশুলাভ অনেক সময় দেখা যায় না। চার্বাক মতে এই ধরনের ব্যাপার বৈদিক মন্ত্রের অসত্যতা প্রতিপাদন করে। বেদবিরোধী এই পূর্বপক্ষীয় যুক্তির বর্ণনা ভাষ্যকার বাৎস্যায়নের ‘ন্যায়ভাষ্যে’ উদ্ধৃত হয়েছে–\n‘শব্দস্য প্রমাণত্বং ন সম্ভবতি। কস্মাৎ? অনৃতদোষাৎ পুত্রকামেষ্টৌ। পুত্রকামঃ পুত্রেষ্ট্যা যজেতেতি নেষ্টৌ সংস্থিতায়াং পুত্রজন্ম দৃশ্যতে। দৃষ্টার্থস্য বাক্যস্যানৃতত্বাৎ অদৃষ্টার্থমপি বাক্যং “অগ্নিহোত্রং জুহুয়াৎ স্বর্গকাম” ইত্যাদ্যনৃতমিতি জ্ঞায়তে।’- (ন্যায়ভাষ্য-২/১/৫৭)\nবেদরূপ শব্দবিশেষের অর্থাৎ বেদের প্রামাণ্য নাই। কেন? যেহেতু পুত্রকাম ব্যক্তির যজ্ঞে অর্থাৎ পুত্রেষ্টি যজ্ঞবিধায়ক বেদবাক্যে অনৃতদোষ আছে। কারণ, “পুত্রকাম ব্যক্তি পুত্রেষ্টি যজ্ঞ করবে”– এই বেদবাক্যবিহিত যজ্ঞ অনুষ্ঠিত হলে পুত্র জন্ম দেখা যায় না। (অর্থাৎ পূর্বোক্ত বেদবাক্যানুসারে পুত্রেষ্টি যজ্ঞ করলেও যখন অনেকের পুত্র লাভ হয় না, তখন ঐ বেদবাক্য অনৃতদোষযুক্ত অর্থাৎ তা মিথ্যা।) আর পূর্বোক্ত দৃষ্টার্থক বেদবাক্য মিথ্যা বলে “স্বর্গকাম ব্যক্তি অগ্নিহোত্র হোম করবে” ইত্যাদি অদৃষ্টার্থক বাক্যও মিথ্যা, তা বোঝা যায়।\nবেদের অপর একটি নির্দেশ– স্বর্গলাভে অভিলাষী ব্যক্তির অগ্নিহোত্র ইত্যাদি যজ্ঞের অনুষ্ঠান। চার্বাকেরা এ জাতীয় বিধানের মধ্যে মানুষকে প্রতারণার উদ্দেশ্যের ইঙ্গিত পান। অগ্নিহোত্র যজ্ঞের অনুষ্ঠাতার স্বর্গপ্রাপ্তি সত্যই হয় কিনা, সে বিষয়ে প্রকৃত তথ্য সংগ্রহ করা কারও পক্ষে সম্ভব নয়। অপর পক্ষে, পুত্রেষ্টি ইত্যাদি যজ্ঞ, যেগুলির ফল প্রত্যক্ষগ্রাহ্য এবং সকলের পক্ষেই যার সঠিকতা বিচার করা সম্ভব, সেগুলির সম্বন্ধে বেদমন্ত্র যে তার প্রতিশ্রুতি রক্ষায় সব সময়ে সক্ষম নয়, তা এই যজ্ঞগুলির অনুষ্ঠান এবং সেগুলির ফলপ্রাপ্তির বিষয়ে পর্যালোচনা করলেই বোঝা যায়। কাজেই বৈদিক মন্ত্রের সত্যতায় বিশ্বাস রাখা সম্ভব নয়। আর স্বর্গপ্রাপ্তি ইত্যাদি সম্পর্কীয় বেদের বিধান নিছক প্রতারণামূলক। চার্বাকমতে, যিনি বেদে ঐ কথা বলেছেন, তিনি মিথ্যাবাদী বলে আপ্ত নন। সুতরাং তাঁর অন্য বাক্যও মিথ্যা। যে বক্তা মিথ্যাবাদী বলে প্রতিপন্ন হয়েছেন, তিনি আপ্ত না হওয়ায় তাঁর অন্যান্য বাক্যগুলিও আপ্তবাক্য নয়। সুতরাং তাও প্রমাণ হতে পারে না।\n‘ব্যাঘাত’ শব্দ পরস্পর বিরোধিতার দ্যোতক এবং বেদের মধ্যে বহু স্থানে একটি মন্ত্রের সাহায্যে অপর একটি মন্ত্রে নির্দেশিত বিধানের বিরোধিতা করা হয়েছে। অগ্নিহোত্র যজ্ঞের অনুষ্ঠান প্রসঙ্গে কোন ক্ষেত্রে সূর্যোদয়ের আগে আবার কোন ক্ষেত্রে সূর্যোদয়ের পরে আহুতি প্রদানের বিধান দেখা যায়। তাই চার্বাকমতে বেদ প্রমাণ হতে পারে না, এর দ্বিতীয় কারণ– বেদে ব্যাঘাত বা বিরোধ-দোষ আছে। ‘ন্যায়ভাষ্যে’ পূর্বপক্ষীয় চার্বাকী যুক্তি বর্ণনা দেয়া হয়েছে–\n‘বিহিতব্যাঘাতদোষাচ্চ হবনে। “উদিতে হোতব্যং, অনুদিতে হোতব্যং, সময়াধ্যুষিতে হোতব্য”মিতি বিধায় বিহিতং ব্যাহন্তি, “শ্যাবোহহস্যাহুতিমভ্যবহরতি য উদিতে জুহোতি, শবলোহস্যাহুতিমভ্যবহরতি হেনুদিতে জুহোতি, শ্যাবশবলৌ বাহস্যাহুতিমভ্যবহরতো যঃ সময়াধ্যুষিতে জুহোতি”। ব্যাঘাতাচ্চান্যতরন্-মিথ্যেতি।’- (ন্যায়ভাষ্য-২/১/৫৭)\nহবনে অর্থাৎ উদিতাদি কালত্রয়ে হোমবিধায়ক বেদবাক্যে বিহিত ব্যাঘাত দোষবশত বেদের প্রামাণ্য নাই। কিভাবে? “উদিত কালে হোম করবে, অনুদিত কালে হোম করবে, সময়াধ্যুষিত কালে (সূর্য ও নক্ষত্রশূন্য কালে) হোম করবে”– এই বাক্যের দ্বারা কালত্রয়ে হোম বিধান করে আবার অপর বাক্যের দ্বারা বিহিতকে অর্থাৎ পূর্বোক্ত বাক্যের দ্বারা কালত্রয়ে বিহিত হোমকে ব্যাহত করা হয়েছে। সেই ব্যাঘাতক বাক্য কী? “যে ব্যক্তি উদিতকালে হোম করে, শ্যাব নামক কুকুর তাঁর আহুতি ভোজন করে। যে ব্যক্তি অনুদিত কালে হোম করে, শবল নামক কুকুর তাঁর আহুতি ভোজন করে। যে ব্যক্তি সময়াধ্যুষিত কালে হোম করে, শ্যাব ও শবল তাঁর আহুতি ভোজন করে”। ব্যাঘাতপ্রযুক্ত অর্থাৎ শেষোক্ত বেদবাক্যের সাথে পূর্বোক্ত বেদবাক্যের বিরোধবশত অন্যতর অর্থাৎ ঐ বাক্যদ্বয়ের মধ্যে কোন একটি বাক্য মিথ্যা।\nতার মানে, বেদে ‘উদিত’, ‘অনুদিত’ ও ‘সময়াধ্যুষিত’ নামক কালত্রয়ে হোমের বিধান করে পরে আবার ঐ কালত্রয়েই বিহিত হোমের নিন্দা করা হয়েছে; ফলত সেই নিন্দা দ্বারা পূর্বোক্ত কালত্রয়ে হোম অকর্তব্য, তাই বলা হয়েছে। সুতরাং পূর্বে যে বিধিবাক্যের দ্বারা কালত্রয়ে হোম কর্তব্য বলা হয়েছে, সেই বিধিবাক্যের সাথে শেষোক্ত অর্থবাদ-বাক্যের বিরোধ হওয়ায় তা প্রমাণ হতে পারে না। ঐ বিরোধবশত তার মধ্যে যে-কোনও একটিকে মিথ্য বলতেই হবে। কালত্রয়ে হোমের কর্তব্যতাবোধক বাক্য মিথ্যা অথবা কালত্রয়ে হোমের নিন্দাবোধক শেষোক্ত বাক্য মিথ্যা। তাছাড়া যিনি ঐরূপ বিরুদ্ধার্থক বাক্যবাদী, তিনি আপ্ত হতে পারেন না। প্রমত্ত ব্যক্তিকে আপ্ত বলা যায় না। সুতরাং তাঁর কোনও বাক্যই আপ্তবাক্য না হওয়ায় তা প্রমাণ হতে পারে না।\nএছাড়াও পুনরুক্তি বা একই শব্দের পুনঃ পুনঃ উল্লেখের দোষ বেদবচনে আরোপিত হয়েছে। বেদে পুনরুক্তদোষ আছে– এটি চার্বাকমতে বেদের অপ্রামাণ্যের তৃতীয় হেতু। এই চার্বাকী যুক্তির বর্ণনায় ‘ন্যায়ভাষ্যে’ বলা হয়েছে–\n‘পুনরুক্তদোষাচ্চ অভ্যাসে দেশ্যমানে। “ত্রিঃ প্রথমামন্বাহ, ত্রিরুত্তমা”মিতি পুনরুক্তদোষো ভবতি, পুনরুক্তঞ্চ প্রমত্তবাক্যমিতি। তস্মাদপ্রমাণং শব্দোহনৃতব্যাঘাতপুনরুক্তদোষেভ্য ইতি।’- (ন্যায়ভাষ্য-২/১/৫৭)\nবিধীয়মান অভ্যাসে অর্থাৎ মন্ত্রবিশেষের অভ্যাস বা পুনরাবৃত্তির বিধায়ক বেদবাক্যে পুনরুক্ত-দোষবশত বেদের প্রামাণ্য নাই। কিভাবে? “প্রথম মন্ত্রকে তিনবার অনুবচন করবে, অন্তিম মন্ত্রকে তিনবার অনুবচন করবে”– এতে অর্থাৎ এই বেদবাক্যের দ্বারা প্রথম ও অন্তিম সামিধেনীর তিনবার পাঠের বিধান করায় পুনরুক্তদোষ হয়। পুনরুক্ত প্রমত্তবাক্য। অতএব অনৃত, ব্যাঘাত ও পুনরুক্তদোষ-বশত শব্দ অর্থাৎ বেদনামক শব্দবিশেষ অপ্রমাণ।\nবেদে তথা তৈত্তিরীয়-ব্রাহ্মণে (তৈত্তিরীয় ব্রাহ্মণ-৩/৫) এগারটি ‘সামিধেনী’ অর্থাৎ অগ্নিপ্রজ্জ্বলন-মন্ত্র পঠিত হয়েছে। অথচ শতপথ-ব্রাহ্মণে (শতপথ ব্রাহ্মণ-১/৩/৫) পনেরটি সামিধেনী মন্ত্রের পাঠ বিহিত হয়েছে, এবং বলা হয়েছে হোতা পঞ্চদশ সামিধেনী মন্ত্র পাঠ না করলে যজ্ঞ নিষ্ফল হবে। এজন্য এই এগারটি সামিধেনী মন্ত্রের প্রথম ও শেষ মন্ত্রটি তিন তিনবার পাঠের বিধান করা হয়েছে। একই মন্ত্রকে তিনবার উচ্চারণ করলে পুনরুক্তি হয়। প্রমত্ত ব্যক্তিই ঐরূপ পুনরুক্তি করে। আর পুনরুক্ত হলে তা প্রমত্ত-বাক্যই বলতে হবে। প্রমত্ত ব্যক্তি আপ্ত নন, সুতরাং তাঁর বাক্য আপ্তবাক্য না হওয়ায় তা প্রমাণ হতে পারে না। অতএব পূর্বোক্তভাবে, চার্বাক-মতে, প্রথমত অনৃত, দ্বিতীয়ত ব্যাঘাত ও তৃতীয়ত পুনরুক্ত দোষবশত বেদের প্রামাণ্য স্বীকার করা যায় না।\nএভাবে বেদের মধ্যে আরো অনেক স্ববিরোধ অপরিদৃষ্ট নয়। যেমন বেদের কোথায়ও ‘মা হিংস্যাৎ’ এই বচনের দ্বারা হিংসা বা জীবহত্যা কোথায়ও নিষিদ্ধ হয়েছে, আবার বিরুদ্ধার্থক অপর বচনের দ্বারা গোহত্যা অনেক ক্ষেত্রে বেদের সমর্থন লাভ করেছে। আরও দেখা যায়, একটি মন্ত্রে রুদ্রের সংখ্যা এক, আবার অপর একটি মন্ত্রে এই সংখ্যা বহু। বেদবিদদের মধ্যেও আবার দুটি দল– কর্মবাদী (যেমন পূর্ব-মীমাংসক) ও জ্ঞানবাদী (যেমন উত্তর-মীমাংসক বা বৈদান্তিক)। এই দুটি দলের মধ্যে পারস্পরিক বিরুদ্ধাচরণের প্রবণতা বেদের মধ্যে সুপরিস্ফূট। এইভাবেও ব্যাঘাত বা বিরুদ্ধাচরণের দোষে দুষ্ট বৈদিক মন্ত্র চার্বাক মতে প্রামাণ্যের মর্যাদা লাভের যোগ্য নয়। মাধবাচার্যের ‘সর্বদর্শনসংগ্রহে’ এই চার্বাকী যুক্তির বিবরণ পাওয়া যায়–\n‘বৈদিকন্মন্যৈরেব ধূর্ত্তবকৈঃ পরস্পরং কর্মকাণ্ড-প্রামাণ্যবাদিভিঃ জ্ঞানকাণ্ডস্য জ্ঞানকাণ্ড-প্রামাণ্যবাদিভিঃ কর্মকাণ্ডস্য চ প্রতিক্ষিপ্তত্বেন।’- (সর্বদর্শনসংগ্রহ)\n(চার্বাক বলেন) বৈদিকমনা ধূর্তবক কর্মকাণ্ডের প্রামাণ্যবাদী মীমাংসকগণ ও জ্ঞানকাণ্ডের প্রামাণ্যবাদী বেদান্তিগণ পরস্পর বেদের জ্ঞানকাণ্ডের ও কর্মকাণ্ডের প্রামাণ্য খণ্ডন করেছেন, অর্থাৎ মীমাংসক জ্ঞানকাণ্ডের এবং বেদান্তী কর্মকাণ্ডের প্রামাণ্য খণ্ডন করেছেন। পরস্পর পরস্পরের প্রামাণ্য খণ্ডন করায় সমস্ত বেদেরই প্রামাণ্য খণ্ডিত হয়েছে।\nএখানে বেদের কর্মকাণ্ড ও জ্ঞানকাণ্ড বিষয়ে মীমাংসক ও বেদান্তীদের মধ্যে বিরোধটা কোথায়? ‘সর্বদর্শনসংগ্রহে’র ভাষ্যে চার্বাকের বক্তব্য ও ব্যাখ্যায়, যাজ্ঞিক কর্ম মীমাংসকের বক্তব্য হলো, যে বাক্য বা বাক্য সমূহের দ্বারা পুরুষের কোন ক্রিয়াতে প্রবৃত্তি ও কোন ক্রিয়া থেকে নিবৃত্তি জন্মায়, তাই শাস্ত্র। শাস্ত্র হিত বিষয় উপদেশ করেন। যা হিত ও প্রয়োজনবৎ অর্থের বোধ জন্মায়, তা প্রমাণ হয়ে থাকে। বেদের কর্মকাণ্ড বিধেয় ও নিষেধ্য ক্রিয়ার উপদেশ করে পুরুষের প্রবৃত্তি ও নিবৃত্তির বোধ জন্মায় বলে প্রমাণ হয়েছে। জ্ঞানকাণ্ড উপনিষদ বা বেদান্ত কোন ক্রিয়ার উপদেশ করেনি। সে ব্রহ্মকে উপদেশ করেছে। ব্রহ্ম ক্রিয়া বা সাধ্য নয়। তা দ্বারা কারও প্রবৃত্তি বা নিবৃত্তি জন্মে না। ব্রহ্ম সিদ্ধ বস্তু। সিদ্ধ বস্তুতে শব্দের শক্তিজ্ঞান সম্ভব নয় বলে বেদান্ত ব্রহ্মের বোধও জন্মাতে পারে না। অতএব তা শাস্ত্রও নয়, প্রমাণও নয়। কর্ম-মীমাংসক এভাবে বেদান্তের প্রামাণ্য খণ্ডন করেছেন।\nঅন্যদিকে জ্ঞানকাণ্ডী বেদান্তিরা বলছেন যে, যে বাক্য বা বাক্যসমূহ হিত উপদেশ করে, তাই শাস্ত্র, তাই প্রমাণ। ক্রিয়ার ফল স্বর্গাদি অনিত্য। তার বিনাশ আছে। ব্রহ্মজ্ঞানের ফল ব্রহ্মস্বরূপের প্রাপ্তি। তা-ই মুক্তি। তা নিত্য। তার বিনাশ নাই। তাই কর্ম অপেক্ষা ব্রহ্ম শ্রেষ্ঠ। বেদান্ত সেই ব্রহ্মের উপদেশ করেছে। বিচার সহকারে বেদান্ত বাক্য থেকে ব্রহ্মের প্রত্যক্ষ বৃত্তি উৎপন্ন হলে তা সমস্ত দুঃখের মূল কারণ অবিদ্যার উচ্ছেদ করে দুঃখের অত্যন্ত নিবৃত্তি জন্মায়, আর কখনও তার দুঃখ সম্বন্ধ হয় না।\nবেদান্তিরা আরও বলেন, আর যে কর্ম-মীমাংসক বলেছেন– সিদ্ধ বস্তুতে শক্তিজ্ঞান হয় না, তাও সঙ্গত নয়। আনয়ন ও নয়নাদি ক্রিয়া দ্বারা যেমন কার্যে বা কার্যবিশিষ্ট অর্থে শক্তিজ্ঞান হয়। তদ্রূপ হর্ষ, ভয়, শোক প্রভৃতি দ্বারা সিদ্ধ বস্তুতেও শক্তিজ্ঞান হয়ে থাকে। ব্রহ্মশব্দের ব্রহ্মে শক্তি জ্ঞান হলে ‘অয়মাত্মা ব্রহ্ম’ ‘তত্ত্বমসি’ ইত্যাদি মহাবাক্যের দ্বারা পরম পুরুষার্থের সাধক ব্রহ্ম স্বরূপের অনুভব উৎপন্ন হবে। কর্মকাণ্ড পুরুষার্থ নির্বাহের জন্য প্রবৃত্তি-নিবৃত্তিকে আশ্রয় করেছে। বেদান্ত কর্মজনিত শ্রম বিনাই পুরুষার্থ সম্পাদন করে বলে তা অবশ্যই শাস্ত্র হবে। বিশেষ, বিহিত ক্রিয়া ব্রহ্মজ্ঞানের প্রয়োজক বলে এগুলি গৌণ প্রয়োজন, মুখ্য প্রয়োজন নয়। সুতরাং কর্মকাণ্ড প্রয়োজনবৎ অর্থের বোধক নয় বলে প্রমাণ নয়, বেদান্তই প্রমাণ। এই বলে বেদান্তিগণ কর্মকাণ্ডের প্রামাণ্য খণ্ডন করেছেন। ফলে সম্পূর্ণ বেদের প্রামাণ্য খণ্ডিত হওয়ায় বেদকে প্রমাণ বলা যায় না। এরই সমর্থনে ‘সর্বদর্শনসংগ্রহে’ প্রামাণিক চার্বাক-ষষ্ঠির সমর্থন উদ্ধৃত করা হয়েছে (চার্বাকষষ্ঠি-২৪)–\n‘প্রলাপমপি বেদস্য ভাগং মন্যধ্ব এব চেৎ ।\nকেনাভাগ্যেন দুঃখান্ন বিধীনপি তথেচ্ছথ।।’ (সর্বদর্শনসংগ্রহ)।।\nঅর্থাৎ : (চার্বাক বলেন,) যদি বেদের অংশবিশেষকেও প্রলাপোক্তি বলেই মেনে থাক, তবে কোন্ দুর্ভাগ্যবশে দুঃখকর বিধানগুলোকে তেমন স্বীকার করছ না?\nএর তাৎপর্য হলো, কেবল বেদান্তিরাই যে কর্মকাণ্ডের প্রামাণ্য খণ্ডন করেছেন, তাই নয়। কর্ম-মীমাংসকরাও কোন বিষয় থেকে প্রবৃত্তি নিবৃত্তি জন্মায় না বলে কর্মকাণ্ডের অর্থবাদ ভাগ, মন্ত্রভাগ ও নামধেয় ভাগকে অপ্রমাণ বলায় ফলত সম্পূর্ণ বেদকেই অপ্রমাণ বলেছেন। কারণ বেদের একটি ভাগ প্রমাণ, অপর ভাগগুলিকে অপ্রমাণ বলা যায় না। তাতে ‘অর্দ্ধজরতীয় ন্যায়’-এর উপস্থিতি হয়। অর্ধেক একরূপ, অন্য অর্ধ অন্যরূপ হলে তাকে ন্যায়ের পরিভাষায় অর্দ্ধজরতী বলে। যেমন একটি কুকুরের অর্ধেক দেহ যৌবনবিশিষ্ট, অপর অর্ধদেহ বার্ধক্য-বিশিষ্ট হলে ঐ কুকুরটিকে অর্দ্ধজরতী বলা যায়। তা যেমন অর্ধেক পাকের জন্য এবং অর্ধেক ডিম্বপ্রসবের জন্য হয় না। তেমনি অর্ধেক প্রমাণ, অর্ধেক অপ্রমাণ হতে পারে না। সুতরাং, চার্বাক মতে, বেদ প্রলাপ বাক্য। তা কখনও প্রমাণ হতে পারে না। জীবিকা নির্বাহ ছাড়া এর কোনো প্রয়োজন নেই।\nজৈমিনির ‘পূর্বমীমাংসাসূত্রে’ পূর্বপক্ষ হিসেবে বেদবিরোধীদের যে মত উদ্ধৃত হয়েছে তার সঙ্গে চার্বাক মতের অনেক সাদৃশ্য দেখা যায়। সূত্রবর্ণিত পূর্বপক্ষীয় মত অনুসারে–\n‘ইহার চারটি শৃঙ্গ, তিনটি চরণ, দুইটি মস্তক এবং সাতটি হস্ত’, বেদমন্ত্রে (ঋকবেদ-৪/৫৮/৩) অন্তর্ভুক্ত এই জাতীয় উক্তি অসম্ভব এবং অবাস্তব পদার্থের বিদ্যমানতার উল্লেখ করে।\n‘হে ওষধি, তুমি একে রক্ষা কর; হে কুঠার তুমি একে হিংসা করো না; হে প্রস্তর সমূহ, তোমরা শোন’– ইত্যাদি মন্ত্রে ওষধি, প্রস্তর, কুঠার ইত্যাতি জড় বস্তুসমূহের সম্বোধন করার বৈদিক প্রচেষ্টা হাস্যকর।\n‘বেদমন্ত্রে পরস্পর বিরোধিতার উদাহরণ হিসেবে পূর্বমীমাংসাসূত্রে বর্ণিত পূর্বপক্ষে ‘অদিতিই দ্যৌ এবং অদিতিই অন্তরীক্ষ’ ও ‘রুদ্র একজন দ্বিতীয় নাই এবং জগতে অসংখ্য সহস্র রুদ্র’– এই মন্ত্রগুলির উল্লেখ আছে।\n‘সৃণ্যেব জর্ভরী তুর্ফরীতূ’ ‘ইন্দ্রঃ সোমস্য কাণুকা’ ইত্যাদি মন্ত্রের কোন অর্থ হয় না। (শাবরভাষ্য-মীমাংসাসূত্র-১/২/৩৪-৮)\nএছাড়া– ‘বেদের নিত্যত্ব এবং অপৌরুষেয়ত্বের খণ্ডন প্রসঙ্গে এই পূর্বপক্ষীয় মতে কয়েকটি তথ্যের উল্লেখ আছে। বলা হয়েছে যে, বেদে ‘কীকট’ নামে জনপদ, ‘প্রমঙ্গদ’ নামে রাজা, ইত্যাদির অন্তর্ভুক্তির মাধ্যমে স্পষ্ট প্রমাণিত হয় যে এই সব জনগদ বা নরপতির অস্তিত্বের পরবর্তী বেদের রচনাকাল। বেদের কোন কোন অংশে প্রাবাহণি উদ্দালকি ইত্যাদি মরণশীল মানুষের উল্লেখ আছে। এ থেকেও প্রমাণিত হয় যে বেদের এই বিশেষ অংশসমূহ উল্লিখিত ব্যক্তিগণের অস্তিত্বের পরবর্তী যুগে রচিত। কাঠক, পৈপ্পলাদ, কৌথুম ইত্যাদি বেদ শাখাগুলির বিশেষ বিশেষ নামের মধ্যেও কঠ, পিপ্পলাদ ইত্যাদি বিশেষ বিশেষ বেদকর্তার অস্তিত্বের পরিচয় সুপরিস্ফূট। কাজেই বেদকে নিত্য বা অপৌরুষেয় মনে করার কোন কারণ নেই,– বেদবিরোধীদের এটাই অভিমত এবং জৈমিনির মীমাংসাসূত্রে পূর্বপক্ষ হিসাবে এই মতের উল্লেখ দেখা যায়।\nপূর্বমীমাংসাসূত্রের শবরস্বামীকৃত ভাষ্যে (শাবরভাষ্য-১/১/৫) বেদের অপ্রামাণ্যবাদীদের মতের এক বিবরণ দেখা যায়। এই মত অনুসারে যে বস্তুর উপলব্ধি বিষয়বোধের সঙ্গে একাত্ম নয় তাকে অসৎ বলা উচিত– উদাহরণ হিসাবে এ ক্ষেত্রে তাঁরা শশশৃঙ্গের উল্লেখ করেন। পশু প্রভৃতির বাস্তব অস্তিত্ব অস্বীকার্য নয়, কিন্তু পশুকামী ব্যক্তি পশুলাভের আশায় যজ্ঞ করা সত্ত্বেও কাম্য পশু অদৃশ্যই থাকে। যে কোন ক্রিয়ার ফল হিসাবে কোন বস্তুর সদ্ভাবকে স্বীকার করতে হলে ক্রিয়ার সমকালীন বস্তুটির আবির্ভাব একান্ত প্রয়োজন। শরীরের মর্দনজনিত সুখ শরীর মর্দন করার সময়েই হয়, পরে নয়। বেদের অপ্রামাণ্যবাদীদের মত অনুসারে বৈদিক যজ্ঞে যে ফলের প্রতিশ্রুতি থাকে সেই ফল যজ্ঞের অনুষ্ঠানের সময়ে উৎপন্ন হয় না। প্রতিশ্রুত ফলের সদ্ভাব যখন দেখা যায় যজ্ঞ সে সময় অবিদ্যমান থাকে। অবিদ্যমান এই যজ্ঞকে ফলের কারণ হিসাবে কল্পনা করার স্বপক্ষে বেদবিরুদ্ধবাদীরা কোন যুক্তি দেখতে পান না। ফলপ্রাপ্তির সমকালীন অন্য নানা উপায়ের বর্তমানতা দেখা যায়, যেগুলিকে স্পষ্টভাবে এই ফলের কারণরূপে নির্দেশ করা যেতে পারে। শাবরভাষ্যে উল্লিখিত এই মত অনুসারে দৃষ্ট এই সব কারণগুলিকে উপেক্ষা করে অদৃষ্ট বৈদিক যজ্ঞাদিকে এই ফলের কারণ হিসাবে উল্লেখ করার কোন অর্থ হয় না। স্বর্গ ইত্যাদি অদৃষ্ট হলেও বৈদিক যজ্ঞসমূহের কারণতা স্বীকার করার পক্ষে কোন যুক্তি নেই।’- (লতিকা চট্টোপাধ্যায়, চার্বাক দর্শন, পৃষ্ঠা-১২৮-৯)\nশ্রীহর্ষের ‘নৈষধীয়’ কাব্যে চার্বাক মতের মাধ্যমে বৈদিক ক্রিয়াপদ্ধতির তীব্র নিন্দা করা হয়েছে। যাজকদের প্রসঙ্গে বলা হয়েছে যে পুত্রেষ্টি যজ্ঞের অনুষ্ঠানের ফল হিসেবে তাঁরা পুত্রলাভকে নির্দেশ করেন। পুত্রজন্মের বিকল্প পুত্রজন্মগ্রহণ না করা, এবং এই দুটি বিকল্পের একটিকে ফল হিসেবে যজ্ঞকারী লাভ করতে বাধ্য। যজ্ঞকারীর পুত্রলাভ হলে ধূর্ত যাজকেরা তাঁদের নির্দেশিত যজ্ঞকেই পুত্রলাভের কারণ হিসেবে প্রচার করেন। পুত্র জন্মগ্রহণ না করার ক্ষেত্রে যাজকেরা যজ্ঞের অঙ্গবৈকল্যকে সমস্ত ব্যাপারের জন্য দায়ী করেন। তাঁরা মন্তব্য করেন যে যজ্ঞানুষ্ঠান যথাবিহিত নিয়মানুসারী না হওয়ার ফলে যজমান যজ্ঞের মাধ্যমে অভিলষিত ফললাভে বঞ্চিত হয়েছেন। চার্বাকষষ্ঠিতে তাই বলা হয়েছে–\n‘একং সন্দিগ্ধয়োস্তাবদ্ ভাবি তত্রেষ্টজন্মনি।\nহেতুমাহুঃ স্বমন্ত্রাদীনসঙ্গানন্যথা বিটাঃ।।’ (চার্বাকষষ্ঠি-১৯)।।\nঅর্থাৎ : উভয়পক্ষে সন্দেহের মধ্যে একটি অবশ্যই হবে। তার মধ্যে ঈপ্সিত বস্তুর প্রাপ্তি হলে ধূর্তেরা নিজেদের মন্ত্র প্রভৃতিকে তার কারণ বলে, অন্যথা হলে সেগুলোর অঙ্গহানি উল্লেখ করে।\nশ্রীহর্ষের বর্ণনা অনুযায়ী ধূর্ত ব্রাহ্মণদের এ ধরনের কৈফিয়ৎ বিশ্বাসের সম্পূর্ণ অযোগ্য। চার্বাক মতে বেদের কোন কোন অংশের অপ্রামাণ্য প্রতিপাদন করার পর অবশিষ্ট অংশকে প্রামাণ্যের মর্যাদা দেওয়া অর্থহীন; কারণ এতে অনবস্থা দোষের প্রসঙ্গ এসে পড়ে। মাধবাচার্যের ‘সর্বদর্শনসংগ্রহে’ আমরা অনুরূপ আলোচনা পর্যবেক্ষণ করেছি। সুতরাং বেদের কোন অংশই প্রমাণ নয়– এই সিদ্ধান্তে উপনীত হওয়াই শ্রেয়। ‘নৈষধীয়’তে যে চার্বাকদের মত আলোচিত হয়েছে তাঁরা বৈদিক বচনে পরলোকের অস্তিত্বে সন্দেহের বিষয় উল্লেখ করেছেন। বৈদিক সাহিত্যের একেক জায়গায় একেক ধরনের পরলোকীয় বর্ণনা লক্ষ্য করা যায়। পরলোক প্রসঙ্গে বেদ বচনেই যখন সন্দেহ বর্তমান, তখন বেদবাক্যে আস্থাবান ব্যক্তিদের পরলোক সম্বন্ধীয় চার্বাকী ধারণায় ত্রুটির অনুসন্ধান করা অসমীচীন। আর পরলোক প্রসঙ্গে চার্বাকষষ্ঠিতে বলা হয়েছে–\n‘কো হি বেদাস্ত্যমুষ্মিন্ বা লোকে ইত্যাহ যা শ্রুতিঃ।\nতৎপ্রামাণ্যাদমুং লোকং লোকঃ প্রত্যেতু বা কথম্ ।।’ (চার্বাকষষ্ঠি-২৬)।।\nঅর্থাৎ : কে জানে পরলোকে (সুখ) আছে কি-না– এইভাবে যে বেদ বলেছে, তাকে প্রমাণ ধরে নিয়ে পরলোক সম্বন্ধে লোকে কীভাবে বিশ্বাস করবে?\nবেদ এবং বেদানুসারী ধর্মশাস্ত্রসমূহের বচনে নানা ভাবে ব্রহ্মচর্যের বিধান আছে; মানুষের উচ্ছৃঙ্খল কাম প্রবৃত্তিকে সংযত করার জন্য বিভিন্ন ধরনের উপদেশ এই গ্রন্থগুলিতে প্রচারিত। ‘নৈষধীয়’র অন্তর্গত চার্বাকী মতে বৈদিক দেবতা এবং ধর্মশাস্ত্রকারদের ব্যক্তিগত চরিত্রে অসংযম এবং উচ্ছৃঙ্খলতার বিভিন্ন দৃষ্টান্ত উপস্থাপিত করা হয়েছে। চার্বাক-ষষ্ঠিতে বলা হয়েছে–\n‘পরদারনিবৃত্তির্যা সোহয়ং স্বয়মনাদৃতঃ।\nঅহল্যাকেলিলোলেন দম্ভো দম্ভোলিপাণিনা।।’ (চার্বাকষষ্ঠি-৭)।।\n‘গুরুতল্পগতৌ পাপকল্পনাং ত্যজত দ্বিজাঃ।\nযেষাং বঃ পত্যুরত্যুচ্চৈর্গুরুদারগ্রহে গ্রহঃ।।’ (চার্বাকষষ্ঠি-৮)।।\n‘যস্ত্রিবেদবিদাং বন্দ্যঃ স ব্যাসোহপি জজল্প বঃ।\nরামায়া জাতকামায়াঃ প্রশস্তা হস্তধারণা।।’ (চার্বাকষষ্ঠি-১১)।।\n‘বলাৎ কুরুত পাপানি সন্তু তান্যকৃতানি বঃ।\nসর্বান্ বলকৃতান্ দোষানকৃতান্ মনুরব্রবীৎ ।।’ (চার্বাকষষ্ঠি-১৩)।।\n‘ন ভ্রাতুঃ কিল দেব্যাং স ব্যাসঃ কামাৎ সমাসজৎ।\nদাসীরতস্তদাসীদ্ যন্মাত্রা তত্রাপ্যদেশি কিম্ ।।’ (চার্বাকষষ্ঠি-৩০)।।\nপরস্ত্রী থেকে যে নিবৃত্ত থাকা– সেটা হলো দম্ভ। বজ্রপাণি ইন্দ্র অহল্যার সঙ্গে কামক্রীড়ায় তৎপর হয়ে স্বয়ং তা উপেক্ষা করেছেন। (চার্বাকষষ্ঠি-৭)।। ওহে ব্রাহ্মণের দল! তোমরা এমন, যাদের পতি চাঁদের গুরুপত্নী সম্ভোগে অত্যন্ত আগ্রহ। অতএব গুরুপত্নী সম্ভোগে যে পাপ তার কল্পনা ত্যাগ কর। (চার্বাকষষ্ঠি-৮)।। ত্রিবেদজ্ঞ পণ্ডিত তোমাদের আরাধ্য ব্যাসদেবও বলেছেন– কামার্ত রমণীর হস্তধারণ যুক্তিযুক্ত। (চার্বাকষষ্ঠি-১১)।। জোর করে পাপ কর, সে-সব তোমাদের না-করা হিসেবে থাকবে। মনুই তো বলেছেন– বলপূর্বক সব কিছু করে ফেলা তো না-করা দোষ। (চার্বাকষষ্ঠি-১৩)।। ঐ ব্যাস ভ্রাতৃবধূর প্রতি নাকি কামবশে আসক্ত হয় নি। তখন দাসীর সঙ্গে সে যে রত ছিল, তাতেও কি মা আদেশ করেছিলেন? (চার্বাকষষ্ঠি-৩০)।।\nএই দৃষ্টান্তগুলির পরিপ্রেক্ষিতে বিচার করলে বেদানুসারী নীতিবাক্যগুলির অর্থহীনতায় কোন সন্দেহ থাকে না। যে ব্রাহ্মণেরা নিজেদের ক্রোধ সংযত করতে অসমর্থ তাঁরাই নানাভাবে ক্রোধকে দমন করার পরামর্শ দেন–\n‘অক্রোধং শিক্ষয়ন্ত্যন্যৈঃ ক্রোধনা যে তপোধনাঃ।\nনির্ধনাস্তে ধনায়ৈব ধাতুবাদোপদেশিনঃ।।’ (চার্বাকষষ্ঠি-৪৪)।।\nঅর্থাৎ : যে ক্রোধী তপস্বীরা অপরকে ক্রোধের অভাব বিষয়ে শিক্ষা দেয়, তারা নির্ধন হওয়ায় ধনের জন্যই ধাতুবিষয়ক কথার উপদেশ দেয়।\nবেদাদি শাস্ত্রসমূহের প্রবক্তা ব্রাহ্মণদের নিজস্ব আচরণ এবং নির্দেশনার মধ্যে এ ধরনের পরস্পর-বিরোধিতার প্রচুর নমুনা থাকায় চার্বাকেরা এঁদের উপদেশ সম্পূর্ণ পরিত্যাগ করে নিজ নিজ অভিরুচি অনুযায়ী বিচরণ করার পক্ষে অভিমত প্রকাশ করেন–\n‘শ্রুতিস্মৃত্যর্থবোধেষু ক্কৈকমত্যং মহাধিয়াম্ ।\nব্যাখ্যা বুদ্ধিবলাপেক্ষা সা নোপেক্ষ্যা সুখোন্মুখী।।’ (চার্বাকষষ্ঠি-১৫)।।\nঅর্থাৎ : বেদ ও স্মৃতিশাস্ত্রের অর্থবোধের বিষয়ে মহাজ্ঞানীদের মধ্যে কোথায় ঐকমত্য রয়েছে? ব্যাখ্যা বুদ্ধিবলের উপর নির্ভরশীল। সুখের অভিমুখী ব্যাখ্যা উপেক্ষণীয় নয়।\nবিভিন্ন গ্রন্থে উদ্ধৃত লোকায়ত বৃহস্পতিবচনের মধ্যে লৌকিক ব্যবহারের সঙ্গে তুলনায় বৈদিক অনুষ্ঠানগুলির অযৌক্তিকতা এবং অর্থহীনতা প্রতিপাদনের চেষ্টা দেখা যায়। যেমন, শ্রীহর্ষের ‘প্রবোধচন্দ্রোদয়ে’র বর্ণনায় বার্হস্পত্য-মতে যজ্ঞের সাক্ষাৎ ফল হলো–\nঅর্থাৎ, তার তাৎপর্য্য হলো, মৃত্যুর মাধ্যমে যজ্ঞকর্তার অস্তিত্ব বিলুপ্ত হয়, যজ্ঞানুষ্ঠানের পরেই যজ্ঞক্রিয়া অতীতের গহ্বরে প্রবেশ করে, যজ্ঞে ব্যবহৃত দ্রব্যাদিও কিছুক্ষণের মধ্যে বিনষ্ট হয়।\nআর তাই ‘সর্বমতসংগ্রহ’ গ্রন্থে এই বৃহস্পতির মত বর্ণনায় বলা হয়েছে–\n‘স্বর্গঃ কর্তৃক্রিয়াদ্রব্যবিনাশে যদি যজনাম্ ।\nততো দাবাগ্নিদগ্ধানাং ফলং স্যাদ্ ভুরি ভুরুহাম্ ।।’ (সর্বমতসংগ্রহ)\nঅর্থাৎ : (বার্হস্পত্যরা বলেন,) যে অনুষ্ঠানের অঙ্গীভূত সব অংশই ধ্বংসপ্রাপ্ত হয়, তার সাহায্যে যদি যজ্ঞকারীর জন্য স্বর্গের দ্বার উন্মোচিত হয়, তাহলে দাবানলে বনের যাবতীয় বৃক্ষ ভস্মীভূত হবার পরও সেই বিনষ্ট বৃক্ষ থেকে আমরা অনুরূপভাবে প্রচুর ফল আশা করতে পারি।\nবেদমতে জ্যোতিষ্টোমাদি যজ্ঞে যে পশুকে বলি দেওয়া হয় সেই পশুর স্বর্গপ্রাপ্তি ঘটে। বৃহস্পতিবচনে ঐ ক্ষেত্রে মন্তব্য করা হয়েছে, যা আমরা আগেও উল্লেখ করেছি, এই বিশ্বাস যজ্ঞে পশুবলির প্রকৃত কারণ হলে যজমান পশুর পরিবর্তে নিজ পিতাকেই যজ্ঞের বলি হিসেবে মনোনীত করতে পারেন; কারণ, পিতার স্বর্গপ্রাপ্তির জন্য অনুষ্ঠেয় ব্যয়সাপেক্ষ অন্য পদ্ধতির তুলনায় এই উপায় অনেকাংশে সহজতর।–\nস্বপিতা যজমানেন তত্র কস্মান্ন হিংস্যতে।।’ (সর্বদর্শনসংগ্রহ)\nঅর্থাৎ : জ্যোতিষ্টোম যজ্ঞে নিহত পশু যদি সরাসরি স্বর্গেই যায়, তাহলে যজমান কেন নিজের পিতাকে হত্যা করে না? (অর্থাৎ, স্বর্গে যাবার অমন সোজা সড়ক থাকতেও যজমান কেন নিজের পিতাকে তা থেকে বঞ্চিত করে?)\nচার্বাক মতে দেহনাশের পরই জীবের যাবতীয় অস্তিত্বের অবসান। কাজেই মানুষের মরণোত্তর আত্মার তৃপ্তি বিধানের জন্য শ্রাদ্ধাদি যে সব অনুষ্ঠানের বিধান বেদে আছে, চার্বাকী বর্ণনায় সেগুলিকে নানাভাবে সমালোচনা করা হয়েছে। নির্বাপিত দীপ যেমন ঘৃত ইত্যাদির যথেষ্ট সরবরাহ থাকা সত্ত্বেও আলোকদানে অক্ষম, জীবনদীপ যে ব্যক্তির নির্বাপিত হয়েছে সেও এইভাবে শ্রাদ্ধের মাধ্যমে উৎসর্গীকৃত বিবিধ ভোজ্যের উপস্থিতি সত্ত্বেও ভোজনরহিত তৃপ্তিলাভে সমর্থ হয় না। ‘প্রবোধচন্দ্রোদয়’ ও ‘সর্বদর্শনসংগ্রহে’ একই নমুনা শ্লোক উদ্ধৃত করে এই চার্বাকী মনোভাব উপস্থাপন করা হয়েছে।–\n‘মৃতানামপি জন্তূ’নাং শ্রাদ্ধং চেৎ তৃপ্তিকারণম্।\nনির্বাণস্য প্রদীপস্য স্নেহঃ সংবর্ধয়েৎ শিখাম্।।’ (সর্বদর্শনসংগ্রহ)\nঅর্থাৎ : কেউ মারা যাবার পর শ্রাদ্ধকর্ম যদি তার তৃপ্তির কারণ হয়, তাহলে তো প্রদীপ নিভে যাবার পরেও তেল ঢেলে তার শিখা প্রদীপ্ত করা যেতো।\nআসলে শ্রাদ্ধের অনুষ্ঠানের মূলে অন্তর্নিহিত এই ধারণার স্বীকৃতি থাকে যে ভোজ্যবস্তুর কাছে সাক্ষাৎভাবে উপস্থিত না থেকেও ভোজ্যবস্তু উপভোগ করা সম্ভব– যার ভিত্তিতে অনুষ্ঠানের ক্ষেত্রে ব্যক্তিগতভাবে অনুপস্থিত মৃত আত্মার পক্ষেও শ্রাদ্ধানুষ্ঠানে দেয় ভোজ্যবস্তুর মাধ্যমে পরিতৃপ্তির অধ্যাত্মবাদী কল্পনাতে কোন অসঙ্গতি দেখা যায় না। কিন্তু চার্বাক মতে এ জাতীয় ধারণায় প্রকৃত সার্থকতা থাকলে দূরযাত্রী পথিক সঙ্গে কোনদিন খাদ্যাদি বহন করতো না; কারণ, গৃহের অভ্যন্তর থেকে কোন ব্যক্তি যদি তার উদ্দেশ্যে ভোজ্য উৎসর্গ করতো তাহলেই পথে তার ক্ষুধার নিবৃত্তি হতো। অনুরূপভাবে এক গৃহের অন্তর্গত অধিবাসীদের প্রত্যেকের কাছে খাদ্য সরবরাহ করারও কোন প্রয়োজন হতো না, উপরের তলার ব্যক্তিরা নীচের তলায় রাখা খাবারের সাহায্যেই উদরপূর্তি করতে সক্ষম হতো। এটিই চার্বাক মত হিসেবে বর্ণিত হয়েছে বিভিন্ন গ্রন্থে। যেমন–\n‘গচ্ছতামিহ জন্তূ’নাং ব্যর্থং পাথেয়কল্পনম্।\nগেহস্থকৃতশ্রাদ্ধেন পথি তৃপ্তিরবারিতা।।’\n‘স্বর্গস্থিতা যদা তৃপ্তিং গচ্ছেয়ুস্তত্র দানতঃ।\nপ্রাসাদস্যোপরিস্থানামত্র কস্মান্ন দীয়তে ।।’ (সর্বদর্শনসংগ্রহ)\nযে পৃথিবী ছেড়ে গেছে তার পাথেয় (পিণ্ড) কল্পনা করা বৃথা, কেননা তাহলে ঘর ছেড়ে কেউ গ্রামান্তর গমন করলে ঘরে বসে তার উদ্দেশ্যে পিণ্ড দিলেই তো তার পাথেয়-ব্যবস্থা সম্পন্ন হতো। (অর্থাৎ গ্রামান্তরগামীর পক্ষে তো তাহলে পাথেয় হিসেবে চাল-চিঁড়ে বয়ে নিয়ে যাবার দরকার হতো না।)।। যিনি স্বর্গে গেছেন তাঁর উদ্দেশ্যে দান নেহাতই বৃথা, কেননা তাহলে যিনি প্রাসাদের উপরে উঠে গেছেন তাঁর উদ্দেশ্যে (মাটিতে বসে) দান করলেও তো তাঁর তৃপ্তি হবার কথা।।\n‘রামায়ণে’ জাবালির মাধ্যমে যে চার্বাক মতবাদের প্রকাশ, বৈদিক যাগযজ্ঞের প্রতি তীব্র বিদ্বেষ তার ভিতরও সুপরিস্ফূট। শ্রাদ্ধানুষ্ঠানের বিরোধিতা প্রসঙ্গেও জাবালি একই ধরনের যুক্তির আশ্রয় নিয়েছেন। যেমন–\n‘অষ্টকাপিতৃদৈবত্যমিত্যয়ং প্রসৃতো জনঃ।\nঅন্নস্যোপদ্রবং পশ্য মৃতো হি কিমশিষ্যতি।।\nযদি ভুক্তমিহান্যেন দেহমন্যস্য গচ্ছতি।\nদদ্যাৎ প্রবসতাং শ্রাদ্ধং ন তৎ পথ্যদানং ভবেৎ।।’ (রামায়ণ-২/১০৮/১৪-৫)\nশ্রাদ্ধে অর্পিত পিণ্ড-অষ্টক বা ভোজ্য বস্তুর দ্বারা যদি পরলোকস্থিত আত্মার ভোজনস্পৃহা নিবৃত্ত হয়, তাহলে একইভাবে প্রবাসী এবং দূরগামী ব্যক্তিরাও তৃপ্তি পেতে পারেন। বৈদিক শ্রাদ্ধের যাঁরা নির্দেশ দেন শ্রাদ্ধের বিধানের পরিবর্তে তাঁদের এইভাবে ইহলোকস্থ নিজ নিজ বন্ধু ও আত্মীয়ের পথ্য-সুবিধার ব্যবস্থা করে দেওয়া উচিত ছিলো।\n‘বিষ্ণুপুরাণে’ নাস্তিকবাদী মায়ামোহকৃত বেদ ও বৈদিক যাগযজ্ঞের নিন্দার মধ্যে পশুবলি ও শ্রাদ্ধানুষ্ঠানের বিরোধিতা প্রাধান্য লাভ করেছে। যজ্ঞে পশুবধের সমর্থনে বেদবিহিত নির্দেশ এই মতে অযৌক্তিক। তাই সেখানে বলা হয়েছে–\n‘নৈতদ যুক্তিসহং বাক্যং হিংসা ধর্মায় নেষ্যতে।’ (বিষ্ণুপুরাণ-৩/১৮/২৪)\nঅর্থাৎ : অযৌক্তিক হিংসার পথে কখনও ধর্মের অনুষ্ঠান হতে পারে না।\n‘যজ্ঞাগ্নিতে ঘৃতাহুতির মাধ্যমে যজ্ঞকারী তাঁর আকাঙ্ক্ষিত ফলের অধিকারী হতে পারেন– বেদের এ ধরনের বিধানকে মায়ামোহের উক্তিতে বালকের বচন বলা হয়েছে; কারণ, পরিণতবুদ্ধি কোন ব্যক্তির মুখে এ জাতীয় বাক্য শোভা পায় না। যজ্ঞে ইন্দ্রাদি দেবতার ভোজ্য হিসেবে শমী ইত্যাদি কাষ্ঠের ব্যবহার প্রসিদ্ধ। এই সব কাষ্ঠের তুলনায় পশুখাদ্যরূপে ব্যবহৃত কোমল বৃক্ষপত্র গুণগত বিচারে শ্রেয়ত্বের দাবি রাখে। ‘বিষ্ণুপুরাণে’র অন্তর্গত নাস্তিক মত অনুসারে বেদের নির্দেশ কার্যত এই সব দেবতাদের পশু অপেক্ষাও হীন প্রতিপন্ন করে।’- (লতিকা চট্টোপাধ্যায়, চার্বাক দর্শন, পৃষ্ঠা-১৩২)\nবৈদিক যজ্ঞগুলির অন্তর্ভুক্ত কোন কোন ক্রিয়াপদ্ধতি শালীনতার মাপকাঠির বিচারে সমর্থনযোগ্য নয় বলে মনে করা হয়। এই প্রসঙ্গে অশ্বমেধ যজ্ঞের নাম উল্লেখযোগ্য। ‘সর্বদর্শনসংগ্রহে’ উদ্ধৃত বৃহস্পতি বচনে অশ্বমেধ যজ্ঞের অঙ্গীভূত কোন বিশেষ আচারের নিন্দা দেখা যায়। এই জাতীয় অশ্লীল আচারের যাঁরা বিধান দেন বৃহস্পতিবচনে তাঁদেরকে ‘ভণ্ড’ সংজ্ঞায় অভিহিত করা হয়েছে–\n‘অশ্বস্যাত্র হি শিশ্নং তু পত্নীগ্রাহ্যং প্রকীর্তিতম্ ।\nমাংসানাং খাদনং তদ্বন্নিশাচর-সমীরিতম্।।’ (সর্বদর্শনসংগ্রহ)\nঅর্থাৎ : (বৃহস্পতি বলেন,) সেই ভণ্ডরাই বিধান দিয়েছেন, অশ্বমেধ-যজ্ঞে যজমান-পত্নী অশ্বের শিশ্ন গ্রহণ করবে। তেমনি প্রতারকেরাই (নিশাচর) মাংস খাবার মতলবে (যজ্ঞে পশুবলির) বিধান দিয়েছেন।\nবৈদিক কর্মকাণ্ডকে ভারতীয় দর্শনকারেরা সকলে সমর্থন না করলেও বেদ সম্বন্ধে ছাঁচাছোলা চার্বাকী মন্তব্য যে বহুক্ষেত্রে বেদ সমর্থকদের বিরক্তি উৎপাদন করেছে তা বলার অপেক্ষা রাখে না। কিন্তু বেদের প্রামাণ্য যুক্তির সাক্ষ্যের উপর নির্ভর করে না; কাজেই যুক্তির মাধ্যমে চার্বাকী আক্রমণ প্রতিহত করার ব্যাপারে এঁদের ভূমিকা বিশেষ সাফল্যমণ্ডিত নয়। বৈদিক মন্ত্র ও ক্রিয়াকলাপের মধ্যে যে অলৌকিক জগতের ইঙ্গিত মেলে, সেই ইঙ্গিতের সূত্র ধরেই বিভিন্ন ভারতীয় দর্শন তাদের মতবাদের ব্যবহারিক ভিত্তি গড়ে তুলেছে। বেদের মাহাত্ম্যের মূলে আছে এই অলৌকিকত্ব। ফলে লৌকিক কোন প্রমাণের মাধ্যমে ভারতীয় ঐতিহ্যের ভিত্তিরূপী এই কর্মকাণ্ডের প্রামাণ্য নিরূপণের প্রয়াস সার্থক হতে পারে না। এ ব্যাপারে বেদের প্রামাণ্যের সপক্ষে চার্বাক মতের সমালোচকদের (ন্যায়কুসুমাঞ্জলী-২/৩) এটাই বক্তব্য যে, বৈদিক কর্ম পদ্ধতি যাঁদের দ্বারা অনুমোদিত তাঁরা প্রকৃত সংযমী এবং সর্বপ্রকার প্রতারণার উর্ধ্বে। তাঁদের মতে বৈদিক কর্মকাণ্ড এই কারণেই উপেক্ষণীয় নয়।\nবীতরাগ অথবা কৃতধর্মা পুরুষের উক্তি হিসেবে বেদকে অনেকে প্রামাণ্য দিতে ইচ্ছুক। বেদপ্রামাণ্যের সমর্থক এই দার্শনিকেরা যুক্তি দেখান যে, ‘আপ্ত’ সংজ্ঞায় পরিচিত এই ব্যক্তিদের বচন সব সময়েই অবিসংবাদী এবং সত্য। কারণ ক্ষীণদোষ এই পুরুষদের মিথ্যা বলার কোন হেতু থাকতে পারে না। কিন্তু চার্বাকমতে বলা হয়, পুরুষের আপ্তসম্বন্ধীয় জ্ঞান প্রত্যক্ষের মাধ্যমে হতে পারে না। একমাত্র অনুমানের সাহায্যেই জানা সম্ভব কোনও ব্যক্তি প্রকৃত আপ্ত কিনা। কিন্তু এ ব্যাপারে অনুমানের কার্যকরিতা চার্বাকদের অনুমোদন সাপেক্ষ নয়।\nচার্বাকেতর ভারতীয় দার্শনিকদের দ্বারা সাধারণভাবে স্বীকৃত তিনটি প্রমাণ– প্রত্যক্ষ, অনুমান এবং আপ্তবাক্যের উল্লেখ আমরা আগেই করেছি। প্রমাণগুলির মধ্যে প্রথম দুটি, অর্থাৎ প্রত্যক্ষ ও অনুমান সম্বন্ধে চার্বাকী মনোভাব ও সিদ্ধান্ত ইতোমধ্যে আলোচিত হয়েছে। অধ্যাত্মবাদী ভারতীয় দার্শনিকদের কাছে তৃতীয় প্রমাণ অর্থাৎ শব্দপ্রমাণ বা আপ্তবাক্য বহুক্ষেত্রে বেদের সঙ্গে অভিন্ন। এই তৃতীয় প্রমাণ সম্বন্ধে চার্বাকী ধারণা কিরূপ তা বেদ বিষয়ে চার্বাকী মনোভাবের ইঙ্গিত আমরা ইতোমধ্যেই উপরিউল্লিখিত সীমিত আলোচনা থেকে পেয়ে গেছি নিশ্চয়ই। অধ্যায়ান্তরে উপস্থাপিত চার্বাকষষ্ঠির প্রামাণিক লোকগাথাগুলি এরকম আরো অনেক প্রামাণ্য-নজির বহন করে।\nমোট কথা, বেদের প্রামাণ্য যে অলৌকিকতাকে কেন্দ্র করে, যুক্তি বা অন্য লৌকিক প্রমাণের অপেক্ষা না রেখে যা স্বয়ংসম্পূর্ণ বলে প্রচারিত– চার্বাকেরা যুক্তির সাহায্যে তার আবরণ উন্মোচন করতে চেয়েছেন। এ প্রচেষ্টার ঐতিহাসিক গুরুত্ব অনস্বীকার্য। কেননা, অতীন্দ্রিয় যে জগতের অস্তিত্বের ইঙ্গিতে বেদবচনের প্রকৃত মাহাত্ম্য নিহিত, সেই অতীন্দ্রিয়তাই বহু ক্ষেত্রে যাজকসম্প্রদায়ের যথেচ্ছচারিতায় মাধ্যম হয়েছে। প্রকৃতপক্ষে চার্বাক মতবাদের আবির্ভাবের জন্য বৈদিক অলৌকিকতার এই অপপ্রয়োগকেই অনেকাংশে দায়ি করা চলে বলে মনে করা হয়। যথেচ্ছচারিতার পথের দিকে অলৌকিকতা বহু ক্ষেত্রেই প্রসারিত। তাই যাজক সম্প্রদায়ের অনাচার যাঁরা প্রতিহত করতে চেয়েছেন তাঁরা অলৌকিকতাকে প্রামাণ্যের আসর থেকে সম্পূর্ণরূপে বহিষ্কৃত করে এই যথেচ্ছচারিতার মূলোচ্ছেদে অগ্রসর হয়েছেন। ফলে চার্বাক মতবাদের আবির্ভাব বৈদিক ক্রিয়াকাণ্ডের এই আতিশয্যের যুগে নির্ভুল লৌকিক প্রমাণের উপর এই দর্শনে অত্যধিক গুরুত্ব আরোপ করা হয়েছে।\nচার্বাকী বস্তুবাদ প্রসঙ্গে আলোচনার এ-পর্যায়ে এসে নিশ্চয় এমন প্রশ্ন অস্বাভাবিক হবে না যে, চার্বাককে কী অর্থে বস্তুবাদী দর্শন বলা যায়? অর্থাৎ, কোন্ কোন্ বৈশিষ্ট্যের কারণে আমরা বলতে পারি যে চার্বাকদর্শন প্রকৃতই বস্তুবাদী দর্শন? এ প্রশ্নে উত্তর নির্ণয়ের সুবিধার্থে ছোট্ট একটি প্রাক্-প্রশ্নও মনে রাখা দরকার, বস্তুবাদের বিপরীতার্থক শব্দ যে ভাববাদ, যার প্রতিপক্ষ হয়ে চার্বাকেরা তাঁদের বস্তুবাদী সিদ্ধান্তগুলিতে অনড় অবস্থান নিয়েছে, সামান্য কথায় সেই ভাববাদ বলতেই বা কী বুঝি আমরা?\n[আগের পর্ব : চার্বাকী বস্তুবাদ] [*] [পরের পর্ব : বস্তুবাদ বনাম ভাববাদ]


রাবি সাংবাদিকের বিরুদ্ধে মামলা, প্রতিবাদ – সোনার দেশ\nরাবি সাংবাদিকের বিরুদ্ধে মামলা, প্রতিবাদ\nআপডেট: মার্চ ৩, ২০১৭, ১২:০৭ পূর্বাহ্ণ\nসংবাদ প্রকাশের জেরে রাজশাহী বিশ্ববিদ্যালয়ে (রাবি) কর্মরত এক সাংবাদিকের বিরুদ্ধে মামলা দায়ের করেছেন এক ছাত্রলীগের নেতা। গত বুধবার রাতে নগরীর মতিহার থানায় তথ্য ও যোগাযোগ প্রযুক্তি আইনের ৫৭ ধারায় এ মামলা দায়ের করা হয়।\nমামলায় আসামি করা হয়েছে দৈনিক আলোকিত বাংলাদেশের রাজশাহী বিশ্ববিদ্যালয় প্রতিনিধি মো. মোস্তাফিজুর রহমানকে। তিনি রাবির গণযোগাযোগ ও সাংবাদিকতা বিভাগের মাস্টার্সের শিক্ষার্থী এবং রাবি সাংবাদিক সমিতির সহ-সভাপতি। মামলার বাদী মো. মিনারুল ইসলাম ছাত্রলীগের কেন্দ্রীয় কমিটির সদস্য।\nজানা যায়, গত বছরের ৮ ডিসেম্বর রাবি শাখা ছাত্রলীগের সম্মেলন অনুষ্ঠিত হয়। সম্মেলনের দুই দিন পরও কমিটি না দেয়ার বিষয়ে ১০ ডিসেম্বর দৈনিক আলোকিত বাংলাদেশেল অনলাইন সংস্করণে ‘রাবি ছাত্রলীগের কমিটি নিয়ে গড়িমসি’ শিরোনামে সংবাদ প্রকাশ হয়।\nপ্রকাশিত সংবাদে ছাত্রলীগের সভাপতি পদপ্রার্থী মিনারুল ইসলাম বিবাহিত, শিবিরের রাজনীতি, প্রক্সি জালিয়াতিতে যুক্ত বলে উল্লেখ করা হয়। এর প্রেক্ষিতে গত ১৮ জানুয়ারি ছাত্রলীগ নেতা মিনারুল নগরীর মতিহার থানায় সংবাদটি ‘মিথ্যা, বানোয়াট ও ভিত্তিহীন’ দাবি করে অভিযোগ দায়ের করেন। যাচাই-বাছাই শেষে ১ মার্চ (বুধবার রাতে) অভিযোগটি মামলা আকারে রেকর্ড করে মতিহার থানা পুলিশ। মামলার এজহারে বলা হয়েছে, ‘এ ধরনের খবর প্রকাশ হওয়া বাদী সামাজিক, রাজনৈতিকভাবে হেয় প্রতিপন্ন হয়েছেন এবং তার প্রভূত ক্ষতি হয়েছে।’\nহয়রানিমূলক মামলার নিন্দা ও প্রতিবাদ : এদিকে আলোকিত বাংলাদেশের প্রতিনিধি মোস্তাফিজুর রহমানের নামে মামলা দায়েরের ঘটনায় তীব্র নিন্দা ও প্রতিবাদ জানিয়েছে বিশ্ববিদ্যালয়ে কর্মরত সাংবাদিকরা।\nরাবি সাংবাদিক সমিতির সভাপতি হাসান আদিব ও সম্পাদক মুস্তাফিজ রনি বিবৃতিতে বলেন, ক্যাম্পাস সাংবাদিকতা বৃহৎ পরিসরে দেশের সাংবাদিকতাকে বিকশিত করছে। রাবিতেও স্বাধীনতার পর থেকে বিভিন্ন গণমাধ্যমে কর্মরত সংবাদ কর্মীরা পেশাদারিত্ব ও বস্তুনিষ্ঠতার সঙ্গে সংবাদ প্রকাশ করে আসছেন। ক্যাম্পাস সাংবাদিকতা কে বাধাগ্রস্ত করতে বিভিন্ন মহল ঘৃণ্য ষড়যন্ত্রে লিপ্ত হয়েছে। সাংবাদিক মোস্তাফিজুরের নামে দায়ের হওয়ার মামলা তারই অংশ বলে আমরা মনে করি।\nঅবিলম্বে তারা মামলা প্রত্যাহারের দাবি জানান।\nএদিকে পৃথক বিবৃতিতে মামলা দায়েরের প্রতিবাদ জানিয়েছেন রাবি রিপোটার্স ইউনিটি। সংগঠনটির সভাপতি কায়কোবাদ খান ও সম্পাদক হুসাইন মিঠু দ্রুত হয়রানিমূলক মামলা প্রত্যাহারের দাবি জানান।


কিভাবে বাড়িতে আপনার নিজের বাগানযুক্ত রান্নাঘর প্রস্তুত করবেন? - DNA বাংলা\nকিভাবে বাড়িতে আপনার নিজের বাগানযুক্ত রান্নাঘর প্রস্তুত করবেন?\nক্রমবর্ধমান মূল্যস্ফীতির সমস্যায় মানুষ ক্রমশ উদ্বিগ্ন ও মানসিক চাপের মধ্যে রয়েছে। তারা খরচ কমানোর, কাটব্যাক বা অন্যান্য ব্যবস্থা নেওয়ার উপায় খুঁজছে। অতিরিক্ত সার ব্যবহারের কারণে বর্তমানে বাজারে পাওয়া শাক-সবজির দাম শুধু নয়, ক্ষতিকারকও। সে বলল, যদি আপনার রান্নাঘরে শাক-সবজি বাড়ানোর উপায় থাকে? চলুন জেনে নেওয়া যাক কিভাবে আপনি আপনার বাড়িতে কিচেন গার্ডেন তৈরি করতে পারেন এবং এতে কী কী সবজি চাষ করা যায়।\nযেভাবে বাগানযুক্ত রান্নাঘর প্রস্তুত করবেন:\nকিন্তু আমরা একটি রান্নাঘর বাগান তৈরি শুরু করার আগে, আসুন আমরা সেখানে যে সবজি চাষ করতে পারি তা খুঁজে বের করি। যে সবজির সবচেয়ে কম যত্নের প্রয়োজন হয় এবং যে সবজি বাড়ির পরিবেশে সহজে বেড়ে ওঠে সেগুলি রান্নাঘরের বাগানে জন্মানো উচিত। এইবারে সবজির কয়েকটি উদাহরণ হল লেডিফিঙ্গার, লেবু, পালংশাক, বেগুন, টমেটো এবং মরিচ। পুরো প্রক্রিয়াটির সর্বোত্তম অংশটি হ'ল এগুলি বাড়ানোর জন্য আপনার অগত্যা অনেক জায়গার প্রয়োজন নেই।\nসবচেয়ে প্রয়োজনীয় অংশে ফিরে আসা, মনে রাখবেন যে মাটি হল ভিত্তি যার উপর শাকসবজি বৃদ্ধি পায়। আপনার মাটি এমনভাবে প্রস্তুত করা উচিত যাতে এটি আপনার নির্বাচিত সবজির সাথে সামঞ্জস্যপূর্ণ হয়। পাত্রের নীচে একটি গর্ত থাকা প্রয়োজন যাতে বাতাস পৌঁছায় এবং অতিরিক্ত জল বের করে দেয়। এটি উর্বর করতে প্রাকৃতিক সার যেমন গোবর, শুকনো পাতা, সেদ্ধ চা পাতা ইত্যাদি যোগ করুন। পর্যাপ্তভাবে মিশে গেলে তাতে আপনার কাঙ্খিত সবজির বীজ দিন।\nএর পাশাপাশি, আপনি যদি আপনার শাকসবজি তাজা হতে চান তবে এই গুরুত্বপূর্ণ জিনিসগুলির যত্ন নিন। উদাহরণস্বরূপ, প্রাকৃতিক সার ব্যবহার করে সবজি চাষ করা উচিত। এছাড়াও, যখন বীজ অঙ্কুরিত হয় এবং অঙ্কুরিত হতে শুরু করে, জল কখনই খুব তাড়াতাড়ি বা খুব বেশি যোগ করা উচিত নয় কারণ এটি তার বৃদ্ধিকে বাধাগ্রস্ত করতে পারে।\nকিভাবে বাড়িতে আপনার নিজের বাগানযুক্ত রান্নাঘর প্রস্তুত করবেন? Reviewed by Aniket Das on April 18, 2022 Rating: 5


শরিকের উপার্জন হারাম হলে কি কোরবানি হবে? | Bhalukanews.com\nভালুকা নিউজ ডট কম: অতি নিকটেই কুরবানীর ঈদ। নামাজ, রোজা, হজ, জাকাত, পরিবার, সমাজসহ জীবনঘনিষ্ঠ ইসলামবিষয়ক প্রশ্নোত্তর অনুষ্ঠান ‘আপনার জিজ্ঞাসা’। জয়নুল আবেদীন আজাদের উপস্থাপনায় বেসরকারি একটি টেলিভিশনের জনপ্রিয় এ অনুষ্ঠানে দর্শকদের বিভিন্ন প্রশ্নের উত্তর দেন বিশিষ্ট আলেম ড. মুহাম্মদ সাইফুল্লাহ।


ব্রাহ্মণবাড়িয়া দুর্ঘটনা নিয়ে যা বললেন প্রধানমন্ত্রী !! - Ekusher Bangladesh\nHome>দেশের খবর>ব্রাহ্মণবাড়িয়া দুর্ঘটনা নিয়ে যা বললেন প্রধানমন্ত্রী !!\nব্রাহ্মণবাড়িয়ার কসবায় দুই ট্রেনের সংঘর্ষে ১৬ জন নিহত ও প্রায় অর্ধশত আহত হয়েছেন। এই ঘটনা শোনার পর তীব্র শোক জানিয়েছেন প্রধানমন্ত্রী শেখ হাসিনা। ভবিষ্যতে দুর্ঘটনা এড়াতে রেল কর্তৃপক্ষকে চালকদের উপযুক্ত প্রশিক্ষণের ব্যবস্থা গ্রহণ ও আরও সচেতন হওয়ার নির্দেশ দিয়েছেন।


Digital divide and inequality dgtl - Anandabazar\nDigital divide and inequality dgtl\nনেটের অধিকার না থাকায় বাড়ছে সামাজিক অসাম্য, কোন পথে দেশ…\nকলকাতা ২১ অগস্ট ২০২০ ১২:২৩\nকোভিড দেখিয়েছে, নেট ব্যবহারের অধিকার শিক্ষার অধিকারের সঙ্গে কী ভাবে জড়িয়ে পড়েছে। —ফাইল চিত্র।\nবিজ্ঞান শিক্ষার কেন্দ্র হিসাবে কলকাতার কাছে এই কেন্দ্রীয় শিক্ষা প্রতিষ্ঠানটির দেশজোড়া খ্যাতি। অথচ এমন একটি শিক্ষাকেন্দ্রে পদার্থবিদ্যা নিয়ে উচ্চশিক্ষায় মগ্ন অনেক ছাত্রই নাকি ল্যাপটপ কিনতে পারেন না। কিনতে পারলেও গ্রামের বাড়িতে ফিরে ব্যবহার করার উপায় নেই। কারণ, নেট নেই। তাই এই কোভিড কালে তাঁদের শিক্ষা নিয়ে মাস্টারমশাই ও ছাত্র, দু’পক্ষই চিন্তিত।\nওই প্রতিষ্ঠানের ভ্রাতৃপ্রতিম এক শিক্ষকের সঙ্গে ফোনে কোভিডের নানান দিক নিয়ে আলোচনার সময়েই উঠে এসেছিল এই প্রসঙ্গ। তবে এই গবেষক-শিক্ষকের অনেক বেশি চিন্তা তাঁর স্কুল-পড়ুয়া দুই সন্তানের শিক্ষা নিয়ে। ল্যাপটপে ক্লাস চলে আর ছোটটি নিজের খেলায় মত্ত। তাঁর বক্তব্য: অনলাইন শিক্ষা সম্ভব। কিন্তু ইট সিমেন্টের প্রথাগত ক্লাসরুমের বাইরে গিয়ে শিক্ষকদের শেখাতে হবে এই নেট দুনিয়ার রকমসকম।\nতাঁর সন্তানরা পড়ে মধ্যবিত্তের স্কুলে। কালে দিনে এই সব স্কুলের শিক্ষকরা তৈরি হয়ে যাবেন নতুন প্রযুক্তির যথাযথ ব্যবহারে। কিন্তু কী হবে তাঁদের, যাঁদের সন্তানদের শিক্ষা চালু রাখতে গয়না বন্ধক দিতে হচ্ছে স্মার্টফোন কেনার জন্য? কী হবে তাঁদের, যাঁদের সন্তানরা যায় প্রান্তিক স্কুলে, যেখানে শিক্ষকদের কাছেই এই প্রযুক্তি অধরা?\nযে দেশে আর্থিক বৈষম্য গত আধ দশকে ক্রমাগত বেড়েই চলেছে, সেই দেশে কিন্তু নেট দুনিয়ার অধিকার হারানো মানেই আরও বৈষম্যের পথ খুলে যাওয়া। কোভিড দেখিয়েছে, নেট ব্যবহারের অধিকার শিক্ষার অধিকারের সঙ্গে কী ভাবে জড়িয়ে পড়েছে। যে দেশে আয়ের সিঁড়ির উপরের ১০ শতাংশের হাতে দেশের ৭৭ শতাংশ সম্পদ, সেই দেশে কিন্তু নেট সংযোগের অধিকার না থাকলে শিক্ষার অধিকারও হারাবে। এটা কোভিড চোখে আঙুল দিয়ে দেখাচ্ছে। আর শিক্ষার অধিকার হারালে, হারাবে পেট ভরানোর অধিকারও। কী ভাবে তা অন্য আলোচনা দাবি করে। আমরা বুঝে নিই, দেশের বর্তমান হাল এবং ছাত্রদের কাছে শিক্ষা নিয়ে পৌঁছনো নিয়ে কেনই বা এত দুশ্চিন্তা।\nআরও পড়ুন: আক্রান্তদের আলাদা বুথ, ভার্চুয়াল সভা, করোনা আবহে ভোট নিয়ে একগুচ্ছ ভাবনা কমিশনের\nনাগরিকের মুঠোয় পরিষেবা, তা সে শিক্ষাই হোক বা ব্যাঙ্ক অথবা সরকারি কাজের সুবিধা, তুলে দিতে গেলে কিন্তু দরকার অনেক কিছুই। যেমন, বিদ্যুৎ সংযোগ, নেট সংযোগ এবং স্মার্ট ফোন বা কম্পিউটার। আর এই বিষয়ে তথ্যগুলি বেশ মজার। আপনাকে যদি বলি, আমরা ইন্টারনেট ব্যবহারকারীদের সংখ্যায় দ্বিতীয়, চিনের পরেই, তক্ষুনি মনে হতেই পারে যে, ‘বাপরে! তা হলে এত কথা কেন?’ এত কথা হচ্ছে কারণ, সংখ্যাটা যদি জনসংখ্যার প্রেক্ষিতে দেখি তা হলে যে সেটা সমুদ্রে শিশির বিন্দু! আমাদের দেশে জনসংখ্যা ১৩৩ কোটি, আর নেট ব্যবহার করেন ৬ কোটি ৮৭ লক্ষ! হিসাবটা টেলিকম রেগুলেটরি অথরিটির বা ট্রাই-এর সাম্প্রতিক সমীক্ষার। মজার ব্যাপার হল, এঁদের মধ্যে ২ কোটি ৪৭ লক্ষ কিন্তু গ্রামে, আর ৪ কোটি ৩৯ লক্ষ হল শহুরে মানুষ। শহরে আবার প্রতি ১০০ জনের মধ্যে ১০৪.২৫ জন নেট ব্যবহার করেন। অর্থাৎ, শহরে এক জনের কাছে একাধিক সংযোগ আছে। কিন্তু গ্রামে প্রতি ১০০ জনে মাত্র ২৭.৫৭ জনের কাছে আছে নেট সংযোগ! অর্থাৎ, দেশের বেশির ভাগ মানুষই যে অঞ্চলের বাসিন্দা সেখানে প্রায় ৭৮ শতাংশ মানুষের কাছেই নেট দুনিয়ার সুযোগ অধরা।\nনেটভিত্তিক শিক্ষাদান আমাদের সরকারের নীতির অন্যতম স্তম্ভ। সরকারও যে তা অনুভব করে না, তা-ও বলা যাবে না। প্রমাণ তো নীতিতেই পরিষ্কার। কিন্তু ভারত নেটের প্রসার যে ভাবে ঠেকে গিয়েছে, তাতে সেই নীতি যে কবে বাস্তব হবে তা কেউ বলতে পারে না। তবে প্রধানমন্ত্রীর স্বাধীনতা দিবসের দাবি যদি সত্যি হয়, তা হলে আর তিন বছরের মধ্যেই সবার কাছেই নেট দুনিয়ায় পা রাখার সুযোগ হয়ে যাবে! সে তো ভবিষ্যতের কথা।\nনেটভিত্তিক শিক্ষাদান আমাদের সরকারের নীতির অন্যতম স্তম্ভ। —ফাইল চিত্র।\nভারত নেট-তার দিয়ে নেট নিয়ে যাবে গ্রামে গ্রামে। যত দিন তা না হয়, আমাদের ভরসা তারহীন ইন্টারনেট সংযোগ। কিন্তু যদি দেশের অধিকাংশ মানুষের কাছেই নেট সংযোগ না থাকে, আয়ের কারণে বা পরিষেবার অভাবে, তা হলে ছাত্রদের কাছেই বা স্কুল কী ভাবে পৌঁছবে?\nআছে আরও প্রশ্ন। শুধু নেট পৌঁছলেই হবে না, সেই নেট ব্যবহার করতে গেলে তো লাগবে যন্ত্রও। কিন্তু যে দেশের মানুষ হাসপাতালে চিকিৎসা করতে গিয়ে হারিয়ে ফেলে গোটা বছরের রোজগার, সে দেশের আয়ের পিরামিডের তলার মানুষেরা কী ভাবে কিনবে এ সব যন্ত্র? সরকারি নীতিতে কিন্তু এর বিশেষ উল্লেখ নেই।\nবাংলাদেশের মহম্মদ ইউনুসের দেখানো পথে কিন্তু একটা উপায় আছে। মাইক্রো ফিনান্সের হাত ধরে গোষ্ঠী উদ্যোগের মডেলে বাংলাদেশে যে ভাবে ইকবাল কাদির গ্রামীণ ফোন সংস্থা তৈরি করেছিলেন, সেই পথে তো আমরা এগিয়ে দেখতেও পারি। ইকবাল কাদির, ইউনুসের পথেই গোষ্ঠী উদ্যোগের হাত ধরে গ্রামে গ্রামে ফোন পৌঁছে দিয়েছিলেন।\nআরও পড়ুন: কোভিডে আক্রান্ত হয়ে মৃত্যু কলকাতার সহকারী পুলিশ কমিশনারের\nআমাদের দেশেও ইউনুসের পথেই গড়ে উঠেছে গোষ্ঠী উদ্যোগ স্বনির্ভর গোষ্ঠীর নামে। এই গোষ্ঠীগুলিকে কাজে লাগিয়ে ইকবাল কাদিরের মডেলে কি সবার কাছে হাজির করা যায় না নেট দুনিয়া? আমরা কি ভাবব? না হলে আরও বাবা-মা বাধ্য হবেন গয়না বেচতে।\nআর তা যদি না হয়, তাহলে শিক্ষার অধিকার আরও সংকুচিত হবে দেশের ক্রমবর্মান দরিদ্র পরিবারের! যার আঘাত কিন্তু উন্নয়ন প্রচেষ্টার উপরই গিয়ে পড়বে। কিন্তু সে আলোচনার পরিসর আলাদা।\nEducation Internet Democracy Students Technology


বুধবার, ২৪ ফেব্রুয়ারি, ২০২১ প্রকাশিত\nপোস্টটি ৩৯৮ বার পঠিত হয়েছে\nকৈশোরে প্রথম যাকে ভালো লাগে তার প্রতি জন্মানো সেই অনুভুতিটা সারাজীবনই থাকে। রিকার্ডো কাকা যেনো ঠিক সেই মানুষটাই । কোন এক সময় যখন বাচ্চা ছেলেরা এসে জিজ্ঞেস করবে কি গো দাদু, এখনো “রিকর্ডো কাকা ” কি পেলে তাকে ভালোবেসে? মৃদু হেসে উত্তরে আসবে , লাভ- ক্ষতি ভেবে কি আর ভালোবাসা যায় রে? প্রথম জীবনের ভালোবাসাটা ভুলে কি করে !\nএকবার একজন জিজ্ঞেস করেছিল “লাভ এট ফাষ্ট সাইটে” বিশ্বাস করেন? উত্তরে একপক্ষ বলেছিল করি না ভাই। এই সব চোখের মুগ্ধতা। এক দেখায় কি প্রেম হয় নাকি! এক পলকে কখনোই কি ভালবাসা জন্মে না! এসবই ফেইরি টেলের গল্প। রূপকথার রুপানঞ্জেলের কল্পকাহিনীতে এসব এক দেখায় প্রেমের গল্প মানায়। বাস্তবে এসব সম্ভব না হতেও পারে না!\nতো এরপর একদিন খেলা দেখতে বসা! ব্রাজিলের খেলা! হঠাৎ ডি বক্সের বাহির থেকে ডেভার সুকেনের ক্রোয়েটদের সাথে কার্ভ করা শটে গোলের পর দুহাত উপরে তুলে সেলিব্রেশন “লাভ এট ফার্স্ট সাইট” বলে কিছু আছে তার প্রমান ঐদিনই তিনি জানিয়ে দিলেন। নেশায় একবার পেয়ে বসলে তার থেকে বেড়িয়ে আসা অনেক কঠিন! রক্তের সাথে আনাগোনার বড় সম্পর্ক! দুনিয়ার এত নেশা থাকতে ফুটবল ধ্যান জ্ঞানে যিনি রুপ দিয়েছেন আজই তার জন্মদিন!!\nএরপর থেকে নিজের মত পাল্টিয়েছে। এখন যদি কেউ এসে জিজ্ঞেস করে লাভ এট ফার্ষ্ট সাইটে বিশ্বাস করেন? মুচকি হেসে উত্তরে পরিবর্তন আসবে, হ্যা ভাই আগে করতাম না তবে কাকাকে দেখার পর এখন অবশ্যই বিশ্বাস করা হয়।\nবন্ধুদের সিগারেট খেতে দেখে একজন প্রায়ই ওদের বলা হতো এইটা খেয়ে কি বা হয়? বিপরীতে তার শুনতে হতো এইটা একটা নেশা রে ভাই একবার ধরলে বুঝবি আর ছাড়া সম্ভব না! ওদের উত্তর শুনে হাসির ছলে ভাবা সেই ভাবতো আবার ছাড়া যাবে নাহ মানে কি আছে এমন! কিন্তু ওদের সেই বলা কথা এখন ঠিকই উপলব্ধি করা যায় সেই কথায় কিনা একটা সময়ে এসেই বাস্তবিক জীবনে রুপ নিয়েছে আসলেই নেশা এক জিনিস। কাকার কারনেই ফুটবল আর মাদ্রিদের নেশায় পড়ে বসা সেই নেশা থেকে এখনো মাদ্রিদের একটা খেলাও মিস না দেওয়া যতই খারাপ সিচুয়েশনে হোক না কেন! অথবা মন খারাপের রাতে বা কোনো এক অলস দুপুরে বা বৃষ্টিস্নাত বিকেলে ইউটিউবে আগ্রহবশত বা আবেগতাড়িত হয়ে হয়ত খুঁজে ফিরতে থাকা কাকার সেরা মুহূর্তের ভিডিওগুলো।\nআজ থেকে ৪০ বছর পরে যখন ছেলেপেলেরা লাল জার্সিতে রাস্তায় দৌড়াবে, লাঠি ভর দিয়ে কোনোরকমে হেটে গিয়ে জানালার পর্দা সরিয়ে সেই দৃশ্য দেখা হবে! অতঃপর চোখে চশমাটা দিয়ে কাঁপাকাঁপা হাতে রিমোট চেপে টিভি অন করতেই বাজবে ”রিকার্ডো কাকা” । গ্যালারীর কোন এক কোনে মানুষটা বসে থাকবে। চোখ দিয়ে হয়তো কয়েক ফোটা জল গড়িয়ে পরবে, চশমা সরিয়ে চোখ মুছতে মুছতেই মনে পড়বে অনেক কিছু।\nনস্টালজিক হয়ে পরবে, স্মৃতির পাতায় নিজেকে খুঁজে হারাবে, ফেলে আসা কোন এক উপন্যাসে ডুব দেবে। নস্টালজিয়ায় ভরা সেই উপন্যাসের প্রতিটা পাতায় স্বর্ণাক্ষারে এক নায়কের নাম লেখা থাকবে সেটা আপনার! পড়তে পড়তে আবেগে রুদ্ধ হবো,চশমার কাঁচে বাস্প জমবে, সেই বাস্প মুছে আবার জীবনে ফিরে যাবে।\nমনে পড়বে কতবার যে কাকা কাকা চিৎকারে সবার ঘুম ভাঙা হয়েছে! বাচ্চা ছেলেরা এসে জিজ্ঞেস করবে কি গো দাদু, এখনো “রিকর্ডো কাকা “!!! কি পেলেন আর? মৃদু হেসে বলবে লাভ- ক্ষতি ভেবে কি আর ভালোবাসা যায় রে। প্রথম জীবনের ভালোবাসাটা ভুলে কি করে!\nজীবনের শেষ দিনগুলোতে কাপাকাপা হাতে ইউটিউবের সার্চ বক্সে লিখা হবে ” Ricardo Kaka one the Greatest” দেখা হবে দুহাত উচিয়ে ছুটতে থাকা সেই সেলিব্রেশনগুলো। ২০০৬ ইউ.সি.এলের এর সেকেন্ড রাউন্ড কোয়ার্টারের গোলসহ সেমিফাইনাল প্রথম লেগে ম্যানচেস্টার ইউনাইটেডের বিপক্ষে ওল্ড ট্রাফোর্ডের ম্যাচে তার পারফরম্যান্সটা, ৮৮ মিনিটে তাকে উঠিয়ে নেওয়ার সময় দাঁড়িয়ে অভিবাদন জানাচ্ছিল ইউনাইটেড সমর্থকেরাও সেই দৃশ্যটা।\nএই মেসেজটি কোনোদিন কাকা কাছে পৌছবে না। হয়তো বা শত শত ইন্ডিভিজুয়াল ট্রফি জিতেনি কিন্তু হৃদয় জিতেছে যা শত-সহস্র ট্রফি দিয়ে কেনা যায়না। ভালোবাসবো আমরন! কোনো এক অলস দুপুরে বা বৃষ্টিস্নাত বিকেলে ইউটিউবে আগ্রহবশত বা আবেগতাড়িত হয়ে হয়ত খুঁজে ফিরতে হবে কাকার সেরা মুহূর্তের ভিডিওগুলো। কাকা হাসবেন কাঁদবেন।\nআর দুই হাত তুলে ধন্যবাদ জানাবেন তার ইশ্বরকে তার সঙ্গী থাকবে তার ভক্তকূলসহ অনেকেই! আহ জীবন ! তুমি বড়ই সুন্দর! শেষটা হোক জন কিটস এর অমৃত বাণী দিয়েইঃ “Beauty is trurth, truth is beauty ”\nনাইরোবি থেকে রাজকোট,পাঞ্জাবি রক্তের এক সাধারণ ছেলে থেকে অসাধারণ হিটার এরপর ভারতীয় কিংবদন্তি


প্রকাশিত: ০২:৫৭ পিএম, ২৬ জানুয়ারি ২০২২\nবাংলাদেশ প্রকৌশল বিশ্ববিদ্যালয়ের (বুয়েট) ছাত্র আবরার ফাহাদ হত্যা মামলায় মৃত্যুদণ্ডপ্রাপ্ত ২০ জনের মধ্যে ১৭ জনের খালাস চেয়ে করা জেল আপিল শুনানির জন্য গ্রহণ করেছেন হাইকোর্ট। আপিল বিষয়ে ডেথ রেফারেন্সের সঙ্গে একসঙ্গে শুনানি হবে বলে আদেশ দিয়েছেন আদালত। বিষয়টি রাষ্ট্রপক্ষের ডেপুটি অ্যাটর্নি জেনারেল কে এম মাসুদ রুমি জাগো নিউজকে নিশ্চিত করেন।\nবুধবার (২৬ জানুয়ারি) জেল আপিল আবেদনের গ্রহণযোগ্যতার (অ্যাডমিশন) বিষয়ে শুনানি নিয়ে হাইকোর্টের বিচারপতি মো. রেজাউল হক ও বিচারপতি রাজিক আল জলিলের সমন্বয়ে গঠিত দ্বৈত বেঞ্চ এ আদেশ দেন। আদালতে আজ রাষ্ট্রপক্ষে ছিলেন ডেপুটি অ্যাটর্নি জেনারেল কে এম মাসুদ রুমি।\nতিনি বলেন, যেহেতু আসামিরা জেল আপিল করেছেন, তাই আসামিপক্ষে কোনো আইনজীবী ছিলেন না। আজ আসামিদের করা জেল আপিলের বিষয়ে শুনানি হয়েছে। আদালত বলেছেন, ডেথ রেফারেন্সের সঙ্গে এই জেল আপিল শুনানি হবে।\nএর আগে গত ৬ জানুয়ারি এই মামলার ডেথ রেফারেন্স হাইকোর্টে এসে পৌঁছায়। ফৌজদারি কার্যবিধি অনুসারে বিচারিক আদালতের মৃত্যুদণ্ড অনুমোদনের জন্য উচ্চ আদালতে পাঠাতে হয়। এছাড়া দণ্ডিত আসামিরা ফৌজদারি আপিল এবং জেল আপিল করতে পারেন। হাইকোর্টের রায়ের পর সংক্ষুব্ধরা আপিল বিভাগে আবেদন করার সুযোগও পান। এরপর আইনি প্রক্রিয়ার শেষ ধাপ হিসেবে রিভিউ (পুনর্বিবেচনা) আবেদন করতে পারেন সংক্ষুব্ধরা।\nগত ১৯ জানুয়ারি বুয়েটের ছাত্র আবরার ফাহাদ হত্যা মামলায় মৃত্যুদণ্ডপ্রাপ্ত আসামি এস এম মাহমুদ সেতুর খালাস চেয়ে হাইকোর্টে আপিল আবেদন করা হয়েছিল। হাইকোর্টের সংশ্লিষ্ট শাখায় আসামি সেতুর পক্ষে সুপ্রিম কোর্টের আইনজীবী অ্যাডভোকেট এ এম জামিউল হক ফয়সাল ও ব্যারিস্টার শারমিন আক্তার শিউলী এ আপিল দায়ের করেন। এরপর হত্যা মামলায় বিচারিক (নিম্ন) আদালতে মৃত্যুদণ্ডপ্রাপ্ত ২০ জনের মধ্যে ১৭ জন জেল আপিল করেন।\nআলোচিত এ হত্যাকাণ্ডের ঘটনায় গত ৮ ডিসেম্বর ২০ জনকে মৃত্যুদণ্ড ও পাঁচজনকে যাবজ্জীবন কারাদণ্ড দেন আদালত। ঢাকার দ্রুত বিচার ট্রাইব্যুনাল-১-এর বিচারক আবু জাফর মো. কামরুজ্জামান এ রায় ঘোষণা করেন। এরপর ওই রায়ের ডেথ রেফারেন্স হাইকোর্টে আসে। তবে যাবজ্জীবন দণ্ডিতরা আপিল করেছেন কি না, সে বিষয়টি জানা যায়নি।\n২০১৯ সালের ৬ অক্টোবর বুয়েটের শেরেবাংলা হল থেকে তড়িৎ ও ইলেক্ট্রনিক প্রকৌশল বিভাগের দ্বিতীয় বর্ষের ছাত্র আবরার ফাহাদের মরদেহ উদ্ধার করা হয়। ঘটনার পরদিন ৭ অক্টোবর ১৯ জনকে আসামি করে রাজধানীর চকবাজার থানায় একটি হত্যা মামলা দায়ের করেন নিহতের বাবা বরকত উল্লাহ।\nমামলাটি তদন্ত করে পুলিশ বুয়েটের ২৫ শিক্ষার্থীর বিরুদ্ধে ২০১৯ সালের ১৩ নভেম্বর আদালতে অভিযোগপত্র দেয়। তা আমলে নিয়ে গত বছরের ১৫ সেপ্টেম্বর আসামিদের বিরুদ্ধে অভিযোগ গঠন করেন আদালত। আসামিরা সবাই বুয়েট শাখা ছাত্রলীগের বহিষ্কৃত নেতাকর্মী। এরপর দীর্ঘ বিচার প্রক্রিয়া শেষে গত ৮ ডিসেম্বর রায় দেন বিচারিক আদালত।\nরায়ে মৃত্যুদণ্ডপ্রাপ্ত কারাবন্দি ১৭ আসামি হলেন- মেহেদী হাসান রাসেল (২৪), মো. অনিক সরকার ওরফে অপু (২২), মেহেদী হাসান রবিন ওরফে শান্ত (২৩), ইফতি মোশাররফ সকাল (২০), মো. মনিরুজ্জামান মনির (২১), মেফতাহুল ইসলাম জিয়ন (২৩), মো. মাজেদুর রহমান মাজেদ (২০), মো. মুজাহিদুর রহমান মুজাহিদ (২১), খন্দকার তাবাকারুল ইসলাম ওরফে তানভির (২১), হোসেন মোহাম্মদ তোহা (২১), মো. শামীম বিল্লাহ (২১), মো. সাদাত এ এস এম নাজমুস সাদাত (২১), মুনতাসির আল জেমী (২০), মো. মিজানুর রহমান মিজান (২২), এস এম মাহমুদ সেতু (২৪), সামসুল আরেফিন রাফাত (২১), মো. মোর্শেদ ওরফে মোর্শেদ অমর্ত্য ইসলাম (২০) জেল আপিল করেছেন।\nএকই সাজাপ্রাপ্ত পলাতক ৩ আসামি হলেন- এহতেশামুল রাব্বি ওরফে তানিম (২০), মোহাম্মদ মোর্শেদ উজ্জামান মণ্ডল প্রকাশ জিসান (২২) ও মুজতবা রাফিদ (২১)।\nএছাড়া যাবজ্জীবন কারাদণ্ডপ্রাপ্ত আসামিরা হলেন- অমিত সাহা (২১), ইসতিয়াক আহমেদ মুন্না (২১), মো. আকাশ হোসেন (২১), মুহতাসিম ফুয়াদ (২৩) ও মো. মোয়াজ ওরফে মোয়াজ আবু হোরায়রা (২১)।\nযুক্তরাষ্ট্রে তিনতলা বাড়ি: এস কে সিনহার বিরুদ্ধে প্রতিবেদন পেছালো


TMC's Arpita Ghosh has resigned as Rajya Sabha MP dgtl - Anandabazar\nArpita Ghosh: রাজ্যসভার সাংসদ পদ থেকে ইস্তফা অর্পিতার, নির্দেশ শীর্ষনেতৃত্বের, কারণ নিয়ে জল্পনা\n২০২০ সালের এপ্রিলে রাজ্যসভায় নির্বাচিত হয়েছিলেন অর্পিতা। ২০২৬ পর্যন্ত তাঁর সাংসদ পদের মেয়াদ ছিল। মেয়াদ শেষের এত আগেই কেন তাঁকে সরতে হল?\nকলকাতা ১৫ সেপ্টেম্বর ২০২১ ২২:২৪\nতৃণমূলের রাজ্যসভা সাংসদের পদ থেকে ইস্তফা দিলেন অর্পিতা ঘোষ। বুধবার রাজ্যসভার চেয়ারম্যান বেঙ্কাইয়া নায়ডুর সঙ্গে দেখা করে তিনি পদত্যাগপত্র পেশ করেন। তৃণমূল সূত্রের খবর, দলের শীর্ষ নেতৃত্বের নির্দেশেই তাঁর এই ইস্তফা।\n২০২০ সালের এপ্রিলে রাজ্যসভায় নির্বাচিত হয়েছিলেন অর্পিতা। ২০২৬ পর্যন্ত তাঁর সাংসদ পদের মেয়াদ ছিল। মেয়াদ শেষের এত আগেই কেন তাঁকে সরতে হল? তৃণমূলের একটি সূত্র জানাচ্ছে, বিধানসভা ভোটের আগেই অর্পিতার ‘পারফরম্যান্স’ নিয়ে দলের শীর্ষ নেতৃত্ব খুশি ছিলেন না। সে কথা তাঁকে জানানোও হয়েছিল। কখনও ঠারেঠোরে, কখনও বা সরাসরি। তৃণমূলের ওই অংশের বক্তব্য, সাংসদ হিসেবে অর্পিতা এমন কিছু কাজ করছিলেন যা দল সুনজরে দেখেনি।\nবিক্ষোভে ভেস্তে গেল মেডিক্যালে জন্মদিন উদ্‌যাপন, গাড়ি ঘুরিয়ে ফিরে গেলেন নির্মল\nবস্তুত, অর্পিতার পাশাপাশি তৃণমূলের আরও এক রাজ্যসভা সাংসদের উপরেও দলীয় নেতৃত্বের নজর রয়েছে বলে খবর। অর্পিতাকে রাজ্যসভার সাংসদ পদ থেকে ইস্তফা দিতে বলে ওই সাংসদকেও বার্তা দেওয়া হল বলে মনে করছে তৃণমূলের অন্দরমহল।\nঅর্পিতার জায়গায় রাজ্যসভায় এ বার তৃণমূল কাকে পাঠাবে তা নিয়ে ইতিমধ্যেই জল্পনা শুরু হয়েছে। কারণ মানস ভুঁইয়ার ছেড়ে দেওয়া আসনে ইতিমধ্যেই দলীয় মনোনয়ন পেয়েছেন অসমের নেত্রী সুস্মিতা দেব।\nপ্রসঙ্গত, ২০০৭ সালে নন্দীগ্রামে জমি রক্ষা আন্দোলনের সময় তৃণমূল ঘনিষ্ঠ হয়েছিলেন নাট্যব্যক্তিত্ব অর্পিতা। ২০১৪ সালে দক্ষিণ দিনাজপুরের বালুরঘাট লোকসভা থেকে তৃণমূলের টিকিটে ভোটেও জিতেছিলেন। কিন্তু ২০১৯ সালের লোকসভা ভোটে তিনি হেরে যান। ২০১৯-এর মে মাসে তাঁকে দক্ষিণ দিনাজপুর জেলা তৃণমূলের সভাপতির দায়িত্ব দেওয়া হলেও গত বছরের জুলাই মাসে সেই পদ থেকে সরিয়ে দেওয়া হয়েছিল।\nআফগানিস্তানে সক্রিয় হচ্ছে আল কায়দা, ফের ৯/১১-র মতো হামলার আশঙ্কা আমেরিকার\nArpita Ghosh TMC Rajya Sabha Balurghat


বরগুনায় রিফাত হত্যার মূলে নারী নাকি মাদক? – চ্যানেল আই অনলাইন\n- এখলাসুর রহমান ২৪ জুলাই, ২০১৯ ১২:৫৫\nরিফাত হত্যা মামলায় মিন্নির মা-বাবাকে আইনের আওতায় এনে বিচারের দাবি জানিয়ে সংবাদ সম্মেলন করেছেন নিহত রিফাতের বাবা আবদুল হালিম দুলাল শরীফ। রোববার (২১ জুলাই) দুপুর দেড়টার দিকে বরগুনা প্রেসক্লাবে এক সংবাদ সম্মেলনে এ দাবি জানান তিনি। এর আগে তিনি তারই প্রধান সাক্ষী মানা পুত্রবধূ মিন্নিকে গ্রেপ্তারের দাবিতে সংবাদ সম্মেলন করেছিলেন৷\nমিন্নি এখন রিমান্ড ভোগ করে জেলহাজতে রয়েছে৷রিফাতের স্ত্রী আয়েশা সিদ্দিকা মিন্নির খুনীদের হাত থেকে স্বামীকে বাঁচানোর চেষ্টার ভিডিও প্রকাশ হলে আলোচনার ঝড় বয়ে যায় সর্বত্র৷ কিন্তু এখন স্বামীর হত্যাকাণ্ডে খুনী হয়ে নিজেই গ্রেপ্তার হয়ে আছেন। কেন এমনটি ঘটছে? সাক্ষী হিসাবে ডেকে নিয়ে তাকে আসামি করে দেয়া হল! আসামির কথায় সাক্ষী হওয়া বিষয়টা অভিনবই বটে৷ মিন্নির পক্ষে কোন আইনজীবী দাঁড়ালো না৷ সর্বশেষ ঢাকা হতে আইনজীবী আসার ঘোষণা হল৷ বরগুনা আইনজীবী সমিতির সাধারণ সম্পাদক মিন্নির আইনজীবী হল৷ এর পরপরই তাকে এমপি ধীরেন্দ্র নাথ শম্ভু তাকে অফিসে ডেকে নিয়ে গেল৷ মিন্নির আইনজীবীর সাথে রুদ্ধদ্বার বৈঠক হল৷ মিন্নির ব্যাপারে এমপি মহোদয়ের কেন এত এই অতি আগ্রহ?\nমিন্নিকে নিয়ে সাব্বির আহমেদ নয়ন (নয়ন বন্ড) ও রিফাত শরীফের দ্বন্দ্ব কি নারী নিয়ে না মাদক নিয়ে? ‘০০৭’ নামের এই গ্রুপটিতে কি নিহত শরীফও ছিল?\nখবর বেরোচ্ছে, রিফাত শরীফ হত্যার প্রধান আসামি নয়ন বন্ডের নামে ৮টি ও রিফাত ফরাজীর নামে ৪টি ও নিহত রিফাত শরীফের নামে বরগুনা থানায় ২টি মামলা রয়েছে। রিফাত শরীফ ও রিফাত ফরাজী দুজনেই একই মামলার আসামি এমন ঘটনাও নাকি রয়েছে৷ এগুলোর সত্যতা অসত্যতা নিরুপণ প্রয়োজন নয় কি? ১১ মে রাতে ১০০টি ইয়াবাসহ গ্রেপ্তার হয়ে ১৯ দিন হাজত খেটে বেরিয়ে এসেছিলেন রিফাত শরীফ। এমন কথাও শোনা যাচ্ছে নয়ন বন্ডের লোকেরা তাকে ইয়াবা দিয়ে ফাঁসিয়েছিল। খুন হওয়ার অল্প কিছুদিন আগেই রিফাত শরীফ তার সঙ্গীদের নিয়ে রিফাত ফরাজীকে পিটিয়েছিল৷ রিফাত ফরাজীকে এই পেটানোর ঘটনার দুই মাস আগেই ঘটেছিল রিফাত শরীফ গ্রেপ্তারের ঘটনা।এই গ্রেপ্তারের পেছনেও নয়ন ও রিফাত ফরাজীর হাত ছিল বলে মনে করল রিফাত শরীফ৷ আর তাই জুন মাসের শুরুতে কারাগার হতে বেরিয়েই রিফাত শরীফ তার সহযোগীদের নিয়ে রিফাত ফরাজীকে হাতুড়ি পেটা করেছিল। এই ঘটনার কয়েক সপ্তাহ যেতে না যেতেই খুন হল রিফাত শরীফ৷ বিষয়টা অনুসন্ধান করার মতো নয় কি?\nহামলার ভিডিওতেও দেখা যায়, নয়ন বন্ড ও রিফাত ফরাজীকে রিফাত শরীফকে কোপাতে, সেখানে রিশান ফরাজীসহ আরও কয়েকজন তরুণও ছিলো৷ ভিডিওতে দেখা গেছে মিন্নি খুনীদের থামাতে চেষ্টা করছে৷ এখন কেউ কেউ বলছে মিন্নির এই থামানোটা নাটক ছিল৷ নইলে খুনীরা কেন তাকে কোপালো না? খুনীরা কেন কোপালোনা এই জবাবও কি মিন্নি দেবে? তবে কি তারা রিফাতের মত মিন্নিকেও কুপিয়ে খুন করে ফেললে খুশি হতো? মিন্নি যদি দায়িই হত রিফাতের বাবা মামলায় কেন তাকে আসামি না করে প্রধান সাক্ষী করল সেদিন? এখন সব দায়ের দায়ি হয়ে গেল মিন্নি৷ কেউ কেউ তার চরিত্র নিয়ে কথা বলছেন৷ পরকিয়া নিয়ে কথা বলছেন৷ কিন্তু বিচারটা কি চরিত্রহীনতার না খুনের? পুলিশ কেন মিন্নিকে দায়ি বানাতে উঠেপড়ে লেগেছে? রিফাত শরীফ হত্যাকাণ্ড নিয়ে পুলিশ তাকে যেভাবে বলতে বলেছে সেভাবেই বলেছে, আদালতে এমন কথাই বলল আয়েশা সিদ্দিকা মিন্নি। না বললে নাকি আরও ১০ দিনের রিমান্ডে নেয়া হবে বলে হুমকি দেয়া হয়েছে তাকে। মিন্নির বাবা মোজাম্মেল হোসেন কিশোর কারাগারে মেয়ের সঙ্গে দেখা করে এসে এমন তথ্যই দিলেন সাংবাদিকদের৷ তিনি বলেন, ‘স্বীকারোক্তিমূলক জবানবন্দীতে কী বলেছে, তা মেয়ের কাছে জানতে চেয়েছি। জবাবে সে বলেছে, পুলিশ যেভাবে বলতে বলেছে, জবানবন্দীতে সেভাবেই বলেছি।\nতবে কি মিন্নিকে আরেক জজ মিয়া বানানো হচ্ছে? জজ মিয়াকে জিজ্ঞেস করা হয়েছিল, তুমি কি গ্রেনেড হামলা করেছো? জজ মিয়া বলেছিলো, হ্যাঁ করেছি৷ আমার চৌদ্দগোষ্ঠী এ হামলায় জড়িত৷ ২০০৪ সালের ২১ আগস্ট রাজধানীর বঙ্গবন্ধু এভিনিউয়ে আওয়ামী লীগ আয়োজিত সন্ত্রাসবিরোধী সমাবেশে গ্রেনেড হামলা চালিয়ে তৎকালীন বিরোধীদলীয় নেত্রী শেখ হাসিনাকে হত্যার চেষ্টা করা হয়েছিল সেদিন৷ তিনি প্রাণে বেঁচে গেলেও সে হামলায় ২৪ জন নিহত ও কয়েক শ’ মানুষ আহত হয়েছিল৷ মৃত্যুর সঙ্গে পাঞ্জা লড়ে না ফেরার দেশে চলে গিয়েছিলেন মহিলা আওয়ামী লীগ নেত্রী আইভি রহমান। তখন এ হামলার মূল দায়িদের বাঁচাতে শুরু হয় এসব পার্থ নাটক ও জজ মিয়া নাটক৷ এই হত্যাযজ্ঞের দু-একদিন পর রাজধানীর এলিফ্যান্ট রোডের একটি কম্পিউটারের দোকান থেকে গ্রেপ্তার করা হয় চাকরির খোঁজে গ্রাম থেকে আসা স্নাতক ডিগ্রিধারী যুবক পার্থ সাহাকে। তার অপরাধ, সে নাকি গ্রেনেড হামলার সঙ্গে জড়িত এ এমন তথ্য পেয়েছেন গোয়েন্দারা। আইন-শৃঙ্খলা বাহিনী তাকে কয়েকদিন অজ্ঞাতস্থানে রেখে অকথ্য নির্যাতন চালায় মিথ্যা স্বীকারোক্তি আদায় করতে। তবে এই কথিত স্বীকারোক্তি তখন মিডিয়াকে জানানো হয়নি। বলা হয়েছিল তদন্তের স্বার্থে তা গোপন রাখা হচ্ছে।\nপ্রকৃত অপরাধীদের আড়াল করতে তৎকালীন পুলিশ সরকারের ফরমায়েশ মতো কাজ করছিল সেদিন৷ দীর্ঘদিন কারাভোগের পর উচ্চ আদালতের নির্দেশে জামিনে মুক্ত হয় অসহায় পার্থ সাহা। প্রথমদিকে পার্থ বা তাঁর পরিবারের পাশে কেউ দাঁড়ায়নি৷ মূলকথা দাঁড়াতে দেয়া হয়নি৷ একপর্যায়ে তার পাশে দাঁড়ালেন ড. কামাল হোসেন। পাশে দাঁড়ালো মানবাধিকার সংগঠন আইন ও সালিশ কেন্দ্র (আসক) এবং বাংলাদেশ লিগ্যাল এইড এন্ড সার্ভিসেস ট্রাস্ট (ব্লাস্ট)। এর প্রেক্ষিতেই মুক্তি পায় পার্থ সাহা৷ পার্থ নাটকে ব্যর্থ হয়ে পরে সাজানো হল ‘জজ মিয়া নাটক’৷ নোয়াখালীর প্রত্যন্ত পল্লী হতে ‘জজ মিয়া’ নামের এক দরিদ্র বেকার যুবককে ধরে এনে নির্যাতন করে স্বীকারোক্তি আদায়ের চেষ্টা করে তারা৷ কিন্তু এতেও কি শেষ রক্ষা হয়েছে? পরবর্তীতে কি সঠিক তথ্য বেরোয়নি তখন? উন্মোচিত হয়নি কি প্রকৃত খুনীদের মুখোশ?\nমোজাম্মেল হক কিশোরকে উদ্ধৃত করে প্রায় সকল জাতীয় দৈনিকে খবর বেরিয়েছে, মিন্নিকে প্রচণ্ড মানসিক ও শারীরিক নির্যাতন চালিয়ে স্বীকারোক্তি আদায় করা হয়েছে। মিন্নির বাবা মোজাম্মেল হক কিশোরের ভাষ্য মতে, গতকাল ২০ জুলাই কারাগারে দেখা করতে গেলে মিন্নি তার বাবা-মা ও অন্য স্বজনদের বলেছেন, রিমান্ডে তাকে ভয় দেখানো হয়েছে যে, স্বীকারোক্তিমূলক জবানবন্দী না দিলে এরপর ১০ দিনের রিমান্ডে আনা হবে। এ কারণে নির্যাতনের হাত থেকে রেহাই পেতেই সে এমন জবানবন্দী দিয়েছে।\nমোজাম্মেল হোসেন কিশোর সাংবাদিকদের বলেন: নির্যাতনে মিন্নি এতোটাই অসুস্থ হয়েছে যে, সে হাঁটতে পারছে না। কারাগারে দেখা করতে গেলে দুই নারী কারারক্ষী মিন্নিকে ধরে নিয়ে তাদের কাছে এনেছে। তিনি আরো বলেন, বরগুনার পুলিশের প্রতি তার আস্থা নেই।\nসাংসদ শম্ভু ও তার পুত্রকে সরাসরি দায়ি করে মোজাম্মেল হোসেন কিশোর বলেন, সবই শম্ভুবাবুর খেলা। রিফাত হত্যার প্রকৃত আসামীদের ও নিজপুত্র সুনামকে সকল অপকর্ম থেকে রক্ষার জন্য তিনি এসব করছেন। কিশোর দাবি করেন, তার মেয়ে নির্দোষ। মিন্নি সহ তার গোটা পরিবার ষড়যন্ত্রের শিকার। এ ঘটনার বিচারবিভাগীয় তদন্ত চান তিনি৷ তার এসব কথার প্রেক্ষিতে এখন তাকেও গ্রেপ্তারের দাবি উঠছে৷ তবে কি মিন্নির বাবাও গ্রেপ্তার হচ্ছে? ইস্যুটা হচ্ছে রিফাত হত্যা৷ এক্ষেত্রে তার ব্যাপারে কি অভিযোগ আনা হবে তখন? বলা হবে মেয়েকে হত্যায় প্ররোচনা দিয়েছে?আসামি পক্ষের উকিলকে বাদী পক্ষের উপস্থিতিতে এমপি অফিসে রুদ্ধদ্বার বৈঠকে কি আলোচনা হয়েছে? কোন পথে যাচ্ছে রিফাত হত্যা ইস্যুটি৷ মিন্নি কি তবে আরেক পার্থ সাহা ও জজমিয়ার ভূমিকায়? রিফাত হত্যার মূলে কারা? এ হত্যা কি নারী নিয়ে না মাদক নিয়ে? রিফাতও কি ০০৭ গ্রুপে ছিল? পরে বেরিয়ে গেছে? রিফাত কি সত্যিই মাদক ব্যবসায় জড়িত ছিল? ০০৭ গ্রুপ ছেড়ে সে কি মাদক ব্যবসা ছেড়ে দিয়েছিল না নিজে আলাদাভাবে শুরু করেছিল? মিন্নি কি রাজনৈতিক কর্তৃত্ববাদের বলি? রিফাত হত্যা ও মিন্নির সাক্ষী হতে আসামি হওয়া, আইনজীবীদের আইনী সহায়তা না দেয়া, পরবর্তীতে ঢাকা হতে আইনজীবী যাওয়া ও মিন্নির কয়েকজন আইনজীবীর সাথে রুদ্ধদ্বার বৈঠক এসবের রহস্য উদঘাটন হবে কি? ধীরেন্দ্রনাথ শম্ভুর ছেলে জেলা আওয়ামী লীগের একজন প্রভাবশালী নেতা ও আইনজীবী৷ তার প্রভাবেই মিন্নির পক্ষে কোন আইনজীবী দাঁড়ায়নি৷ পরবর্তীতে মিন্নির আইনজীবী হতে চাওয়া উকিলদের সাথে বৈঠক করে কী বলেছেন তাদের? নাম প্রকাশ না করার শর্তে জেলা আওয়ামী লীগের একজন সিনিয়র নেতা সংবাদপত্রে বলেন, দলের ভেতরে কিছুটা কোণঠাসা হয়ে যাবার পর আধিপত্য ধরে রাখতে অপরাধী চক্র গড়ে তোলেন শম্ভুর ছেলে। সেজন্য এই সংঘবদ্ধ অপরাধী চক্রের কর্মকাণ্ড আড়াল করতেই রিফাত শরীফ হত্যাকাণ্ডকে নারীঘটিত বিষয় হিসেবে দেখানোর চেষ্টা করা হচ্ছে বলে অভিযোগ উঠেছে। নিজের নাম প্রকাশ করে বক্তব্য দিতে খুব কম মানুষই আগ্রহী বরগুনা শহরে। এমনই ভীতি এমপি শম্ভু ও তার ছেলের প্রতি৷ তার বিরুদ্ধে নাম প্রকাশ করে কথা বলার সাহসও নেই কারও৷ নুসরাত হত্যা নিয়ে মাননীয় প্রধানমন্ত্রী বলেছিলেন, আমি হস্তক্ষেপ না করলে মেয়েটাকে চরিত্রহীন বানিয়ে দিত৷ কিন্তু কারা ও কোন ক্ষমতার বলে বলীয়ান এই চরিত্রহীনতার কারিগরেরা৷ মিন্নি কি এই কারিগরদেরই অসহায় শিকার নয়? এক্ষেত্রে কারিগরদের স্বার্থ কী? জাতির প্রত্যাশা তা উন্মোচিত হোক৷\nবরগুনা রিফাত হত্যামাদকমিন্নি\nসাহো’র পোস্টারে প্রভাস-শ্রদ্ধার রসায়ন\nদীর্ঘ সময় বিদ্যুৎ থাকবে না এটা স্রেফ গুজব: বিদ্যুৎ সচিব\nতাড়াতাড়ি মানেই বাড়াবাড়ি!


৬ রোজা ও শাওয়াল মাসের বিশেষ মর্যাদা - Lastnewsbd.com | Lastnewsbd.com\nFriday, 21st May , 2021, 01:45 pm,BDST\nলাস্টনিউজবিডি, ২১ মে: রমজান এসেছিল রহমত বরকত মাগফেরাত ও নাজাতের সুসংবাদ নিয়ে। মাসব্যাপী মুসলিম উম্মাহ আমল-ইবাদতে রমজান অতিবাহিত করেছে। এবার ৩০ রোজা পালনের মাধ্যমে বিশেষ সৌভাগ্যবান মুমিন মুসলমান। বর্তমান শাওয়াল মাসে ৬টি রোজা পালন করলেই পুরো এক বছর রোজা পালনের সাওয়াবের অধিকারী হবে।\nশুধুই কি সাওয়াব আর কল্যাণেই সীমাবদ্ধ শাওয়াল মাস ও ৬ রোজা?\nগরিবের মুখে হাসি ফোটানোর মাসও শাওয়াল!\nনিশ্চিত দোয়া ও ইবাদত কবুলের মাস শাওয়াল!\nনিশ্চিত জান্নাত পাওয়ার মাস শাওয়াল!\nজিলহজ মাসের ৮ তারিখের রাত৷\nজিলহজ মাসের ৯ তারিখের রাত (আরাফার রাত)\nঈদুল আজহার রাত।\nঅর্ধ শাবানের রাত।’ (আত তারগিব ওয়াত তারহিব)\nআল্লাহর শ্রেষ্ঠত্ব ঘোষণার মাস শাওয়াল!\nপরিপূর্ণ বরকত ও কল্যাণের মাস শাওয়াল!\nযে ব্যক্তি ঈদুল ফিতরের পর ৬ রোজা রাখবে, সে যেন পূর্ণ বছরই রোজা পালন করল।\nআর যে কেউ একটি সৎকর্ম (ভালো কাজ) সম্পন্ন করবে তার জন্য দশ গুণ প্রতিদান রয়েছে।


জয়াতে মুগ্ধ বিদ্যা বালান - JanaBD.Com\nHome › বিনোদন ডেস্ক › বিবিধ বিনোদন › জয়াতে মুগ্ধ বিদ্যা বালান\nজয়াতে মুগ্ধ বিদ্যা বালান\nবিবিধ বিনোদন Jul 22 at 11:13pm 247\nবাংলাদেশের গুণী অভিনেত্রী জয়া আহসান। বাংলাদেশের পাশাপাশি কলকাতার সিনেমা ইন্ডাস্ট্রিতেও শক্ত অবস্থান গড়ছেন এই অভিনেত্রী। কিছুদিন আগে মুক্তি পেয়েছে জয়া অভিনীত ‘বিসর্জন’ সিনেমাটি। এ সিনেমার জন্য ইন্টারন্যাশনাল বাংলা ফিল্ম অ্যাওয়ার্ড (আইবিএফএ) ২০১৭-এর সমালোচক বিভাগে সেরা অভিনেত্রীর পুরস্কার জিতেন জয়া।\nএবার জয়া আহসানের প্রশংসায় পঞ্চমুখ হলেন বলিউড অভিনেত্রী বিদ্যা বালান। তবে কোনো পূর্ণদৈর্ঘ্য চলচ্চিত্রের জন্য নয়। কিছুদিন আগে মুক্তি পেয়েছে জয়া অভিনীত স্বল্পদৈর্ঘ্য চলচ্চিত্র ‘ভালোবাসার শহর’। এ সিনেমায় জয়ার অভিনয় দেখে নিজের মুগ্ধতা প্রকাশ করেছেন বিদ্যা।\nভারতীয় একটি সংবাদমাধ্যমে বিদ্যা বালান বলেন, ‘‘আনন্দের শহর কলকাতা আমার দ্বিতীয় বাড়ি। ‘ভালবাসার শহর’ সিনেমাটি দেখার ইচ্ছে সেই ভাষার জন্য ভালোবাসা থেকেই। সিনেমাটি দেখার পর কিছুক্ষণ বাকরুদ্ধ হয়ে গিয়েছিলাম। চুপ করে বসেছিলাম। ভেতরে ভেতরে চলছিল একটা তীব্র অস্থিরতা। এ কোন পৃথিবীর দৃশ্য দেখলাম আমি! যুদ্ধবিধ্বস্ত হোমস শহরের ছবি আমাকে ঝাঁকুনি দিয়ে গেল। আমরা এখনো কতখানি অজ্ঞতা, কত দুর্বল স্মৃতি নিয়ে বসবাস করি এই পৃথিবীর বুকে। ভাবি, নিজেরা নিরাপদে থাকলেই যথেষ্ট!’’\nজয়ার প্রশংসা করে বিদ্যা বালান বলেন, ‘‘অন্নপূর্ণা দাসের চরিত্রে কী অপূর্ব অভিনয় করেছেন জয়া আহসান! একটি সাধারণ মেয়ে, যে মুসলিম ছেলের ওপর ভরসা করে ঘর ছেড়েছিল, শহর ছেড়ে বহু দূর দেশ সিরিয়ার হোমস শহরে চলে গিয়েছিল। সেই দুঃসাহসী মেয়ের জীবনে নেমে আসে অন্ধকার। যুদ্ধের সময় নিরুদ্দেশ স্বামী, কোমায় ছোট্ট মেয়ে, বৃদ্ধ বাবাকে নিয়ে এক নারীর কী সাহসী লড়াই দেখাল ‘ভালবাসার শহর’, তা আসলে বলে বোঝানোর ক্ষমতা আমার নেই। কী অভিনয় দেখালেন জয়া!’’\n“জয়ার অভিনয় আমি ‘রাজকাহিনী’ সিনেমায় দেখেছি। উনার মতো শক্তিশালী অভিনেত্রী খুব কমই দেখেছি। জয়ার জন্য আমার পক্ষ থেকে অনেক হাততালি পাওনা রইল।” বলেন, বিদ্যা বালান।\n‘ভালোবাসার শহর’ তথা ‘সিটি অব লাভ’ চলচ্চিত্রটি নির্মাণ করেছেন ‘ফড়িং’ সিনেমাখ্যাত ইন্দ্রনীল রায় চৌধুরী। এর আগে তার পরিচালনায় ‘একটি বাঙালি ভূতের গপ্পো’ চলচ্চিত্রে অভিনয় করেন জয়া আহসান। এছাড়াও এতে আরো অভিনয় করেছেন -ঋত্বিক চক্রবর্তী, অরুণ মুখার্জি ও সোহিনী সরকার।


মাঝ রাস্তাতেই নি'য়ন্ত্রণ হা'রিয়ে উল্টে গেল গাছের গুঁড়িভর্তি বিশাল ট্রাক্টর! ঘটলো বি'পত্তি! তুমুল ভাইরাল ভিডিও। - 24GhantaNews.Com\nHome|নিউজ|মাঝ রাস্তাতেই নি’য়ন্ত্রণ হা’রিয়ে উল্টে গেল গাছের গুঁড়িভর্তি বিশাল ট্রাক্টর! ঘটলো বি’পত্তি! তুমুল ভাইরাল ভিডিও।\nনিজস্ব প্রতিবেদন :- প্রতিনিয়ত নানান ধরনের দু-র্ঘটনা বা পথ দু-র্ঘটনার সাক্ষী থাকব আমরা এই সোশ্যাল মিডিয়ার মাধ্যমে । মানুষ যত উন্নত হচ্ছে যত নিজেদের বিস্তার ঘটছে এই সভ্য সমাজে । ততই কিন্তু বি-পদ আমাদেরকে চারদিক থেকে ঘিরে ধরেছে এ কথা অস্বীকার করার কোনো উপায় নেই । আধুনিক যন্ত্র আবিষ্কারের আধুনিক বি-পদ কিন্তু আবিষ্কৃত হচ্ছে । যার ফলে মাঝে মধ্যে একাধিক বি-পদের স-ম্মুখীন হচ্ছে এই সমাজ ।\nতবে কখনো কখনো সচেতন থাকলে হয়তো সেই সমস্ত দু-র্ঘটনা এড়িয়ে চলা সম্ভব তবুও মানুষ সচেতন না থেকে এমন কিছু ধরনের কর্মকাণ্ডে জড়িয়ে পড়ে তাদের প্রাণ সংশয় প্রশ্ন তোলে এই ঘটনার চিত্র তুলে ধরে বারবার। যে সমস্ত পাহাড়ি অঞ্চল বা যে সমস্ত অঞ্চলে রাস্তাঘাট অত্যন্ত সংকীর্ণ এবং পিচ্ছিল থাকে সেই সমস্ত অঞ্চলে কিন্তু অতিরিক্ত মাত্রায় সাবধানতা অবলম্বন করা দরকার ।\nকারণ যানবাহন অর্থাৎ গাড়ি-ঘোড়া চলার পাশাপাশি কিন্তু বিভিন্ন পণ্যবাহী ট্রাক বা ট্রাক্টর কিন্তু সে রাস্তার উপর দিয়ে চলাফেরা করতে পারে । যার ফলে কিন্তু যে কোনো সময় ঘটে যেতে পারে বড়োসড়ো বি-পদ । সেই ঘটনা ঘটলো এবার এই ভিডিওতে যা দেখে রীতিমতো চ-ক্ষু চ-ড়কগাছ সকলের। সম্প্রতি ইউটিউবে একটি ভিডিও প্রকাশিত হয়েছে তার সাথে সাথে ফেসবুকে সে ভিডিওটি প্রকাশিত হয়েছে ।\nসেখানে দেখা যাচ্ছে যে ট্রাক্টরের মাত্রারিক্ত কাঠের গুড়ি বোঝাই করা ছিল এবং সে ট্রাক্টরটি রাস্তার মধ্যে দিয়ে যাতায়াত করার চেষ্টা করছিলো । কিন্তু হঠাৎ করে যান্ত্রিক ত্রুটির কারণে সেটা আর উপর দিকে এগিয়ে যেতে পারেনি বরং পিছিয়ে যেতে শুরু করে । যার ফলে তারা নি-য়ন্ত্রণ হা-রিয়ে ফেলে সেই ট্রাক্টর ড্রাইভার । এবং নিজের প্রাণ বাঁচানোর জন্য তিনি তৎক্ষণাৎ সেটা থেকে লাফ দিয়ে দেয় এবং কিছুক্ষণ পর পিছিয়ে চলে যাওয়ার সাথে সাথে সে ট্রাক্টরটি পাল্টি খেয়ে যায় রাস্তার মধ্যে । যদিও কোনো হতাহতের খবর নেই কিন্তু যে কোন মুহূর্তে কিন্তু বড় বি-পদের স-ম্মুখে হতে পারত এলাকাবাসী।\nbengali news tractor accident viral video


সুরমানিউজ টুয়েন্টিফোর ডটকমতড়িঘড়ি করে তফসিল ঘোষণা সংবিধান পরিপন্থী : জাতীয় ঐক্যফ্রন্ট\nতড়িঘড়ি করে তফসিল ঘোষণা সংবিধান পরিপন্থী বলে দাবি করছেন জাতীয় ঐক্যফ্রন্টের নেতারা। বিএনপিসহ অন্য দলগুলো যাতে নির্বাচনে অংশ নিতে না পারে, সে উদ্দেশ্যেই এভাবে তফসিল ঘোষণা করা হয়েছে বলেও তাঁরা অভিযোগ করেন। আজ শুক্রবার রাজশাহীতে জাতীয় ঐক্যফ্রন্টের বিভাগীয় পর্যায়ের জনসভা অনুষ্ঠিত হয়। রাজশাহীর মাদ্রাসা মাঠে আয়োজিত এই জনসভাতেই নেতারা এসব কথা বলেন।\nগতকাল একাদশ জাতীয় সংসদ নির্বাচনের তফসিল ঘোষণা করেন প্রধান নির্বাচন কমিশনার কে এম নুরুল হুদা। এরই পরিপ্রেক্ষিতে আজ ঐক্যফ্রন্টের নেতারা এসব কথা বলেন।\nজনসভায় জাতীয় সমাজতান্ত্রিক দলের (জেএসডি) সভাপতি আ স ম আবদুর রব বলেন, ‘তড়িঘড়ি করে তফসিল ঘোষণা করে দিয়েছে। আমরা যাতে নির্বাচনে না যেতে পারি, দেশের ৯০ ভাগ ভোটারকে বাদ দিয়ে ঐক্যফ্রন্টকে বাদ দিয়ে, সাত দফা না মেনে নির্বাচন বাংলাদেশে হতে পারে না।’\nবিএনপির চেয়ারপারসন খালেদা জিয়াসহ কারাবন্দি নেতাকর্মীদের মুক্তির দাবি জানিয়ে\nজনসভায় বিএনপির মহাসচিব মির্জা ফখরুল ইসলাম আলমগীর বলেন, ‘তাদের সকলকে মুক্তি দিতে হবে। দেশনেত্রীকে মুক্তি দিতে হবে। তবেই আলোচনা ফলপ্রসূ হবে। তবেই নির্বাচন গ্রহণযোগ্য হবে। না হলে নির্বাচন গ্রহণযোগ্য হবে না। আমাদের কথা খুব পরিষ্কার। নির্বাচনের সমান মাঠ তৈরি করতে হবে। সকল দলকে সমান অধিকার দিতে হবে। দেশনেত্রীকে মুক্তি দিয়ে বের করে নিয়ে এসে তাঁকে কাজ করতে দিতে হবে। অন্যথায় কোনো নির্বাচনী তফসিল গ্রহণযোগ্য হবে না। ঐক্যবদ্ধ হয়ে আন্দোলনের মধ্য দিয়েই আমাদেরকে দাবি আদায় করতে হবে। জনগণের রায় প্রতিষ্ঠিত করতে হবে। জনগণের সরকার প্রতিষ্ঠিত করতে হবে।’\nএ সময় কৃষক শ্রমিক জনতা লীগের সভাপতি বঙ্গবীর কাদের সিদ্দিকী বলেন, ‘বাংলাদেশের রাজনীতি বলতে খালেদা জিয়া। তাই, খালেদা জিয়াকে আর বন্দি করে রাখা সম্ভব নয়। লিবারেল ডেমোক্রেটিক পার্টির (এলডিপি) সভাপতি কর্নেল (অব.) অলি আহমদ বলেন, ‘নির্বাচন হবে কিনা, নির্বাচনে অংশগ্রহণ আমরা করব কিনা। এটা এখনো সিদ্ধান্ত হয় নাই। তবে একটা সিদ্ধান্ত স্পষ্টভাবে হয়েছে, সেটা হলো বেগম জিয়াকে মুক্ত করতে হবে।’\nজাতীয় ঐক্যফ্রন্টের রাজশাহীর সমন্বয়ক বিএনপি চেয়ারপারসনের উপদেষ্টা মিজানুর রহমান মিনুর সভাপতিত্বে সমাবেশে আরো বক্তব্য দেন গণস্বাস্থ্য কেন্দ্রের প্রতিষ্ঠাতা ডা. জাফরুল্লাহ চৌধুরী, বিএনপির স্থায়ী কমিটির সদস্য ড. খন্দকার মোশাররফ হোসেন, ব্যারিস্টার মওদুদ আহমদ, মির্জা আব্বাস, ড. আবদুল মঈন খান ও গয়েশ্বর চন্দ্র রায়, গণফোরামের সাধারণ সম্পাদক মোস্তাফা মোহসীন মন্টু, নির্বাহী সভাপতি সুব্রত চৌধুরী, নাগরিক ঐক্যের আহ্বায়ক মাহমুদুর রহমান মান্না, উপদেষ্টা এসএম আকরাম, এলডিপির মহাসচিব রেদোয়ান আহমেদ, লেবার পার্টির চেয়ারম্যান ডা. মোস্তাফিজুর রহমান ইরান, বিএনপির ভাইস চেয়ারম্যান বরকত উল্লাহ বুলু, ব্যারিস্টার আমিনুল হক ও মো. শাহজাহান, কৃষক শ্রমিক জনতা লীগের সাধারণ সম্পাদক হাবিবুর রহমান তালুকদার, প্রমুখ। সমাবেশ পরিচালনা করেন বিএনপির রাজশাহী বিভঅগীয় সহ-সাংগঠনিক সম্পাদক সৈয়দ শাহীন শওকত ও রাজশাহী মহানগর বিএনপির সাধারণ সম্পাদক শফিকুল হক মিলন।\nগতকাল প্রধান নির্বাচন কমিশনার জানান, একাদশ জাতীয় সংসদ নির্বাচনের মনোনয়নপত্র দাখিলের শেষ তারিখ ১৯ নভেম্বর সোমবার। মনোনয়ন বাছাইয়ের শেষ তারিখ ২২ নভেম্বর বৃহস্পতিবার। মনোনয়ন প্রত্যাহারের শেষ তারিখ ২৯ নভেম্বর বৃহস্পতিবার। ২৩ ডিসেম্বর রোববার একাদশ জাতীয় সংসদ নির্বাচন অনুষ্ঠিত হবে।


RBI Grade B Officers Exam Notification 2021 Expected Shortly at rbi.org.in – Latest Jobs Alert\n26/01/2021 by R Upadhyay\nআরবিআই গ্রেড বি অফিসার পরীক্ষার বিজ্ঞপ্তি: আরবিআই নিয়োগ সংক্রান্ত বিজ্ঞপ্তি (আরবিআই) গ্রেড বি কর্মকর্তা শিগগিরই আরবিআইয়ের অফিসিয়াল ওয়েবসাইটে প্রকাশ করা হবে rbi.org.in। রিজার্ভ ব্যাংক অফ ইন্ডিয়া (আরবিআই) গ্রেড বি কর্মকর্তাদের সরাসরি নিয়োগ প্রকাশ প্রায় প্রতি বছর।\nভিতরে গ্রেড বি অফিসারদের জন্য নিয়োগ মাধ্যমে নির্বাচিত হয় একটি সাক্ষাত্কার পরে লিখিত পরীক্ষা।\nআগ্রহী এবং যোগ্য প্রার্থীরা অনলাইনে আবেদন করতে পারবেন যখন বিজ্ঞপ্তিটি অফিশিয়াল ওয়েবসাইটে প্রকাশিত হয়। যোগ্য প্রার্থীদের জন্য একটি পরামর্শ আপনার প্রথমে সরকারী বিজ্ঞপ্তিটি পড়তে হবে অনলাইন আরবিআই গ্রেড বি আবেদন ফর্ম প্রয়োগ করুন অফিসিয়াল ওয়েবসাইট থেকে।\nরিজার্ভ ব্যাংক অফ ইন্ডিয়া\nআরবিআই গ্রেড বি অফিসার পরীক্ষার বিজ্ঞপ্তি\nসর্বোচ্চ বিভাগ অনুসারে আরবিআই গ্রেড বি পরীক্ষা\nসাধারণ বিভাগ:6বার প্রদর্শিত হয়\nতফসিলি জাতি তফসিলি উপজাতি অন্যান্য পশ্চাৎপদ শ্রেণী: বেঞ্চমার্ক প্রতিবন্ধী ব্যক্তি এবং অর্থনৈতিকভাবে দুর্বল অংশ যাদের সাথে তারা একাধিকবার পরীক্ষা করতে চান। দিতে পারেন.\nভারতীয় রিজার্ভ ব্যাঙ্কের গ্রেড বি অফিসার পরীক্ষার জন্য যোগ্য হওয়ার জন্য প্রার্থীকে নিম্নলিখিত ডিগ্রিগুলির কোনও প্রয়োজন হবে:\n1 হয় অর্থনীতি স্নাতক / একনোমেট্রিক্স / পরিমাণগত অর্থনীতি / গণিত অর্থনীতি / ইন্টিগ্রেটেড অর্থনীতি কোর্স / ফিনান্স\n২. পিজিডিএম / এমবিএ ফিনান্স\n৩. আইআইটি-খড়গপুর থেকে পরিসংখ্যান বা গাণিতিক পরিসংখ্যান বা গাণিতিক অর্থনীতি বা একনোমেট্রিক্স বা পরিসংখ্যান ও তথ্য বিজ্ঞানে স্নাতকোত্তর ডিগ্রি\n৪. আইআইটি-বোম্বাই থেকে প্রয়োগকৃত পরিসংখ্যান এবং তথ্যাদি\n5. গণিত বা এম। রাজ্যে স্নাতকোত্তর ডিগ্রি। আইএসআই কলকাতা, আইআইটি খড়গপুর এবং আইআইএম কলকাতা যৌথভাবে ইন্ডিয়ান স্ট্যাটিস্টিকাল ইনস্টিটিউট বা বিজনেস অ্যানালিটিক্সের (স্নাতকোত্তর ডিপ্লোমা) (পিজিডিবিএ) ডিগ্রি এই পদের জন্য যোগ্য\nEconom. অর্থনীতি / একনোমেট্রিক্স / পরিমাণগত অর্থনীতি / গাণিতিক অর্থনীতি / ইন্টিগ্রেটেড ইকোনমিক্স কোর্স / ফিনান্সে স্নাতকোত্তর ডিগ্রি\nআরবিআই গ্রেড বি 2021 অফিসার লিখিত পরীক্ষা দুই দফায় নেওয়া হবে। এমসিকিউ ধরণের পরীক্ষার প্রথম ধাপে প্রার্থীদের জেনারেল সচেতনতা, ইংরেজি ভাষা, পরিমাণগত প্রবণতা এবং যুক্তি সহ চারটি মডিউল থেকে প্রশ্ন করা হবে। পরীক্ষার দ্বিতীয় ধাপের জন্য তিনটি প্রশ্নপত্র থাকবে। পেপার 1 ইংরেজি লেখার দক্ষতা সম্পর্কে হতে চলেছে, পেপার2হবে অর্থনৈতিক ও সামাজিক বিষয়গুলির ভিত্তিতে এমসিকিউ এবং শেষ পেপার 3টি হবে alচ্ছিক বিষয়ে এমসিকিউ।\nআরবিআই গ্রেড বি অফিসার পরীক্ষার বিজ্ঞপ্তি খুব শীঘ্রই আরবিআই.আর.ইগনে প্রত্যাশিত\n#RBI #Grade #Officers #Exam #Notification #Expected #Shortly #rbiorgin


15 Islamic State terrorists set off for Lakshadweep, high alert on Kerala coast dgtl - Anandabazar\n২৬ মে, ২০১৯, ১১:৫৭:৩১\nশেষ আপডেট: ২৬ মে, ২০১৯, ১৪:১৩:৩৫\nলক্ষদ্বীপ ও তার আশপাশের এলাকায় পর পর ভয়াবহ বিস্ফোরণের ছক কষেছে সন্ত্রাসবাদী সংগঠন ইসলামিক স্টেটের (আইএস) জঙ্গিরা। সেই লক্ষ্যে আইএসের ১৫ জন জঙ্গি একটি সাদা নৌকায় চেপে শ্রীলঙ্কা থেকে লক্ষদ্বীপে আসার জন্য রওনা হয়েছে। কলম্বো থেকে এই সরকারি বার্তা পৌঁছেছে ভারতীয় গোয়েন্দাদের কাছে। তার পরেই নড়েচড়ে বসেছে কেরল সরকার। কেরলের উপকূলে জারি হয়েছে হাই অ্যালার্ট।\nযে কোনও মুহূর্তে আইএস জঙ্গিদের ওই নৌকা কেরলের উপকূলে এসে পড়তে পারে, এই খবর পেয়ে মাছ ধরার সব নৌকা ও জাহাজের উপর কড়া নজরদারি শুরু হয়ে গিয়েছে। মৎস্যজীবী ও জাহাজগুলিকেও সতর্ক থাকতে বলা হয়েছে।\nকেরলের উপকূল পুলিশের একটি সূত্র জানাচ্ছে, কলম্বো থেকে ওই গোপন বার্তা এসে পৌঁছেছে গত ২৩ মে। লোকসভা ভোটের ফলাফল ঘোষণার দিন। তাতে স্পষ্টই জানানো হয়েছে, ওই সাদা নৌকাটিতে রয়েছে আইএসের ১৫ জন জঙ্গি।\nউপকূল পুলিশের তরফে এও বলা হয়েছে, ‘‘গত এপ্রিলে শ্রীলঙ্কায় জঙ্গিদের ঘটানো একের পর এক বিস্ফোরণের ঘটনার পর থেকেই এমন একটা কিছু ঘটতে পারে বলে আঁচ করা হয়েছিল। গত ২৩ মে কলম্বোর পাঠানো গোপন বার্তায় সেই আশঙ্কা আরও জোরদার হয়েছে।’’\nআরও পড়ুন- আগুন থেকে বাঁচতে জানালার কার্নিসে ঝুলছে যুবক! তার পর কী হল?\nআরও পড়ুন- মসুল, রাকার গণকবরে কি ভারতীয়রা? ডিএনএ পাঠালেন সুষমা\nকেরলের উপকূল পুলিশ ও গোয়েন্দাকর্তারা জানাচ্ছেন, এমন বার্তা মাঝেমধ্যেই আসে উপকূল পুলিশের কাছে। কিন্তু এ বার যে ভাবে জঙ্গিদের সংখ্যাও নির্দিষ্ট করে বলে দেওয়া হয়েছে, তাতে কলম্বোর ওই বার্তাটিকে যথেষ্টই গুরুত্ব দেওয়া হয়েছে। সঠিক তথ্য হাতে না থাকলে এই ভাবে জঙ্গিদের সংখ্যা বলা সম্ভব নয়।\nশ্রীলঙ্কায় বিস্ফোরণের পর জাতীয় তদন্তকারী সংস্থার (এনআইএ) গোয়েন্দারা যখন এই তথ্য ফাঁস করে দেন যে, আইএস-ই ওই ঘটনায় জড়িত, তখন থেকেই কেরল উপকূলে নজরদারি ব্যবস্থা জোরদার করা শুরু হয়। কারণ, গোয়েন্দাদের কাছে খবর রয়েছে, ইরাক ও সিরিয়ায় আইএসের শক্তি প্রায় শেষ হয়ে যাওয়ার পর কেরলে ওই সন্ত্রাসবাদী সংগঠনটি শক্ত ভিত গড়ে ফেলেছে। কেরলের যুব সম্প্রদায়ের একটি অংশ সরাসরি বা পরোক্ষে জড়িয়ে পড়েছেন আইএসের সঙ্গে বা তারা কোনও না কোনও ভাবে আর্থিক মদত জুগিয়ে যাচ্ছে আইএসকে। গত এপ্রিলে শ্রীলঙ্কায় একের পর এক বিস্ফোরণে ২৫০ জনের মৃত্যু হয়।\nগোয়েন্দাদের সন্দেহের আরও কারণ, মে মাসের গোড়ার দিকেই প্রথম বারের জন্য আইএসের তরফে ঘোষণা করা হয়, ভারতের একটি ‘প্রভিন্স’ (রাজ্য)-এ তারা শক্ত ঘাঁটি গেড়েছে। গত শুক্রবার সেই ‘প্রভিন্স’-এর নামও জানিয়েছে আইএসের মুখপত্র সংবাদ সংস্থা ‘আমাক নিউজ এজেন্সি’। সেই নামটি হল, ‘‘ভিলাইয়া অফ হিন্দ’’।


লেখক গবেষক মোহাম্মদ মোশতাক চৌধুরী ওপার বাংলায় সংবর্ধিত\nYou are at:Home»প্রেস বিজ্ঞপ্তি»লেখক গবেষক মোহাম্মদ মোশতাক চৌধুরী ওপার বাংলায় সংবর্ধিত\nসিলেটের সকাল ডট কম । প্রকাশিতকাল:\t9May 2019, 1:30 am\nসিলেটের সকাল ডেস্ক :: পাঁচদিনের ভারত সফর শেষে দেশে ফিরেছেন জৈন্তিয়া ইতিহাস-ঐতিহ্য সংরক্ষণ পরিষদের সভাপতি, হাজী আব্দুল হক চৌধুরী-মস্তফা খাতুন ট্রাস্ট ও গ্রীন প্লান সিলেট এর চেয়ারম্যান এবং সাহিত্যের ছোট কাগজ সিলেটের দর্পণ সম্পাদক, লেখক, গবেষক, শিক্ষানুরাগী মোহাম্মদ মোশতাক চৌধুরী।\nতার ভারত সফরকালে সেখানকার কবি-সাহিত্যিক, সাংবাদিক, শিক্ষাবিদ ও সংগঠকদের পক্ষ থেকে সংবর্ধিত হয়েছেন। গত ২৭ এপ্রিল করিমগঞ্জের স্বপ্নীল বহুমুখী বিদ্যালয়ে অত্র প্রতিষ্ঠানের প্রতিষ্ঠাতা ড. মুজিবুর রহমান চৌধুরীর ব্যবস্হাপনায় ও বদরপুর আল ইসলাহ একাডেমিতে একাডেমির সেক্রেটারী মো. শাহজাহানের উদ্যোগে পৃথক পৃথক সংবর্ধনা ও মতবিনিময়।\n২৮ এপ্রিল শিলচরের একটি কলেজের প্রভাষক ডক্টর শ্যাম মাহমুদ সস্ত্রীক উত্তরীয় পরিয়ে দেন। ২৯ এপ্রিল আসাম বিশ্ববিদ্যালয়ের বাংলা বিভাগে আড্ডা ও ভিসির সাথে সাক্ষাৎ এবং বদরপুর নবীন চন্দ্র কলেজের প্রিন্সিপালের সাথে মতবিনিময় ও বই আদান প্রদান করেন। ৩০ এপ্রিল বদরপুর প্রেসক্লাব আয়োজিত সংবর্ধনায় যোগ দেন তিনি।\nএদিকে তিনি দেশে ফেরায় ঘরোয়া আড্ডায় তাকে অভ্যর্থনা জানান প্র্রতিভাত সাহিত্য পরিষদের সভাপতি ও গ্রীন প্লান সিলেট এর সেক্রেটারী কবি এম. আলী হোসাইন, জৈন্তিয়া ইতিহাস-ঐতিহ্য সংরক্ষণ পরিষদের সাধারণ সম্পাদক মো. নাসির উদ্দিন, সাংগঠনিক সম্পাদক কবি মো. আলমগীর চৌধুরী প্রমুখ।\nPrevious Articleইসলামপুরে তামাবিল সড়কের পাশে আর থাকবে না আবর্জনার জঞ্জাল…\nNext Article আজ সহযোগী সংগঠনের সঙ্গে যৌথসভা করবে বিএনপি


v p sathyan: জয়সূর্যের হাত ধরে ময়দানে ‘ক্যাপ্টেন’ সত্যেন - jayasurya's first biopic is on footballer vp sathyan | Eisamay\njayasurya's first biopic is on footballer vp sathyan\nEiSamay.Com | Updated: 22 May 2017, 12:48:00 PM\nময়দানে ট্রাম লাইন ধরে হেঁটে চলেছেন তিনি৷ স্ত্রী অনিতাকে নিয়ে৷ গাছের ছায়ায় দাঁড়িয়ে প্রেম৷ গঙ্গার বুকে নৌকোয় ভেসে চলা৷ ঠিক যেমন ছিল ২৫ বছর আগে৷\nনিজের চেনা সেই শহরে , সেই প্রিয় ময়দানে আবার ফিরে এলেন ভিপি সত্যেন ! ফিরে এলেন মালয়ালম সিনেমার সুপারস্টার জয়সূর্যর মধ্যে৷ ময়দান -মোহনবাগান মাঠ -প্রিন্সেপ ঘাট -ধর্মতলা৷ টানা তিন দিন ধরে শুটিং হল কলকাতায় , সত্যেনের জীবন নিয়ে সিনেমা ‘ক্যাপ্টেন ’-এর৷\nদেশের সর্বকালের অন্যতম সেরা ডিফেন্ডার ছিলেন তিনি৷ সুদীপ চট্টোপাধ্যায়ের পর দেশের অন্যতম সফল অধিনায়ক সত্যেনকে নিয়ে সিনেমা হচ্ছে৷ যার নাম ‘ক্যাপ্টেন ’৷ এ খবর পুরোনো৷ নতুন হল , কলকাতায় সত্যেনের জীবনকে আবার ফিরিয়ে আনা৷ শনিবার বিকেলে মোহনবাগান মাঠে শুটিং ছিল৷ সেখানে মোহনবাগান জার্সি গায়ে মাঠে নামলেন সত্যেনরূপী জয়সূর্য৷ যিনি কেরলে শুধু অভিনেতা নন , গায়ক হিসেবে অতি পরিচিত৷ দৃশ্যটি ছিল , তিনি খেলা শেখাচ্ছেন বাগানের অন্য ফুটবলারদের৷ নির্দেশ দিচ্ছেন৷ গাইড করছেন৷\nআসল জীবনেও সত্যেন এমনই ছিলেন৷ তাঁর সঙ্গে কলকাতায় এসেছিলেন আই এম বিজয়ন এবং শরাফ আলি৷ দু’জনকেই দাদার মতোই আগলে রাখতেন সত্যেন৷ ভারতীয় টিমে ছিলেন সবার অভিভাবক৷ সব রাজ্যের ছেলেদের ছিলেন গাইড৷ তাঁকে সেইজন্যই ডাকা হত ‘ক্যাপ্টেন ’ বলে৷ সেখান থেকে কাট টু কলকাতা ময়দান৷ রবিবার দুপুরে গনগনে রোদে শুটিং হল ব্রিগেডের সামনের ট্রাম লাইনে৷ জয়সূর্য ট্রাম লাইন ধরে হ াঁটলেন অনু সিতারাকে নিয়ে৷ সিনেমায় অনু সত্যেনের স্ত্রী অনিতার চরিত্রটি করছেন৷ এই অনু দক্ষিণ ভারতীয় সিনেমার অন্যতম বড় তারকা৷ নব্বইয়ে দশকে সত্যেন যখন মোহনবাগানে খেলতেন , তখন তাঁর স্ত্রী -ও কলকাতাতেই ছিলেন৷ অবসরে ঘুরে বেড়াতেন এ ভাবেই৷\nজয়সূর্য কোনও দিন সত্যেনের খেলা দেখেননি৷ নাম শুনেছিলেন শুধু৷ রবিবার শুটিংয়ের ফাঁকে ‘নায়ক ’ বললেন , ‘সত্যেনের ভূমিকায় আমি অভিনয় করব , এই সিদ্ধান্তটা নিতে আমার সময় লেগেছিল ঠিক দু’মিনিট ! পরিচালক প্রজেশ আমাকে একদিন বলেন , সত্যেনের মতো কিংবদন্তি ফুটবলারকে নিয়ে সিনেমা করতে চায়৷ নাম ভূমিকায় আমাকে চাইছে৷ ঠিক দু’মিনিটের মধ্যে আমি বলে দিই , আমি রাজি৷ ওঁকে আর কিচ্ছু জিজ্ঞাসা করিনি৷ এক কথায় চ্যালেঞ্জটা নিয়েছিলাম৷ ’সিনেমা করতে নেমে অবশ্য সমস্যায় পড়েছিলেন জয়সূর্য৷ শোনালেন সেই গল্পও৷ ‘আমি সত্যেনের কোনও লাইভ ফুটেজ পাইনি৷ কী ভাবে কথা বলতেন , কী ভাবে হাঁটতেন , কিছুই জানি না৷ আর একটা সমস্যা হল , আমি সে ভাবে কোনও দিন ফুটবল খেলিনি৷ ’সমস্যা সমাধানে সত্যেনের স্ত্রী অনিতার শরণাপন্ন হন জয়সূর্য৷ বললেন , ‘ওঁর কাছ থেকে অনেক কিছু জেনেছি৷ যেটা আমার কাজ সহজ করেছে৷ ’আর ফুটবল ?এ বার হেসে ফেললেন রূপোলি পর্দার তারকা৷ বললেন , ‘আমি তিন মাস একজন কোচের কাছে বিশেষ ট্রেনিং করেছি৷ শরাফ আলিও ওই সময় আমায় খুব সাহায্য করেছে৷ এখন আমি কিন্ত্ত খুব ভালো ফুটবলার !’ প্র্যাক্টিস করতে গিয়ে বিপদও হয়েছিল৷ ক’দিন আগে পায়ের লিগামেন্ট ছিঁড়ে যায় জয়সূর্যর৷ ফলে শুটিং বন্ধ ছিল অনেক দিন৷\nপ্রবল গরমে পরিচালক প্রজেশ অসুস্থ হয়ে হাসপাতালে৷ তাঁর জায়গায় কাজ চালাচ্ছিলেন টালিগঞ্জের বাঙালি পরিচালক জ্যের্তিময় চক্রবর্তী৷ তিনি মাইকে শুটিংয়ের নির্দেশ দিলেন৷ কথা মতো ট্রাম লাইনে হাত ধরাধরি করে হেঁটে গেলেন জয়সূর্য এবং অনু৷ একটু পরে চলন্ত ট্রাম থামিয়ে উঠে পড়লেন দু’জনে৷ জানলার ধারে বসে গল্প৷ সেখান থেকে গাছের ছায়ায় দাঁড়িয়ে প্রেম৷ সব ক্যামেরাবন্দী করা হল৷\nতবে এই সিনেমায় সত্যেনের জীবনের সফল দিকটাই শুধু তুলে ধরা হচ্ছে৷ সত্যেনের আত্মহত্যা , মৃত্যু ---এ সব রাখা হয়নি৷ নায়ক জয়সূর্য বললেন , ‘আমাদের মালয়ালম সিনেমায় নেগেটিভ ব্যাপার থাকলে মানুষ সে ভাবে নেয় না৷ এটা আমরা দেখেছি৷ তাই সত্যেনের জীবনের ওই দিকটা আমরা বাদ দিয়েছি৷ যা থাকছে , সেটাই সবার মন ভরিয়ে দেবে৷ ’সত্যেনের ভূমিকায় জয়সূর্যকে মানিয়েছে ভালো৷ ফর্সা৷ সেই রকম গোঁফ৷ বললেন , ‘দাড়ি রাখা আমার স্টাইল৷ কিন্ত্ত এই সিনেমার জন্য দাড়ি কেটেছি৷ সত্যেনের তো দাড়ি ছিল না৷ চশমাও খুলে ফেলেছি৷ জানেন তো , মালায়েলি সিনেমার ইতিহাসে এটাই প্রথম কাউকে নিয়ে বায়োপিক !’সত্যেনের ফুটবল জীবন এবং তার পরবর্তী জীবন , দুটো ভূমিকাতেই জয়সূর্য৷ তাঁর কথায় , ‘গ্রাফিক্স এবং স্পেশ্যাল এফেক্টসের সাহায্যে আমার বয়স নিয়ে অনেক কিছু করা হয়েছে৷ এই সিনেমার জন্য আমি আমার ফিটনেসও বাড়িয়েছি৷ ’ সব ঠিকঠাক চললে জুনের শেষ দিকে মুক্তি পাওয়ার কথা ‘ক্যাপ্টেন ’-এর৷ কলকাতায় শুটিং ছিল শেষ পর্বের৷ বাকি কাজ কেরলে হবে৷ সত্যেন চলে গিয়েছেন ১১ বছর হয় গেল ! তবে যেখানেই থাকুন , প্রিয় ময়দানে ফিরতে পেরে আজ তিনি নিশ্চয়ই সবচেয়ে খুশি!\nগেমপ্ল্যানের অভাবে হার পরের খবর\nভি পি সত্যেন v p sathyan footballer V P sathyan biopic v p sathyan Malayalam Movie Kolkata football Indian Footballer India's former captain\nWeb Title : jayasurya's first biopic is on footballer vp sathyan


২৫ অক্টোবর থেকে শুরু হচ্ছে ‘ড্যাফোডিল ইংলিশ অলিম্পিকস-২০১৯’ - The Prominent\nড্যাফোডিল ইন্টারন্যাশনাল ইউনিভার্সিটির ১৯তম প্রতিষ্ঠাবার্ষিকী উদযাপন - 12 hours ago\nড্যাফোডিল বিশ্ববিদ্যালয় : সাফল্য আর গৌরবের ১৯ বছর - 1 day ago\n২৫ অক্টোবর থেকে শুরু হচ্ছে ‘ড্যাফোডিল ইংলিশ অলিম্পিকস-২০১৯’\nশিক্ষার্থীদেরকে ইংরেজি শিখতে উদ্বুদ্ধ করার লক্ষ্যে ড্যাফোডিল ইন্টারন্যাশনাল ইউনিভার্সিটি সারা দেশব্যাপী আয়োজন করতে যাচ্ছে ‘ড্যাফোডিল ইংলিশ অলিম্পিকস-২০১৯’। ড্যাফোডিল ইন্টারন্যাশনাল ইউনিভার্সিটির ইংরেজি বিভাগের আয়োজনে আগামী ২৫ অক্টোবর থেকে ৯ম-১২শ শ্রেণির শিক্ষার্থীদের জন্য শুরু হতে যাচ্ছে এই প্রতিযোগিতা। প্রতিযোগিতায় ৯ম-১০ম শ্রেণি এবং ও লেভেলের শিক্ষার্থীরা জুনিয়র ক্যাটাগরি এবং ১১শ-১২শ শ্রেণি ও এ লেভেলের শিক্ষার্থীরা সিনিয়র ক্যাটাগরিতে অংশ নিতে পারবে। প্রাথমিক নির্বাচনী পর্ব অনুষ্ঠিত হবে অনলাইন প্ল্যাটফর্মে ২৫ অক্টোবর থেকে ২৫ নভেম্বর পর্যন্ত। এ জন্য শিক্ষার্থীদেরকে ১০০ টাকা ফি দিয়ে রেজিস্ট্রেশন করতে হবে। ফি পরিশোধ করা যাবে তিনটি মাধ্যমে—বিকাশ (০১৮১১৪৫৮৮৮৬), স্কুল-কলেজে প্রচারণার সময় অন স্পটে এবং ইংরেজি বিভাগের অফিসে সরাসরি উপস্থিত হয়ে। রেজিস্ট্রেশন লিংক: www.engolympics.daffodilvarsity.edu.bd\nপ্রত্যেক ক্যাটাগরি থেকে শীর্ষ ৫০জন প্রতিযোগী ফাইনাল রাউন্ডে প্রতিযোগিতার জন্য নির্বাচিত হবে। চূড়ান্ত প্রতিযোগিতা আগামী ১৩ ডিসেম্বর ড্যাফোডিল ইন্টারন্যাশনাল ইউনিভার্সিটির ৭১ মিলনায়তনে অনুষ্টিত হবে। চূড়ান্ত পর্বে বিজয়ী ১০জন পাবে ক্রেস্ট, সার্টিফিকেট ও পুরস্কার।\nআজ বৃহস্পতিবার (২৪ অক্টোবর) ড্যাফোডিল ইন্টারন্যাশনাল ইউনিভার্সিটির সম্মেলন কক্ষে এক ‘মিট দ্য প্রেস’ অনুষ্ঠানের মাধ্যমে এসব তথ্য জানানো হয়। বিশ্ববিদ্যালয়ের উপাচার্য অধ্যাপক ড. ইউসুফ মাহবুবুল ইসলাম সাংবাদিকদের সামনে এসব তথ্য তুলে ধরেন। অনুষ্ঠানে আরও বক্তব্য রাখেন মানবিক ও সামাজিক বিজ্ঞান অনুষদের ডিন অধ্যাপক এ এম এম হামিদুর রহমান, ইংরেজি বিভাগের প্রধান রাকিবুল হাসান খান, বিশ্ববিদ্যালয়ের উর্ধ্বতন সহকারি পরিচালক (জনসংযোগ) মো. আনোয়ার হাবিব কাজল প্রমুখ।\nবিস্তারিত তথ্যের জন্য যোগাযোগ : ০১৮১১৪৫৮৮৩৫, ০১৭১৩৪৯৩০২৪\nTagged: ইংলিশ অলিম্পিকসড্যাফোডিল


Ranbir Kapoor Opened His Heart About The Break-Up With Katrina Kaif\nক্যাটরিনাকে নিয়ে ‘কষ্টের’ স্বীকারোক্তি রণবীরের!\nPublished by: Sangbad Pratidin Digital | Posted: August 18, 2016 3:11 pm| Updated: August 18, 2016 3:11 pm\nসংবাদ প্রতিদিন ডিজিটাল ডেস্ক: শেষপর্যন্ত ভাঙলেন, মচকালেন৷\nপ্রশ্নটা শুনে আট মাস চুপ থেকেছেন৷ এড়িয়ে গিয়েছেন৷ পালিয়েও বেঁচেছিলেন৷ এবার মুখ খুললেন রণবীর কাপুর৷ জানালেন, ক্যাটরিনা কাইফের সঙ্গে বিচ্ছেদে তিনি কষ্ট পেয়েছেন৷ খুবই! তাহলে কেন ভাঙলেন ছ’বছরের প্রেমের সম্পর্ক? এক সাংবাদিকের প্রশ্ন শুনে সদুত্তর দেননি ঠিকই৷ তবে তাঁর চোখে-মুখে স্পষ্ট হয়ে ওঠে ক্যাট-বিহীন জীবনের বেদনার ছাপ৷ শুধু বললেন, “ইট হার্টস৷ বাবা-মায়ের পর আমাকে যদি কেউ মোটিভেট করতে পারে, তাহলে সে ব্যক্তি একমাত্র ক্যাটরিনা৷”\nএ বছর ক্যাটের সঙ্গে নিউ ইয়ার পার্টি করে নিউ ইয়র্ক থেকে ফেরার পর সবাই যখন রণ-ক্যাটের বিয়ের দিন নিয়ে জোর আলোচনা শুরু করেছিলেন, ঠিক তখনই আকস্মিকভাবে খবরটা আসে৷ ব্রেকআপ হয়েছে দু’জনের৷ রণবীরই না কি ক্যাটরিনার সঙ্গে থাকতে চাইছিলেন না৷ ঘনিষ্ঠ মহল সূত্রে জানা গিয়েছিল, সম্পর্কের ছেঁড়া সুতো জুড়তে বহু চেষ্টা করেছিলেন ক্যাটরিনা৷ ক্যাটের মা লন্ডন থেকে এসে রণবীরের মা, দিদার সঙ্গে দেখা করে রণবীরকে বোঝাতে বলেন৷ কিন্তু তখন কারও কথাই শোনেননি রণবীর৷ ক্যাট যখন আস্তে আস্তে রণবীরের জীবন থেকে সরে গিয়ে নতুন করে পথ চলা শুরু করছেন, ঠিক তখনই রণবীরের এই ‘কষ্টের’ স্বীকারোক্তি৷ তাঁদের ব্রেক আপের পরেই ‘জগ্গা জাসুস’ ছবির শুটিং শুরু করেন পরিচালক অনুরাগ বসু৷ নায়ক-নায়িকার দৃশ্য থাকলেই টেনশনে ভুগতেন তিনি৷\nকারণ রণবীর-ক্যাটরিনা একে অপরের সঙ্গে সেটে কোনও কথাই বলছিলেন না৷ রণবীর জানিয়েছেন, এক ঘরে থেকেও ক্যাটরিনার সঙ্গে কথা না বলতে পারাটাও তাঁর কাছে বেদনার ছিল৷ রণবীর না কি সম্প্রতি বান্দ্রায় ক্যাটের নতুন ফ্ল্যাটে গিয়েছিলেন? প্রশ্ন শুনেই চটে যান নায়ক৷ ঘটনার কথা অস্বীকার করে জানান, ক্যাটকে মিস করেন ঠিকই৷ কিন্তু ওঁর ফ্ল্যাটে যাননি৷ তবে শেষ কোথায় ক্যাটরিনার সঙ্গে দেখা হয়েছিল? রণবীরের জবাব, ‘জগ্গা জাসুস’-এর সেটে৷ আবার কবে দেখা হবে প্রাক্তন প্রেমিকার সঙ্গে? দীর্ঘশ্বাস ফেলে রণবীর বললেন, “আগামী মাসে ওই ছবির পরবর্তী শুটিংয়ের সময় আবার ক্যাটকে দেখতে পাব৷”